text:
సోషల్ మీడియాలో షేర్ చేస్తున్న సీతారాముల విగ్రహాలు అరుణ్ యోగిరాజ్ చెక్కినవే కానీ అవి అయోధ్య రామ మందిరంలో ప్రతిష్టించబోతున్న విగ్రహాలు కావు - FACTLY
Sai Krishna Muthyanolla
January 3, 2024
అయోధ్య రామ మందిరంలో ప్రతిష్టించబోతున్న సీతారాముల వారి విగ్రహాలు, ఈ విగ్రహాలను రూపొందించినది మైసూరుకు చెడిన అరుణ్ యోగిరాజ్ అంటూ ఒక ఫోటోను సోషల్ మీడియాలో విస్తృతంగా షేర్ చేస్తున్నారు. ఈ ఫోటోకు సంబంధించిన నిజమేంటో ఇప్పుడు చూద్దాం.
క్లెయిమ్: ఈ ఫోటోలో ఉన్నవి అయోధ్య రామ మందిరంలో ప్రతిష్టించబోతున్న సీతారాముల వారి విగ్రహాలు
ఫాక్ట్(నిజం): సోషల్ మీడియాలో షేర్ చేస్తున్న సీతారాముల శిల్పాలను అరుణ్ తన సోషల్ మీడియాలో 2019లో పోస్టు చేశారు. అరుణ్ భార్య, అయోధ్యలో స్థాపింపబడే రాముడి శిల్పం అయిదేళ్ళ బాలుడి శిల్పంలా ఉంటుందని స్పష్టత ఇచ్చారు. కావున, ఈ పోస్టులో చేసిన క్లెయిమ్ తప్పుదోవ పెట్టించే విధంగా ఉంది.
ఈ క్లెయిమ్ గురించి కీ వర్డ్స్ ఉపయోగిస్తూ ఇంటర్నెట్లో వెతికితే, ఇటీవల మీడియా అదే చిత్రాన్ని ప్రచురిస్తూ, అయోధ్యలోని రామమందిరంలో కర్ణాటకకు చెందిన శిల్పి అరుణ్ యోగిరాజ్ రూపొందించిన రాముడి విగ్రహాన్ని ప్రతిష్ఠించనున్నట్లు కర్ణాటక మాజీ ముఖ్యమంత్రి బీఎస్ యడియూరప్ప, కేంద్ర మంత్రి ప్రహ్లాద్ జోషి వెల్లడించారు అని ప్రచురించాయి (ఇక్కడ మరియు ఇక్కడ).
ఈ ఫోటోను రివర్స్ ఇమేజ్ సర్చ్ ద్వారా పరిశీలిస్తే, ఇదే శిల్పాన్ని 2019లో డెక్కన్ హెరాల్డ్ వార్తా పత్రిక “Sculptors mapping Mysuru” అనే శీర్షికతో ప్రచురించడం గమనించం. అంతే కాకుండా ఈ శిల్పాన్ని అరుణ్ తన సోషల్ మీడియాలో 2019లో పోస్టు చేశారు.
అయితే, అయోధ్యలో బాల రాముడి విగ్రహం గురించి తప్పుడు సమాచారం ప్రచారం చేయబడుతుందని విగ్రహ శిల్పి అరుణ్ భార్య చెప్తూ, సోషల్ మీడియాలో షేర్ చేయబడుతున్న ఫోటో అరుణ్ కొన్ని సంవత్సరాల క్రితం ఒక కస్టమర్ కోసం చేసింది అని, అయోధ్యలో స్థాపింపబడే రాముడి శిల్పం అయిదేళ్ళ బాలుడి శిల్పంలా ఉంటుందని స్పష్టత ఇచ్చారు. అంతే కాకుండా ప్రోటోకాల్ ప్రకారం దీని గురించి ఎక్కువ వివరాలు బయటికి చెప్పరాదు అని అరుణ్ అన్నయ్య కూడా మీడియాకు తెలిపారు.
చివరిగా, సోషల్ మీడియాలో షేర్ చేస్తున్న సీతా రాముల విగ్రహాలు అరుణ్ యోగిరాజ్ చెక్కినవే కానీ అవి అయోధ్య రామ మందిరంలో ప్రతిష్టించబోతున్న విగ్రహాలు కాదు.

created: January 3, 2024


text:
నరేంద్ర మోదీ ఊడుస్తున్నట్టుగా ఉన్నది ఫోటోషాప్ చేసిన ఫోటో - FACTLY
Sai Krishna Muthyanolla
September 21, 2020
ఒక సామాన్య కార్యకర్తగా ఉన్నప్పుడు ప్రధాని నరేంద్ర మోదీ పార్టీ కార్యాలయం ఊడ్చేవాడని చెప్తూ ఉన్న పోస్ట్ ఒకటి సోషల్ మీడియాలో వైరల్ అవుతోంది. దీనికి సంబంధించిన ఒక ఫోటో కూడా ఈ పోస్ట్ ద్వారా షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: ఒక సామాన్య కార్యకర్తగా ఉన్నప్పుడు మోదీ పార్టీ కార్యాలయం ఊడుస్తున్న ఫోటో.
ఫాక్ట్(నిజం): అహ్మదాబాద్ కి చెందిన ఒక సామాజిక కార్యకర్త RTI ద్వారా పొందిన సమాచారం ప్రకారం ఈ ఫోటోలో ఉన్నది నరేంద్ర మోదీ కాదు, ఇది ఒక డిజిటల్ గా మార్ఫ్ చేసిన ఫోటో. దీన్నిబట్టి ఈ ఫోటోకి, మోదీకి ఎటువంటి సంబంధం లేదని కచ్చితంగా చెప్పొచ్చు. కావున పోస్టు ద్వారా చెప్పేది తప్పు.
‘Modi Sweeping the floor’ అనే కీ వర్డ్స్ తో గూగుల్ సెర్చ్ చేయగా ఈ ఫోటోకి సంబంధించి 20 జనవరి 2016న ప్రచురించిన ఒక వార్తా కథనం మాకు కనిపించింది. ఈ వార్తా కథనం ప్రకారం అహ్మదాబాద్ కి చెందిన ఒక సామాజిక కార్యకర్త RTI ద్వారా ఈ ఫోటోకి సంబంధించిన సమాచారం కోరగా అతనికి అందిన జవాబు ప్రకారం ఇది ఒక డిజిటల్ గా మార్ఫ్ చేసిన ఫోటో అని, ఈ ఫోటోలో ఉన్నది నరేంద్ర మోదీ కాదని తెలిసింది. దీన్నిబట్టి ఈ ఫోటోకి, మోదీకి ఎటువంటి సంబంధం లేదని కచ్చితంగా చెప్పొచ్చు.
చివరగా, డిజిటల్ గా మార్ఫ్ చేసిన ఫోటోని సామాన్య కార్యకర్తగా ఉన్నప్పుడు మోదీ పార్టీ కార్యాలయం ఊడుస్తున్న ఫోటో అని షేర్ చేస్తున్నారు.

source: news-factly

created: September 21, 2020

license: Creative Commons - Attribution - https://creativecommons.org/licenses/by/4.0/

author: Sai Krishna Muthyanolla


text:
ఫొటోలోని ఈజిప్ట్ రాజు చేతిలో ఉన్నది శివలింగం కాదు, అదొక పొడవాటి బ్రెడ్డు(రొట్టె) - FACTLY
Sai Krishna Muthyanolla
July 12, 2023
లండన్‌లోని బ్రిటిష్ మ్యూజియంలో ఒక నల్లటి రాతిపై ప్రాచీన ఈజిప్ట్ రాజు నెక్టేనాబో శివలింగాన్ని పూజిస్తున్నటువంటి దృశ్యం చెక్కబడిందని చెప్తూ ఒక ఫోటో సోషల్ మీడియాలో బాగా ప్రచారంలో ఉంది. దీంట్లో ఎంత నిజముందో ఇప్పుడు చూద్దాం.
క్లెయిమ్: లండన్‌లోని బ్రిటిష్ మ్యూజియంలోనల్లటి రాతిపై ప్రాచీన ఈజిప్ట్ రాజు నెక్టెనాబో శివలింగాన్ని పూజిస్తున్నటువంటి దృశ్యం ఉంది.
ఫాక్ట్: లండన్‌లోని బ్రిటిష్ మ్యూజియంలో రాతిపై చెక్కబడిన ఈ బొమ్మలో ప్రాచీన ఈజిప్ట్ రాజు నెక్టెనాబో తన మోకాళ్ళపై కూర్చొని చేతిలోని బ్రెడ్(రొట్టె)ని సమార్పిస్తున్నాడని  బ్రిటిష్ మ్యూజియం అధికారిక వెబ్‌సైట్లో పేర్కొన్నారు. కావున పోస్టులో చేయబడిన క్లెయిమ్ తప్పుదోవ పట్టించే విధంగా ఉంది.
ముందుగా పోస్టులోని ఫోటోని రివర్స్ ఇమేజ్ సర్చ్ చేయగా, ఇదే ఫోటో ఆలమీ, ఫ్లికర్ వంటి వెబ్‌సైట్లలో ఉండడం గుర్తించాం. అయితే, ఫోటో కింద ఇచ్చిన వివరణలో, రాతిపై చెక్కబడిన ఈ ప్రాచీన కళాఖండంలో నెక్టెనాబో అనే ఈజిప్ట్ పాలకుడు మోకాళ్ళపై కూర్చొని బ్రెడ్(రొట్టె)ని సమార్పిస్తున్నట్లు పేర్కొన్నారు.
ఈ సమాచారం ఆధారంగా బ్రిటిష్ మ్యూజియం అధికారిక వెబ్‌సైట్లో మరిన్ని వివరాల కోసం వెతికాం. ఇందులో కూడా ఈ రాతిపై చెక్కబడిన నెక్టెనాబో బొమ్మ చేతిలో ఉన్నది పొడవాటి రొట్టె ( tall loaf of bread) అని పేర్కొన్నారు.
అలాగే, పురాతన ఈజిప్ట్ నిర్మాణాల చరిత్రను వివరించే “Temples of the Last Pharoahs” పుస్తకంలో (పేజీ నెం. 105) కూడా నెక్టెనాబో చేతిలో ఉన్నది పొడవాటి బ్రెడ్ అని నిర్ధారించారు. తన చేతిలో ఉన్నది శివలింగం అని చెప్పడానికి ఎటువంటి ఆధారాలు లేవు.
పైగా ప్రాచీన ఈజిప్ట్ లో బ్రెడ్‌ను ముఖ్యమైన ఆహార పదార్ధంగా భావించేవారిని ఆధారాలు ఉన్నాయి.
ఇక నెక్టెనాబో తలపై పాము ఆకారంలో ఉన్న ఆభరణాన్ని యురేయస్ (Uraeus) అంటారు. అధికారానికి ప్రతీకగా దీనిని ప్రాచీన ఈజిప్ట్ పాలకులు ధరించేవారు.
చివరిగా, బ్రిటిష్ మ్యూజియంలో ఉన్న రాతిపై చెక్కబడిన ప్రాచీన ఈజిప్ట్ రాజు నెక్టేనాబో బొమ్మ చేతిలో ఉన్నది శివలింగం అని చెప్పడానికి ఎటువంటి ఆధారాలు లేవు.


text:
ఈ విడియోలోని ఘటన ఇద్దరు ఉత్తరప్రదేశ్ బీజేపీ నాయకుల మద్దతుదారుల మధ్య జరిగిన ఘర్షణకు సంబంధించినది - FACTLY
Sai Krishna Muthyanolla
December 22, 2021
అప్డేట్ (14 మే 2024): 2024 లోకసభ ఎన్నికల సందర్భంగా ఉత్తర ప్రదేశ్ రాష్ట్రంలో ప్రచారం చేస్తున్న బిజేపి నాయకుల వాహనాలని స్థానికులు అడ్డుకొని ధ్వంసం చేస్తున్నారంటూ ఇదే వీడియో ప్రస్తుతం సోషల్ మీడియాలో ప్రచారంలో ఉంది. అయితే, క్రింది ఆర్టికల్లో నిర్ధారించినట్లుగా ఈ వీడియో 2021లో ఆగ్రాలో జరిగిన ఇద్దరు బీజేపీ నాయకుల మద్దతుదారుల మధ్య జరిగిన ఘర్షణకు సంబంధించినది.
ఉత్తరప్రదేశ్‌లో ఎలక్షన్ ప్రచారానికి వెళ్లిన బీజేపీకి అక్కడి ప్రజలు మీరు వద్దంటూ ఇలా విరుచుకుపడ్డారంటూ ఒక వీడియోతో ఉన్న పోస్టును సోషల్ మీడియాలో బాగా షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: ఉత్తరప్రదేశ్‌లో ఎలక్షన్ ప్రచారానికి వెళ్లిన బీజేపీపై విరుచుకుపడిన అక్కడి ప్రజల వీడియో.
ఫాక్ట్: ఈ వీడియో ఇద్దరు బీజేపీ నాయకుల మద్దతుదారుల మధ్య జరిగిన ఘర్షణకు సంబంధించినది. ఆగ్రాలోని బాహ్ అసెంబ్లీ నియోజికవర్గంలో మాజీ మంత్రి అరిదమన్ సింగ్, మాజీ బ్లాక్ ప్రముఖ్ సుగ్రివ్ సింగ్ చౌహాన్ మద్దతుదారుల మధ్య ఘర్షణలు చెలరేగాయి. ఇదంతా బాహ్ అసెంబ్లీ స్థానం నుండి బీజేపీ టికెట్ పొందడానికి సంబంధించి జరిగిన ఘర్షణగా న్యూస్ రిపోర్ట్స్ లో తెలిపారు. సుగ్రివ్ సింగ్ చౌహాన్ బంధువు భోలారామ్, అరిదమన్ సింగ్ మరియు 345 మందిపై ఎఫ్ఐఆర్ నమోదు కూడా చేసారు. కావున, పోస్ట్ ద్వారా చెప్పేది తప్పుదోవ పట్టించే విధంగా ఉంది.
వీడియోను స్క్రీన్‌షాట్స్ తీసి రివర్స్ ఇమేజ్ సెర్చ్ చేసినప్పుడు, అదే విజువల్స్‌తో ఉన్న వీడియో ఒకటి యూట్యూబ్‌లో లభించింది. ఆగ్రాలో మాజీ మంత్రి అరిదమన్ సింగ్, మాజీ బ్లాక్ ప్రముఖ్ సుగ్రివ్ సింగ్ చౌహాన్ సహచరులు ర్యాలీ మధ్యలో ఘర్షణపడ్డారు. ఆగ్రాలోని ఇద్దరు ముఖ్యమైన బీజేపీ నాయకుల మధ్య జరిగిన ఈ ఘర్షణలో సుగ్రివ్ సింగ్ చౌహాన్ కు సంబంధించిన అర డజన్ పైగా బండ్లు దెబ్బతిన్నాయని వీడియో వివరణలో తెలిపారు.
కీవర్డ్స్ ఉపయోగించి గూగుల్లో వెతకగా, ఇదే ఘటనకు సంబంధించి మరిన్ని న్యూస్ రిపోర్ట్స్ లభించాయి. ఆగ్రాలోని బాహ్ అసెంబ్లీ నియోజికవర్గంలో మాజీ మంత్రి అరిదమన్ సింగ్, మాజీ బ్లాక్ చీఫ్ సుగ్రివ్ సింగ్ చౌహాన్ మద్దతుదారుల మధ్య ఘర్షణలు చెలరేగాయి. ఇద్దరి మద్దతుదారులు ఒకరి మీద ఒకరు రాళ్లు రువ్వారు. ఈ అలజడిలో అరడజనుకు పైగా వాహనాలు దెబ్బతిన్నాయి. భారీ పోలీసు దళం సంఘటనా స్థలానికి చేరుకుని పరిస్థితిని అదుపు చేసారు.
ఇదంతా బాహ్ అసెంబ్లీ స్థానం నుండి బీజేపీ టికెట్ పొందడానికి సంబంధించి జరిగిన ఘర్షణ. టికెట్ కోసం మాజీ మంత్రి, మాజీ బ్లాక్ చీఫ్ మధ్య ఆధిపత్య యుద్ధం కొంతకాలంగా నడుస్తుంది. అసెంబ్లీ నియోజికవర్గంలో ప్రత్యర్థులకు తన బలాన్ని చూపించడానికి, అరిదమన్ సింగ్ తన మద్దతుదారులతో పినాహట్ పట్టణం నుండి ర్యాలీని తీసారు. కానీ నందగావా వద్ద అరిదమన్ సింగ్, సుగ్రీవ్ సింగ్ మద్దతుదారులు ముఖాముఖి రావటంతో ఈ ఘర్షణ చోటుచేసుకుంది.
అదే రోజు, 07 డిసెంబర్ 2021న, ఘటనా స్థలానికి (పినాహట్ పోలీస్ స్టేషన్ ఏరియా) చేరుకున్న ఆగ్రా ఎస్పీ, వీడియోలు మరియు దొరికిన సాక్షాల ప్రకారం చర్యలు త్వరలో తీసుకుంటామని తెలిపారు.
थाना पिनाहट क्षेत्र अंतर्गत दो पक्षों के समर्थकों के मध्य हुए विवाद की सूचना पर पुलिस बल द्वारा तत्काल घटनास्थल पर पहुंचकर, प्राप्त वीडियो फुटेज एवं साक्ष्य संकलन के आधार पर की जा रही वैधानिक कार्यवाही के संबंध में पुलिस अधीक्षक नगर आगरा द्वारा दी गई बाइट। pic.twitter.com/VFYBmLkCzA
సుగ్రివ్ సింగ్ చౌహాన్ బంధువు భోలారామ్, అరిదమన్ సింగ్ మరియు 345పై ఎఫ్ఐఆర్ నమోదు చేయడంతో కేసు నమోదైంది.
చివరగా, ఇద్దరు బీజేపీ నాయకుల మద్దతుదారుల మధ్య జరిగిన ఘర్షణను ఉత్తరప్రదేశ్ ఎలక్షన్ ప్రచారానికి వెళ్లిన బీజేపీపై విరుచుకుపడిన ప్రజల వీడియో అని అంటున్నారు.

created: December 22, 2021


text:
ఒక వ్యక్తి పెట్రోల్ పంపుకు నిప్పంటిస్తున్న ఈ వీడియోలోని ఘటన భారతదేశానికి సంబంధించింది కాదు - FACTLY
Sai Krishna Muthyanolla
July 13, 2021
పెరుగుతున్న పెట్రోల్ ధరలపై కోపంతో హర్యానా రాష్ట్రంలో ఒక వ్యక్తి పెట్రోల్ పంపుకు నిప్పంటించాడని చెప్తూ, ఒక వీడియోని సోషల్ మీడియాలో చాలా మంది షేర్ చేస్తున్నారు. ఆ పోస్ట్‌లో ఎంతవరకు నిజముందో చూద్దాం.
క్లెయిమ్: పెరుగుతున్న పెట్రోల్ ధరలపై కోపంతో హర్యానా రాష్ట్రంలో ఒక వ్యక్తి పెట్రోల్ పంపుకు నిప్పంటిస్తున్న వీడియో.
ఫాక్ట్: వీడియోలోని ఘటన భారతదేశానికి సంబంధించింది కాదు. అది ఇరాన్ దేశంలో జరిగిన ఘటన. పెట్రోల్ పంపుకు చెందిన వారితో వ్యక్తిగత గొడవ వల్ల వీడియోలోని వ్యక్తి పెట్రోల్ పంపుకు నిప్పంటించాడని తెలిసింది. కావున పోస్ట్‌లో చెప్పింది తప్పు.
పోస్ట్‌లోని వీడియో యొక్క స్క్రీన్‌షాట్స్‌ని రివర్స్ ఇమేజ్ సెర్చ్ చేసి వెతకగా, ఆ వీడియో యొక్క మెరుగైన వెర్షన్ సెర్చ్ రిజల్ట్స్‌లో వస్తుంది. పోస్ట్‌లోని వీడియో తిప్పి ఉన్నట్టు తెలుస్తుంది. సెర్చ్ రిజల్ట్స్‌లో వచ్చిన వీడియోలో కార్లు రోడ్డుకి కుడి వైపు డ్రైవ్ చేస్తూ వెళ్తున్నట్టు చూడవొచ్చు. కానీ, భారత దేశంలో రోడ్డుకి ఎడమ వైపు డ్రైవ్ చేస్తారు. అంతేకాదు, వీడియోలో ఒక బోర్డుపై వేరే ఏదో బాషలో రాసి ఉన్నట్టు గమనించవొచ్చు.
రివర్స్ ఇమేజ్ సెర్చ్ చేసినప్పుడు సెర్చ్ రిజల్ట్స్‌లో కొన్ని పెర్షియన్ వెబ్‌సైట్ల లింక్స్ వచ్చాయి. పెర్షియన్ బాష ముఖ్యంగా ఇరాన్ దేశంలో వాడతారు. వీడియోలోని బైక్ నెంబర్ ప్లేట్ కూడా ఇరాన్ దేశంలో బైక్లకు ఉండే నెంబర్ ప్లేట్ డిజైన్‌లానే ఉంది.
వేరే ఏదో బాషతో రాసి ఉన్న బోర్డు గురించి ఇరాన్‌కి చెందిన ఒక ఫ్యాక్ట్-చెకింగ్ సంస్థతో ‘బూమ్ లైవ్ ’ వారు మాట్లాడగా, దాని మీద ఇరాన్‌లోని రాఫ్సంజన్ ప్రాంతానికి చెందిన ఒక కార్పెట్ కంపెనీ పేరు ఉందని వారు తెలిపినట్టు తెలిసింది. రాఫ్సంజన్‌లోని ఒక పెట్రోల్ పంపుకీ, వీడియోలోని పెట్రోల్ పంపుకు చాలా పోలికలు (లోగో డిజైన్, పిల్లర్ డిజైన్) ఉన్నట్టు కింద ఫోటోలో చూడవొచ్చు.
అంతేకాదు, రాఫ్సంజన్ మరియు ఇతర పెర్షియన్ పదాలతో ఇంటర్నెట్‌లో వెతకగా, వీడియోలోని ఘటన రాఫ్సంజన్‌లో జరిగినట్టు చెప్తూ ఒక పెర్షియన్ వార్తాసంస్థ ప్రచురించిన న్యూస్ అర్టికల్ సెర్చ్ రిజల్ట్స్‌లో వస్తుంది. పెట్రోల్ పంపుకు చెందిన వారితో వ్యక్తిగత గొడవ వల్ల వీడియోలోని వ్యక్తి పెట్రోల్ పంపుకు నిప్పంటించాడని తెలిసింది.
చివరగా, ఒక వ్యక్తి పెట్రోల్ పంపుకు నిప్పంటిస్తున్న ఈ వీడియోలోని ఘటన భారతదేశానికి సంబంధించింది కాదు; అది ఇరాన్ దేశంలో జరిగిన ఘటన.


text:
పిల్లాడిని ఓ టీచర్ కొడుతున్న ఈ వీడియోలోని ఘటన తెలుగు రాష్ట్రాల్లో జరగలేదు; బీహార్ రాష్ట్రంలో జరిగింది - FACTLY
Sai Krishna Muthyanolla
July 6, 2022
“వీడు ఓ టీచర్ చెత్తనా కొడుకు పిల్లల్ని ఎలా కొడుతున్నాడో చుడండి”, అని చెప్తూ ఒక వీడియోని సోషల్ మీడియాలో షేర్ చేస్తున్నారు. అంతేకాదు, ఆ వీడియో తెలుగు రాష్ట్రాలకి సంబంధించింది అని చెప్తూ, ఆ వీడియోతో పాటు మరో ఆడియో క్లిప్ కూడా షేర్ అవుతోంది. ఆ ఆడియో క్లిప్‌ని ఇక్కడ వినవచ్చు. ఆ క్లెయిమ్‌లో ఎంతవరకు నిజముందో చూద్దాం.
క్లెయిమ్: వీడియోలో పిల్లాడిని ఓ టీచర్ కొడుతున్న ఈ ఘటన  తెలుగు రాష్ట్రాల్లో  జరిగింది.
ఫాక్ట్: వీడియోలో పిల్లాడిని ఓ టీచర్ కొడుతున్న ఘటన తెలుగు రాష్ట్రాల్లో జరగలేదు. ఆ ఘటన బీహార్ రాష్ట్రంలోని పాట్నాలో జరిగింది. కావున, ఆ ఘటన తెలుగు రాష్ట్రాల్లో జరిగినట్టు చెప్తూ తప్పుదోవ పట్టిస్తున్నారు.
పోస్ట్‌లోని వీడియో యొక్క స్క్రీన్‌షాట్స్‌ని గూగుల్ రివర్స్ ఇమేజ్ సెర్చ్‌లో వెతకగా, అవే దృశ్యాలతో ‘NDTV’ వారు తాజాగా ప్రచురించిన ఒక ఆర్టికల్ సెర్చ్ రిజల్ట్స్‌లో వచ్చింది. వీడియోలో ఓ టీచర్ పిల్లాడిని కొడుతున్న ఘటన బీహార్ రాష్ట్రంలోని పాట్నాలో జరిగినట్టు ఆ అర్టికల్‌లో చదవచ్చు. ఆ ఘటనపై పోలీసులు విచారణ నిర్వహిస్తున్నట్టు తెలిసింది.
ఆ ఘటనకు సంబంధించిన మరిన్ని వివరాలను ఇక్కడ మరియు ఇక్కడ చూడవచ్చు.
చివరగా, వీడియోలో పిల్లాడిని ఓ టీచర్ కొడుతున్న ఈ ఘటన తెలుగు రాష్ట్రాల్లో జరగలేదు; బీహార్ రాష్ట్రంలో జరిగింది.


text:
ఈ విడియోలోని సంఘటన జరిగింది మహిళా శక్తి అనబడే సంస్థ సభలో, బీజేపీ మహిళా శక్తి సభలో కాదు - FACTLY
Sai Krishna Muthyanolla
September 17, 2021
‘ఉత్తరప్రదేశ్, మౌలో బీజేపీ మహిళా శక్తి సభలో పరిస్థితి’ అంటూ ఒక వీడియోతో ఉన్న పోస్టును సోషల్ మీడియాలో బాగా షేర్ చేస్తున్నారు. ఈ వీడియో ద్వారా బీజేపీ మహిళలకు ఎంతగా గౌరవం ఇస్తుందో అర్ధం అవుతుందని పోస్ట్ ద్వారా అంటున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: బీజేపీ మహిళా శక్తి సభలో మహిళలను అగౌరవపరుస్తున్న వీడియో.
ఫాక్ట్: బీజేపీకి ఈ వీడియోతో సంబంధంలేదు. మౌ నగరంలో మహిళా శక్తి అనబడే ఒక ఫేక్ ఎన్‌జీఓ సభ నిర్వహించినప్పుడు తీసిందే ఈ వీడియో. భర్త చనిపోయిన మహిళలకు ప్రభుత్వం నడుపుతున్న పధకాలను జీవితాంతం వర్తింపజేసే విధంగా చేస్తామని జనాలను మహిళా శక్తి సంస్థ ప్రలోభ పెట్టింది. ఇది తప్పుడు సమాచారం అని గ్రహించిన వెంటనే అక్కడి ప్రజలు, సంస్థ ఉద్యోగస్తులు వేదికపైకి ఎక్కి అధ్యక్షుడిని మరియు తోటివారిని కొట్టారు. తరువాత పోలీసులు మహిళా శక్తి వారిని అరెస్ట్ చేసారు. బీజేపీ మహిళా శక్తి సభలో మహిళలను అగౌరవపరిచిందని మాకు ఎటువంటి న్యూస్ ఆర్టికల్స్ లభించలేదు. కావున, పోస్ట్ ద్వారా చెప్పేది తప్పు.
వీడియోను స్క్రీన్‌షాట్స్ తీసి, కీ వర్డ్స్ యూస్ చేసి రివర్స్ ఇమేజ్ సెర్చ్ చేసినప్పుడు, అదే విజువల్స్‌తో ఉన్న ఒక యూట్యూబ్ వీడియో లభించింది. మహిళా శక్తి సంస్థ యొక్క అధ్యక్షుడిని జనాలు కొట్టారని ఈ వీడియోలో చెప్పారు. ప్రభుత్వం నడుపుతున్న పధకాలను జీవితాంతం వర్తింపజేసే విధంగా చేస్తామని జనాలను ప్రలోభ పెట్టారని, భర్త చనిపోయిన మహిళలకు ఈ సహాయం అందుతుందని చెప్పి సభకు జనాలను రప్పించారు. స్టేజి మీద ఆగ్రహంతో వచ్చిన కొంతమంది అక్కడ అధ్యక్షుడిగా పిలవబడే వ్యక్తిని కొట్టారని వీడియో ద్వారా తెలుస్తుంది. ఈ యూట్యూబ్ వీడియోలో బీజేపీ గురించి ఎటువంటి ప్రస్తావన లేదు. ఇదే విజువల్స్‌తో ఉన్న మరో రెండు వీడియోలు ఇక్కడ మరియు ఇక్కడ చూడొచ్చు. ఈ వీడియోల్లో కూడా బీజేపీ గురించి ఎటువంటి ప్రస్తావన లేదు.
మౌ నగరంలోని కొత్వాలీ పోలీస్ స్టేషన్ ప్రాంతంలో 14 సెప్టెంబర్ 2021న మహిళా శక్తి అనబడే ఒక సంస్థ సభ నిర్వహించింది. వితంతువు మహిళలకు జీవితకాల పెన్షన్, రైలులో స్వేచ్ఛగా ప్రయాణించడానికి సదుపాయం అంటూ కొన్ని స్కీంలతో ప్రలోభ పెట్టి అక్కడకు రప్పించారు. ఈ కార్యక్రమంలో వందల సంఖ్యలో మహిళలు, పురుషులు పాల్గొన్నారు.
మహిళా శక్తి సంస్థ జాతీయ అధ్యక్షుడు గులాబ్ జైస్వాల్ ఈ కార్యక్రమంలో ప్రసంగించారు.  సంస్థ రిజిస్ట్రేషన్ ను అక్కడ మీడియా వ్యక్తులు అడిగినప్పుడు అధ్యక్షుడు తడబడటంతో కార్యక్రమానికి హాజరైన ప్రజలు మరియు సంస్థ ఉద్యోగస్తులు వేదికపైకి ఎక్కి అతన్ని కొట్టడం మొదలుపెట్టారు. గులాబ్ జైస్వాల్ తో సహా ఉన్న మహిళలు పారిపోతుండగా, ప్రజలు పట్టుకున్నారు. అక్కడికి వచ్చిన పోలీసులు గులాబ్ జైస్వాల్ మరియు నలుగురు మహిళలను స్టేషన్ తీసుకెళ్ళారని న్యూస్ ఆర్టికల్స్ ద్వారా ఇక్కడ మరియు ఇక్కడ చూడొచ్చు.
ఈ విషయాన్ని గురించి పోలీసు సూపరింటెండెంట్ సుశీల్ మాట్లాడుతూ, “ముగ్గురు మహిళలతో సహా మరికొందరు వేదిక నుండి అరెస్టు చేయబడ్డారు. విచారణ జరుగుతోంది.” ఈ వీడియో మౌ పోలీస్ వారి అధికారిక ట్విట్టర్ అకౌంట్‌లో చూడొచ్చు.
అది ఒక ఫేక్ ఎన్‌జీఓ అని, మరుసటి రోజే పోలీసులు గులాబ్ జైస్వాల్ ను లక్నోలో పట్టుకున్నట్టు ఆర్టికల్ ద్వారా చూడొచ్చు. దానికి సంబంధించి మౌ పోలీస్ వారి ట్వీట్ కూడ చూడొచ్చు.
थाना कोतवाली क्षेत्रांतर्गत दिनांक 14/09/2021 को बिना अनुमति के आयोजित महिला शक्ति कार्यक्रम में हुयी मारपीट तथा पुलिसकर्मी पर लगाये गये आरोप मामले में की गई कार्यवाही के सम्बन्ध में #spmau सुशील घुले की बाइट। pic.twitter.com/kcMKU1WdH9
బీజేపీ మహిళా శక్తి సభలో మహిళలను అగౌరవపరుస్తున్నట్లు మాకు న్యూస్ ఆర్టికల్స్ లభించలేదు.
చివరగా, మహిళా శక్తి అనబడే సంస్థ సభలో జరిగిన సంఘటనను పట్టుకొని బీజేపీ మహిళా శక్తి సభలో మహిళలను అగౌరవపరుస్తున్న వీడియో అని అంటున్నారు.

created: September 17, 2021


text:
పంజాబ్‌లో డ్రగ్స్‌కు వ్యతిరేకంగా బైక్ ర్యాలీ నిర్వహించిన కాంగ్రెస్ పార్టీ వారిపై ఈ దాడి ఘటన 2016లో జరిగింది - FACTLY
Sai Krishna Muthyanolla
October 7, 2021
పంజాబ్‌లో బైక్ ర్యాలీ నిర్వహించిన కాంగ్రెస్ పార్టీ వారిని కొడుతున్న అక్కడి ప్రజలు అంటూ ఒక ఫోటోతో ఉన్న పోస్టును సోషల్ మీడియాలో బాగా షేర్ చేస్తున్నారు. డ్రగ్స్‌కు వ్యతిరేకంగా ర్యాలీ చేస్తున్న వాళ్ళను, అసలు డ్రగ్స్ స్మగ్లింగ్‌కు కారణం మీరే అని అక్కడి వారు కాంగ్రెస్ వాళ్ళను ఉతికేసారని పోస్ట్ ద్వారా అంటున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: పంజాబ్‌లో డ్రగ్స్‌కు వ్యతిరేకంగా ర్యాలీ చేస్తున్న కాంగ్రెస్ పార్టీ వారిని అసలు డ్రగ్స్ స్మగ్లింగ్‌కు కారణం మీరే అని అక్కడి ప్రజలు వాళ్ళను కొడుతున్న ఫోటో.
ఫాక్ట్: 2016లో పంజాబ్‌లో డ్రగ్స్‌కు వ్యతిరేకంగా ర్యాలీ చేస్తున్న కాంగ్రెస్ పార్టీ కార్యకర్తలను కొంతమంది యువకులు రాడ్లు,  బేస్ బాల్ బ్యాట్లతో కొడుతున్నప్పుడు తీసిన ఫోటో ఇది. దాడి చేసిన వారు అధికార పార్టీకి (అప్పుడు పంజాబ్‌లో అధికారంలో ఉన్నది అకాలీ దళ్) చెందినవారని కాంగ్రెస్ పార్టీ వారు ఆరోపించారు. కాంగ్రెస్ ర్యాలీలో కొంతమంది ఒకతని కారును ఢీకొట్టడంతో మాటల యుద్ధం జరిగిందని, బాగా రెచ్చగొట్టడం వల్ల ఈ సంఘటన జరిగిందని SSP హర్కమల్ సింగ్ ఖాఖ్ అప్పట్లో తెలిపారు. పంజాబ్‌లో డ్రగ్స్‌కు వ్యతిరేకంగా ర్యాలీ చేస్తున్న కాంగ్రెస్ పార్టీ వారిని అసలు డ్రగ్స్ స్మగ్లింగ్‌కు కారణం మీరే అని అక్కడి ప్రజలు వాళ్ళను కొట్టారని చెప్తున్న ఇటువంటి సంఘటన ఏది ఇటీవల పంజాబ్ లో జరిగినట్టు వార్తలు లేవు.  కావున, పోస్ట్ ద్వారా చెప్పేది తప్పుదోవ పట్టించే విధంగా ఉంది.
ఫోటోను రివర్స్ ఇమేజ్ సెర్చ్ చేసినప్పుడు, అదే ఫోటోతో ఉన్న ఒక ఆర్టికల్ లభించింది. హిందుస్తాన్ టైమ్స్ వారు 25 సెప్టెంబర్ 2016న ప్రచురించిన ఈ ఆర్టికల్ టైటిల్ (ఇంగ్లీష్లో), “3 hurt as ‘Akalis’ attack Congress workers during bike rally in Ajnala”. జిల్లా కాంగ్రెస్ కమిటీ (గ్రామీణ) అధ్యక్షుడు గుర్జిత్ సింగ్ ఔజ్లా నేతృత్వంలోని బైక్ ర్యాలీ గురు కా బాగ్ లోని కమ్యూనిటీ సెంటర్ కు చేరుకోవడంతో ఈ సంఘటన జరిగింది. అక్కడ కొంతమంది యువకులు కాంగ్రెస్ కార్యకర్తలను రాడ్లు, బేస్ బాల్ బ్యాట్లతో కొట్టడం ప్రారంభించారని ఆర్టికల్ ద్వారా తెలుస్తుంది. దాడి చేసిన వారు అధికార పార్టీకి (అప్పుడు పంజాబ్‌లో అధికారంలో ఉన్నది అకాలీ దళ్) చెందినవారని ఔజ్లా ఆరోపించారు.
ఆ సంఘటనకు సంబంధించిన విజువల్స్ మరియు వీడియోలు కొన్ని మీడియా సంస్థలు 2016 సెప్టెంబర్‌లోనే యూట్యూబ్‌లో అప్లోడ్ చేసారు. అవి ఇక్కడ మరియు ఇక్కడ చూడొచ్చు. డ్రగ్స్‌కు వ్యతిరేకంగా ర్యాలీ చేస్తున్న కాంగ్రెస్ పార్టీ వారిపై దాడికి సంబంధించి అజ్నాలా పోలీసులు పలువురిపై కేసు నమోదు చేశారు. కాంగ్రెస్ ర్యాలీలో కొంతమంది ఒకతని కారును ఢీకొట్టడంతో మాటల యుద్ధం జరిగిందని, బాగా రెచ్చగొట్టడం వల్ల ఈ సంఘటన జరిగిందని SSP  హర్కమల్ సింగ్ ఖాఖ్ తెలిపారు.  అతను సహచరులతో తిరిగి వచ్చి ర్యాలీలో ఉన్న వ్యక్తులపై దాడి చేసినప్పుడు జరిగిన ఈ సంఘటనకు రాజకీయ రంగు ఇస్తున్నట్లు ఆయన చెప్పారు. కాంగ్రెస్ పార్టీ కార్యకర్తలపై దాడికి ‘అకాలీ గూండాలు’ కారణమని కెప్టెన్ అమరీందర్ అప్పట్లో ఆరోపించారు.
పంజాబ్‌లో డ్రగ్స్‌కు వ్యతిరేకంగా ర్యాలీ చేస్తున్న కాంగ్రెస్ పార్టీ వారిని అసలు డ్రగ్స్ స్మగ్లింగ్‌కు కారణం మీరే అని అంటూ కొట్టారని చెప్తున్న ఇటువంటి సంఘటన ఏది ఇటీవల పంజాబ్ లో జరిగినట్టు వార్తలు లేవు.
చివరగా, 2016లో పంజాబ్‌లో డ్రగ్స్‌కు వ్యతిరేకంగా ర్యాలీ చేస్తున్న కాంగ్రెస్ పార్టీ వారిపై జరిగిన దాడిని ఇటీవల జరిగిందిగా షేర్ చేస్తున్నారు.

created: October 7, 2021


text:
అంబేడ్కర్ జయంతి ఊరేగింపుపై రాళ్లు రువ్విన ఈ ఘటనకు, ముస్లింలకు ఎటువంటి సంబంధం లేదు - FACTLY
Sai Krishna Muthyanolla
April 21, 2023
అంబేడ్కర్ జయంతి రోజు అంబేడ్కర్ ఊరేగింపుని అడ్డుకున్న ముస్లింలు అంటూ వీడియో ఒకటి సోషల్ మీడియాలో విస్తృతంగా షేర్ అవుతోంది. వీడియోలో కొందరు వ్యక్తులు పోలీసుల సమక్షంలోనే రాళ్లు రువుతున్న దృశ్యాలు చూడొచ్చు. ఈ కథనం ద్వారా ఆ వీడియోకు సంబంధించి నిజమేంటో చూద్దాం.
క్లెయిమ్: అంబేడ్కర్ జయంతి ఊరేగింపుని ముస్లింలు అడ్డుకుంటున్న దృశ్యాలు.
ఫాక్ట్(నిజం):  ఈ ఘటన ఉత్తరప్రదేశ్‌లోని మథురలో జరిగింది. జాతవ్ సామాజిక వర్గానికి చెందిన వారు అంబేడ్కర్ జయంతి సందర్భంగా ఊరేగింపు నిర్వహించగా, ఈ ఊరేగింపు ఠాకూర్లు ఉండే ప్రాంతానికి చేరుకోగానే, ఆ వర్గానికి చెందిన కొందరు వ్యక్తులు ఊరేగింపుకు వ్యతిరేకంగా రాళ్లు రువ్వారు. ఈ ఘటనకు సంబంధించిన FIR మరియు పోలీసులు చెప్తున్నదాని ప్రకారం నిందితుల్లో ఎవరూ ముస్లిములు లేరు. కావున పోస్టు ద్వారా చెప్పేది తప్పు.
ఈ వీడియోలోని దృశ్యాలు ఇటీవల ఉత్తరప్రదేశ్‌లోని మథురలో అంబేడ్కర్ జయంతి నాడు జరిగిన ఘటనకు సంబంధించినవి. ఐతే పోస్టులో చెప్తున్నట్టు ఈ ఊరేగింపుపై రాళ్లు విసిరింది ముస్లింలు కాదు.
ఈ వీడియోకు సంబంధించిన సమాచారం కోసం ఇంటర్నెట్‌లో వెతకగా ఈ ఘటనను రిపోర్ట్ చేసిన పలు వార్తా కథనాలు మాకు లభించాయి (ఇక్కడ, ఇక్కడ, ఇక్కడ మరియు ఇక్కడ). ఈ కథనాల ప్రకారం మథురలోని నగల భారతీయ అనే ఊరులో జాతవ్ సామాజిక వర్గానికి చెందిన వారు అంబేడ్కర్ జయంతి సందర్భంగా ఊరేగింపు నిర్వహించారు.
ఐతే ఈ ఊరేగింపు ఠాకూర్లు ఉండే ప్రాంతానికి చేరుకోగానే, ఆ వర్గానికి చెందిన కొందరు వ్యక్తులు ఊరేగింపుకు వ్యతిరేకంగా రాళ్లు రువ్వారు. కొంత సేపటికి పోలీసులు అక్కడికి చేరుకొని పరిస్థితులను అదుపులోకి తీసుకొచ్చారు. వార్తాకథనాల ప్రకారం FIR రిజిస్టర్ చేసి ముగ్గురిని అదుపులోకి తీసుకున్నారు.
ఈ ఘటనకు సంబంధించిన FIR కాపీలోని నిందితుల పేర్లు పరిశీలిస్తే వారిలో ఎవరూ ముస్లిం కాదు. ఘటనకు సంబంధించి మరింత సమాచారం కోసం జైట్ పోలీస్ స్టేషన్ SHO అజయ్ వర్మను సంప్రదించగా రాళ్లు రువ్విన నిందితుల్లో ఒక్కరు కూడా ముస్లిం లేడని స్పష్టం చేసాడు.
దీన్నిబట్టి ఈ ఘటనలో ముస్లింలకు ఎటువంటి సంబంధం లేదని స్పష్టంగా అర్ధమవుతుంది.
చివరగా, అంబేడ్కర్ జయంతి ఊరేగింపుపై రాళ్లు రువ్విన ఈ ఘటనకు ముస్లింలకు ఎటువంటి సంబంధం లేదు.


text:
నంద్యాల జిల్లా డోన్‌లో అమ్మాయిని రోడ్డుపైన ఇబ్బంది పెడుతున్న సుభాన్ సంఘటన 2022లో జరిగింది, కేసు కూడా క్లోజ్ అయింది. - FACTLY
Sai Krishna Muthyanolla
April 27, 2023
అమ్మాయిలని తాకరాని చోట తాకుతున్న డోన్ వాసి సుభాన్ , చూసినవాళ్లు అడిగితే, వారి తన అడ్రస్ చెప్పి ఎం పీక్కుంటారో పీక్కోండి అని చెప్తున్నాడు అని క్లెయిమ్ చేస్తున్న వీడియో ఒకటి సోషల్ మీడియాలో వైరల్ అవుతోంది. ఈ వీడియోలో సుభాన్ అనే వ్యక్తి  ఒక యూనిఫామ్ వేసుకొన్న అమ్మాయిని ఇబ్బంది పెడుతున్నట్లు చూడవచ్చు. అసలు పోస్టులో ఉన్న క్లెయిమ్ వెనుక ఉన్న నిజానిజాలు ఏంటో ఈ ఆర్టికల్ ద్వారా చూద్దాం.
క్లెయిమ్: అమ్మాయిలను తాకరాని చోట తాకుతున్న డోన్ వాసి సుభాన్.
ఫాక్ట్(నిజం): ఈ వీడియోలోని సంఘటన 2022లో జరిగింది. అందులోని వ్యక్తి పేరు షేక్ మెహబూబ్ సుభాన్. తాను చేసిన ఈ పనికి గాను అతనిపై డోన్ టౌన్ పోలీస్ స్టేషన్లో FIR కూడా నమోదు అయ్యింది. ఈ కేసు లోక్ అదాలత్‌లో సెటిల్  చేసుకున్న కారణంగా 2023 ఫిబ్రవరిలో కోర్టు ఈ కేసుని కొట్టివేసింది. కావున పోస్టులో చెప్తున్న క్లెయిమ్ తప్పుదోవ పట్టించేలాగా ఉంది.
ఈ వీడియోలో జరిగిన సంఘటన, అందులో ఉన్న వ్యక్తి పేరు నిజమైనా కూడా, ఇది ఇప్పుడు జరిగిన సంఘటన కాదు అని మా పరిశోధనలో తెలిసింది. వీడియోలో ఉన్న వివరాలను బట్టి డోన్ నగరంలో ఇటువంటి సంఘటన ఏదైనా జరిగిందా అని ఇంటర్నెట్లో వెతకగా, ఎటువంటి వార్తా కథనాలు లభించలేదు.
వివరాలు కనుక్కోవటం కోసం, డోన్ నగర సర్కిల్ ఇన్స్‌పెక్టర్‌తో ఫోన్లో మాట్లాడాము. అయన ఇచ్చిన సమాచారాన్ని బట్టి, ఈ సంఘటన 2022లో (అప్పట్లో కూడా ఈ వీడియో వైరల్ అయ్యింది) డోన్ నగరంలో జరిగింది. ఆ వీడియోలో అమ్మాయిని ఇబ్బంది పెడుతున్న వ్యక్తి  పేరు షేక్ మెహబూబ్ సుభాన్. తనపై  IPC సెక్షన్ 354-D, 509 కింద కేసు కూడా నమోదు చేసారు (FIR No.98/2022).
ఈ కేసుకు సంబదించిన వివరాలను E Courts వెబ్సైట్ ద్వారా వెతికి పొందగా, ఫిబ్రవరి 2023లో ఈ కేసును కోర్టు కట్టివేసినట్టు తెలిసింది. లోక్ అదాలత్‌లో కేసును సెటిల్ చేసుకోవడాన్ని కోర్టు వారు కేసు కొట్టివేయడానికి కారణంగా పేర్కొన్నారు.
పాత వీడియోను సోషల్ మీడియాలో ఇప్పుడు reshare చేస్తున్నారు అని పోలీసు వారు మాకు చెప్పారు. ఇటువంటి తప్పుడు సమాచారాన్ని ప్రచారం చేసిన వారి పై చర్యలు తీసుకుంటామని స్పష్టం చేశారు.
చివరిగా, నంద్యాల జిల్లా డోన్‌లో అమ్మాయిని రోడ్డుపైన ఇబ్బంది పెడుతున్న సుభాన్ సంఘటన 2022లో జరిగింది, ఇప్పుడు కాదు.


text:
నాగు పాముకి పూజ చేస్తున్న ఈ ఘటన మలేషియాలోని ఒక హిందూ దేవాలయంలో జరిగింది, నేపాల్‌లో కాదు - FACTLY
Sai Krishna Muthyanolla
August 2, 2021
గుడిలో పూజారి పొడవైన నాగు పాముకి పూజ చేస్తున్న వీడియోని షేర్ చేస్తూ, ఈ వీడియో నేపాల్‌లోని పశుపతినాథ్ దేవాలయానికి సంబంధించిందని చెప్తున్న పోస్ట్ ఒకటి సోషల్ మీడియాలో విస్తృతంగా షేర్ అవుతుంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: నేపాల్‌లోని పశుపతినాథ్ దేవాలయంలో పూజారి ఒక నాగు పాముకి పూజ చేస్తున్న వీడియో.
ఫాక్ట్ (నిజం): నాగు పాముకి పూజ చేస్తున్న ఈ వీడియో మలేషియాలోని మలక్కా ప్రాంతంలోని శ్రీ ప్రత్యంగరా దేవి శక్తి బెడ్డం అనే ఆలయంలో 2014లో జరిగిన ఒక పూజకి సంబంధించింది. ఈ ఘటనని పలు వార్తా సంస్థలు అప్పట్లో రిపోర్ట్ చేసాయి. ఈ వీడియోకి నేపాల్‌లోని పశుపతినాథ్ దేవాలయానికి ఎటువంటి సంబంధంలేదు. కావున పోస్టు ద్వారా చెప్పేది తప్పు.
గూగుల్‌లో కీవర్డ్ సెర్చ్ చేయగా, ఇదే వీడియో 2015 నుండే యూట్యూబ్‌లో అందుబాటులో ఉన్నట్టు తెలిసింది. యూట్యూబ్‌లోని పలు చానల్స్‌లో అప్లోడ్ చేయబడ్డ ఇదే వీడియోని ఇక్కడ, ఇక్కడ మరియు ఇక్కడ చూడొచ్చు. ఐతే ఈ యూట్యూబ్ వీడియోల ప్రకారం ఈ ఘటన మలేషియాలోని మలక్కా ప్రాంతంలోని ఒక గుడిలో జరిగినట్టు తెలుస్తుంది.
ఈ యూట్యూబ్ వీడియోలలో చెప్తున్న దాని ఆధారంగా గూగుల్‌లో వెతకగా ఈ వీడియోని రిపోర్ట్ చేసిన మలేషియాకి చెందిన ఒక 2014 ఆన్లైన్ వార్తా కథనం కనిపించింది. ఈ కథనం ప్రకారం మలక్కా, కేసాంగ్ పాజాక్ ప్రాంతంలోని శ్రీ ప్రత్యంగరా దేవి శక్తి బెడ్డం ఆలయంలో ఈ ఘటన జరిగింది. ఈ పూజ జరుగుతున్న సమయంలో అక్కడ ఉన్న ఒక భక్తుడు ఈ వీడియో చిత్రీకరించి వాట్సాప్‌లో షేర్ చేయగా, అలా ఈ వీడియో సోషల్ మీడియాలో వైరల్ అయ్యింది. ఆలయ పూజారి కె.ఎమ్. తినేగేశ్వర్ శివాచార్ అయ్యర్ మాట్లాడుతూ ఈ నాగు పాముని ప్రత్యేకించి పూజ కోసం తీసుకు రావడం జరిగిందని చెప్పినట్టు ఈ కథనంలో పేర్కొన్నారు. భారత్‌లోని పలు వార్తా సంస్థలు కూడా ఈ వీడియోని ప్రచారం చేసాయని కూడా ఈ కథనంలో పేర్కొన్నారు.
శ్రీ ప్రత్యంగరా దేవి శక్తి బెడ్డం పేరుతో ఉన్న ఫేస్ బుక్ పేజీలో వైరల్ వీడియోలోని దేవుడి విగ్రహం, పూజారికి సంబంధించిన చాలా వీడియోలు చూడొచ్చు. ఈ ఫేస్ బుక్ పేజీలో కూడా ఈ గుడి మలేషియాలో ఉందని పేర్కొన్నారు. వీటన్నిటిబట్టి, ఈ వీడియో నేపాల్‌లోని పశుపతినాథ్ దేవాలయానికి సంబంధించింది కాదని స్పష్టంగా అర్ధమవుతుంది.
చివరగా, నాగు పాముకి పూజ చేస్తున్న ఈ ఘటన మలేషియాలోని ఒక హిందూ దేవాలయంలో జరిగింది.

created: August 2, 2021


text:
ఇండియన్ ఆర్మీ పాక్ ఆక్రమిత కాశ్మీర్ పై పిన్ పాయింట్ స్ట్రైక్స్ చేయలేదు - FACTLY
Sai Krishna Muthyanolla
November 20, 2020
పాక్ ఆక్రమిత కాశ్మీర్ లోని టెర్రరిస్ట్ లాంచ్ పాడ్లపై భారత ఆర్మీ పిన్ పాయింట్ స్ట్రైక్స్ నిర్వహించిందని చెప్తూ ఉన్న పోస్ట్ ఒకటి సోషల్ మీడియాలో వైరల్ అవుతుంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: భారత ఆర్మీ పాక్ ఆక్రమిత కాశ్మీర్ లోని టెర్రరిస్ట్ లాంచ్ పాడ్లపై పిన్ పాయింట్ స్ట్రైక్స్ నిర్వహించింది.
ఫాక్ట్ (నిజం): ఇండియన్ ఆర్మీ పాక్ ఆక్రమిత కాశ్మీర్ పై ఎటువంటి స్ట్రైక్స్ చేయలేదని ఇండియన్ ఆర్మీ వివరణ ఇచ్చింది. పాక్ ఆక్రమిత కాశ్మీర్ లోని టెర్రరిస్ట్ లాంచ్ పాడ్లపై ఇండియన్ ఆర్మీ పిన్ పాయింట్ స్ట్రైక్స్ నిర్వహిస్తుందని PTI విడుదల చేసిన ఒక రిపోర్ట్ ఈ గందరగోళానికి కారణమైందని, ఐతే 13 నవంబర్ 2020న జరిగిన కాల్పుల విరమణ ఉల్లంఘనలపై జరిపిన ఎనాలిసిస్ ఆధారంగా PTI ఈ రిపోర్ట్ విడుదల చేసిందే తప్ప LoC దగ్గర ఎటువంటి ఫైరింగ్ జరగలేదని ఇండియన్ ఆర్మీ వివరణ ఇచ్చింది. కావున పోస్టు ద్వారా చెప్పేది తప్పు.
ఈ విషయం గురించి మరింత సమాచరం కోసం గూగుల్ లో కీవర్డ్ సెర్చ్ చేయగా ఈ విషయంపై ANI వార్తా సంస్థ చేసిన ట్వీట్ మాకు కనిపించింది.  ఇండియన్ ఆర్మీ పాక్ ఆక్రమిత కాశ్మీర్ పై ఎటువంటి దాడి చేయలేదని ఇండియన్ ఆర్మీ డైరెక్టర్ జనరల్ అఫ్ మిలిటరీ ఆపరేషన్స్ అయిన Lt.Gen. పరంజిత్ సింగ్ తెలిపడనేది ఈ ట్వీట్ సారాంశం. ఇండియన్ ఆర్మీ స్ట్రైక్స్ నిర్వహించిందన్న రిపోర్ట్స్ ఫేక్ అని ఈ ట్వీట్ తేల్చేసింది. ఈ విషయం పై  ANI చేసిన మరొక ట్వీట్ ఇక్కడ చూడొచ్చు.
Reports of Indian Army's action in Pakistan-occupied Kashmir (PoK) across the Line of Control are fake: Indian Army Director General of Military Operations Lt Gen Paramjit Singh
(file photo) pic.twitter.com/uHlULDWydh
ఇండియన్ ఆర్మీ పాక్ ఆక్రమిత కాశ్మీర్ పై ఎటువంటి స్ట్రైక్స్ చేయలేదని,13 నవంబర్ 2020న జరిగిన కాల్పుల విరమణ ఉల్లంఘనలపై జరిపిన ఎనాలిసిస్ ఆధారంగా PTI ఈ రిపోర్ట్ విడుదల చేసిందని ఇండియన్ ఆర్మీ వివరణ ఇచ్చిందని చేప్తున్న వార్తా కథనం ఇక్కడ చదవొచ్చు.
ఇంకా ఈ విషయం పై వివరణ ఇస్తూ LoC కి వెలుపల టెర్రరిస్ట్ లాంచ్ పాడ్స్ పై ఇండియన్ ఆర్మీ ఎటువంటి స్ట్రైక్స్ నిర్వహించలేదని PIB ఒక ట్వీట్ ద్వారా నిర్ధారించింది. ఇండియన్ ఆర్మీ స్ట్రైక్స్ నిర్వహించిందన్న వార్త ఫేక్ అని ఈ ట్వీట్ ద్వారా తెలిపింది. ఇదే విషయం తెలుపుతున్న మరొక వార్తా కథనం ఇక్కడ చదవొచ్చు.
Several media outlets are claiming that the Indian Armed Forces carried out strikes on suspected terror launch pads across the #LOC.#PIBFactCheck: This claim is #Fake. There has been no firing across the LOC today. pic.twitter.com/oeIRujRY9Z
ఐతే పాకిస్తాన్ ఇండియాలోకి టెర్రరిస్ట్ లను పంపడానికి చేసే ప్రయత్నాలకు బదులుగా పాక్ ఆక్రమిత కాశ్మీర్ లోని టెర్రరిస్ట్ లాంచ్ పాడ్లపై ఇండియన్ ఆర్మీ పిన్ పాయింట్ స్ట్రైక్స్ నిర్వహిస్తుందని PTI విడుదల చేసిన ఒక రిపోర్ట్ నేపధ్యంలో చాలావరకు వార్తా సంస్థలు ఈ విషయాన్ని ప్రచురించాయి, ఇంకా సోషల్ మీడియాలో కూడా ఈ వార్తా చాలా వైరల్ గా మారింది. ఐతే 13 నవంబర్ 2020న జరిగిన కాల్పుల విరమణ ఉల్లంఘనలపై జరిపిన ఎనాలిసిస్ ఆధారంగా PTI ఈ రిపోర్ట్ విడుదల చేసిందని ఇండియన్ ఆర్మీ వివరణ ఇచ్చింది.
చివరగా, పాక్ ఆక్రమిత కాశ్మీర్ లో ఇండియన్ ఆర్మీ ఎటువంటి పిన్ పాయింట్  స్ట్రైక్స్ నిర్వహించలేదు.

created: November 20, 2020


text:
నరేంద్ర మోదీ మీద ప్రేమతో ఇండోనేషియా అధ్యక్షుడు తన మనవడికి ‘శ్రీ నరేంద్ర’ అనే పేరు పెట్టలేదు - FACTLY
Sai Krishna Muthyanolla
April 16, 2021
‘నరేంద్ర మోదీ మీద ప్రేమతో ఇండోనేషియా అధినేత తన మనవడికి ‘శ్రీ నరేంద్ర’ అనే పేరు పెట్టుకున్నాడు’, అని చెప్తూ ఒక పోస్ట్ ని సోషల్ మీడియాలో కొంత మంది షేర్ చేస్తున్నారు. ఆ పోస్ట్ లో ఎంతవరకు నిజముందో చూద్దాం.
క్లెయిమ్: నరేంద్ర మోదీ మీద ప్రేమతో ఇండోనేషియా అధినేత తన మనవడికి ‘శ్రీ నరేంద్ర’ అనే పేరు పెట్టుకున్నాడు.
ఫాక్ట్: నరేంద్ర మోదీ మీద ప్రేమతో తన మనవడికి ‘శ్రీ నరేంద్ర’ అనే పేరుని పెట్టినట్టు ఇండోనేషియా అధ్యక్షుడు ఎక్కడా చెప్పలేదు, దానికి ఎటువంటి ఆధారాలు కూడా లేవు. 2018 లో ప్రధాని మోదీ ఇండోనేషియా వెళ్ళినప్పుడు, ఒక ఈవెంట్ లో ఇండోనేషియా అధ్యక్షుడు జోకో విడోడో మాట్లాడుతూ, తన మనవడి పేరు కూడా ‘శ్రీనరేంద్ర’ (పూర్తి పేరు – ‘జన్ ఎతేస్ శ్రీనరేంద్ర’) అని చెప్పాడు. కావున, జోకో విడోడో మనవడి పేరు ‘శ్రీనరేంద్ర’ అనేది వాస్తవమే అయినా, పోస్ట్ లో ఆ పేరు నరేంద్ర మోదీ మీద ప్రేమతో పెట్టినట్టు లేని కథను చెప్తూ ప్రజలను తప్పుదోవ పట్టిస్తున్నారు.
పోస్ట్ లో చెప్పిన విషయం గురించి ఇంటర్నెట్ లో వెతకగా, కొన్ని న్యూస్ ఆర్టికల్స్ సెర్చ్ రిజల్ట్స్ లో వచ్చాయి. 2018 లో ప్రధాని మోదీ ఇండోనేషియా వెళ్ళినప్పుడు, ఒక ఈవెంట్ లో ఇండోనేషియా అధ్యక్షుడు జోకో విడోడో మాట్లాడుతూ, తన మనవడి పేరు కూడా ‘శ్రీనరేంద్ర’ [పూర్తి పేరు – ‘జన్ ఎతేస్ శ్రీనరేంద్ర’ (‘Jan Ethes Srinarendra’)] అని చెప్పినట్టు తెలిసింది. కానీ, మోదీ మీద ప్రేమతో తన మనవడికి ఆ పేరు పెట్టినట్టు జోకో విడోడో చెప్పాడని ఎక్కడా కూడా ఎవరు రిపోర్ట్ చేయలేదు.
అంతేకాదు, ఇండోనేషియా అధ్యక్షుడు జోకో విడోడో మనవడు ‘జన్ ఎతేస్ శ్రీనరేంద్ర’ 2016 లో పుట్టినప్పుడు, ఆ పేరు అర్థాన్ని జోకో విడోడో కొడుకు మరియు ‘శ్రీనరేంద్ర’ తండ్రి అయిన గిబ్రాన్ తెలిపినట్టు ‘ది జకార్తా పోస్ట్’ రిపోర్ట్ చేసింది. గిబ్రాన్ మాట్లాడుతూ – ‘జన్’ అంటే ‘అత్యంత’ (‘most’), ‘ఎతేస్’ అంటే ‘సామర్థ్యం’ (‘dexterous’), ‘శ్రీనరేంద్ర’ అంటే ‘తెలివైన నాయకుడు’ (‘intelligent leader’), అని చెప్పినట్టు తెలిసింది. ప్రధాని మోదీ మీద ప్రేమతో పెట్టినట్టు తను కూడా ఎక్కడా చెప్పలేదు. ఒక వేళ నిజంగానే 2016 లో మోదీ మీద ప్రేమతో ఇండోనేషియా అధినేత తన మనవడికి ‘శ్రీ నరేంద్ర’ అనే పేరు పెట్టుంటే, అన్నీ మీడియా సంస్థలు ఆ విషయం గురించి అప్పుడే ప్రచురించేవి. కానీ, ఎక్కడా కూడా అలాంటి సమాచారం దొరకలేదు.
చివరగా, నరేంద్ర మోదీ మీద ప్రేమతో ఇండోనేషియా అధ్యక్షుడు తన మనవడికి ‘శ్రీ నరేంద్ర’ అనే పేరు పెట్టలేదు. తన మనవడి పేరు కూడా ‘శ్రీనరేంద్ర’ అని మాత్రం జోకో విడోడో చెప్పాడు.


text:
అమెరికాలో ప్రత్యేక హిందూ దేశం అంటూ ఈ వీడియోలో చెప్తున్న సమాచారం అసంపూర్ణంగా ఉంది - FACTLY
Sai Krishna Muthyanolla
April 13, 2023
Update (26 July 2023):
‘హోలాండ్ కరెన్సీ నోటుపై శ్రీరాముడు!’ అంటూ ఇంతకు ముందు ఫాక్ట్-చెక్ చేసిన కరెన్సీ నోటు ఫోటోని మళ్ళీ షేర్ చేస్తున్నారు. అయితే క్రింద వివరించినట్టు, గ్లోబల్ కంట్రీ ఆఫ్ వరల్డ్ పీస్ (GCWP) అనే ఒక విద్యా సంస్థల కన్సార్టియం యొక్క అమెరికా/ నెదర్లాండ్స్‌లోని కేంద్రాలు మరియు కొన్ని షాప్స్ ఈ కరెన్సీ నోట్లను నియమాలకు లోబడి అంతర్గతంగా వినియోగిస్తున్నాయి.
Published (13 July 2023):
యోగా, వేదాల సాయంతో ప్రపంచ శాంతి నెలకోల్పాలనే లక్ష్యంతో అమెరికాలోని అయోవా రాష్ట్రంలో గ్లోబల్ కంట్రీ ఆఫ్ వరల్డ్ పీస్ (GCWP) పేరుతో ఒక ప్రత్యేక హిందూ దేశం ఉందని చెప్తున్న వీడియో ఒకటి సోషల్ మీడియాలో విస్తృతంగా షేర్ అవుతోంది. అలాగే ఈ దేశానికి ‘రామ్’ అనే ప్రత్యేక కరెన్సీ ఉందని, అమెరికా మరియు యూరోప్ ఆమోదించిన ఈ ఒక్క రామ్ పది అమెరికన్ డాలర్లతో సమానం అని కూడా ఈ వీడియోలో చెప్తున్నారు. వీడియోలో ఈ దేశానికి సంబంధించి అనే విషయాల గురించి ప్రస్తావించారు. ఈ కథనం ద్వారా వీడియోలో చెప్తున్న విషయాలకు సంబంధించి నిజమేంటో చూద్దాం.
క్లెయిమ్: గ్లోబల్ కంట్రీ ఆఫ్ వరల్డ్ పీస్ పేరుతో అమెరికాలో ఒక ప్రత్యేక హిందూ దేశం ఉంది; అమెరికా ప్రభుత్వం ఈ దేశ కరెన్సీ అయిన రామ్‌ను గుర్తించింది.
ఫాక్ట్(నిజం): GCWP అనేది ఒక విద్యా సంస్థల కన్సార్టియం. అతీంద్రియ ధ్యానం, విద్య మరియు వేద జ్ఞానం ద్వారా ప్రజలలో ఒక స్పృహను నెలకొల్పే లక్ష్యం కోసం GCWP ప్రయత్నిస్తుంది. దీనికి వివిధ దేశాలలో కూడా శాఖలు ఉన్నాయి. అలాగే అమెరికాలోని అయోవా రాష్ట్రంలో కూడా ఉంది. అయోవాలోని GCWP ప్రత్యేక దేశమేమి కాదు. దీనికి ప్రత్యేక దేశంగా ఐక్యరాజ్య సమితి గుర్తింపు ఏది లేదు. పైగా GCWP ప్రత్యేకంగా ఉపయోగించే కరెన్సీ ‘రామ్‌ను’ అమెరికా ప్రభుత్వం లీగల్ టెండర్‌గా గుర్తించలేదు. కాకపోతే అమెరికా/ నెదర్లాండ్స్‌లోని GCWP కేంద్రాలు మరియు కొన్ని షాప్స్ వీటిని నియమాలకు లోబడి అంతర్గతంగా వినియోగిస్తున్నాయి.  కావున పోస్టు ద్వారా చెప్పేది తప్పుదోవ పట్టించే విధంగా ఉంది.
గ్లోబల్ కంట్రీ ఆఫ్ వరల్డ్ పీస్ (GCWP) అనేది ప్రపంచ శాంతి లక్ష్యంగా ఏర్పాటు చేసిన ఒక NGO. మహర్షి మహేష్ యోగి  దీనిని 2000లో స్థాపించారు. అతీంద్రియ ధ్యానం, విద్య మరియు వేద జ్ఞానం ద్వారా ప్రజలలో ఒక స్పృహను (consciousness) నెలకొల్పే లక్ష్యం కోసం GCWP ప్రయత్నిస్తుంది. గ్లోబల్ కంట్రీ ఆఫ్ వరల్డ్ పీస్ (GCWP) వెబ్‌సైట్‌లో దీనిని ఒక విద్యా సంస్థల కన్సార్టియంగా అభివర్ణించారు. ప్రస్తుతం ఈ సంస్థకు డాక్టర్ టోనీ నాడర్ నాయకత్వం వహిస్తున్నారు. GCWP ప్రధాన కార్యాలయం నెదర్లాండ్స్‌లో ఉంది.
ఐతే వీడియోలో చెప్తున్నట్టు ఈ కేంద్రాలలో వేద జ్ఞానం, వాస్తు మొదలైన ప్రాచీన హిందూ జ్ఞానాన్ని ప్రచారం చేస్తూ తమ లక్ష్యాల కోసం ప్రయత్నిస్తుంటారు. కాని వీడియోలో ఈ కేంద్రాలలో వినియోగించే కరెన్సీ, మొదలైన విషయాల గురించిన వివరాలు అసంపూర్ణంగా ఉన్నాయి. వీటి గురించి కింద చూద్దాం.
అమెరికాలో GCWP ఒక ప్రత్యేక దేశం కాదు:
వీడియోలో చెప్తున్నట్టు అమెరికాలో GCWP అనేది ఒక ప్రత్యేక దేశమేమి కాదు. దీనికి ప్రత్యేక దేశంగా ఐక్యరాజ్య సమితి గుర్తింపు ఏది లేదు. GCWPకి వివిధ దేశాలలో కూడా శాఖలు ఉన్నాయి.
అలాగే అమెరికాలోని అయోవా రాష్ట్రంలో కూడా ఉంది. అయోవాలోని తమ సెంటర్‌కు ‘మహర్షి వేదిక్ సిటీ’ అని పేరు. కాకపోతే ఈ సెంటర్‌లో కొన్ని ప్రత్యేక నియమాలు ఉన్నాయి. అలాగే పాలనకు సంబంధించి వివిధ విభాగాలను ఏర్పాటు చేసుకొని, వాటికీ అధికారులను (మంత్రులను) కేటాయించుకున్నారు.
GCWPకి ప్రత్యేక కరెన్సీ:
గ్లోబల్ కంట్రీ ఆఫ్ వరల్డ్ పీస్ ‘రామ్‘ పేరుతో 2001లో ప్రత్యేకంగా కరెన్సీని ప్రారంభించింది. కరెన్సీ నోట్‌పై రాముడి ఫోటోను ముద్రించారు. వీడియోలో చెప్తున్నట్టు అమెరికా మరియు నెదర్లాండ్స్‌లోని పలు ప్రాంతాలలో వాడుతున్నారు, కాని దీనిని అమెరికా ప్రభుత్వం గాని నెదర్లాండ్స్ ప్రభుత్వం గాని ‘లీగల్ టెండర్’ (అధికారికంగా) గుర్తించలేదు.
ఈ కరెన్సీని ప్రారంభించిన కొత్తల్లో ప్రచురించిన వార్తా కథనాల (ఇక్కడ మరియు ఇక్కడ) ప్రకారం నెదర్లాండ్స్ ప్రభుత్వం కూడా ఈ కరెన్సీని లీగల్ టెండర్‌గా గుర్తించలేదు. వీటిని కేవలం క్లోస్డ్ సర్క్యూట్‌లో (ఉదాహారణకు GCWP సెంటర్ మరియు దాని అనుబంధ సంస్థలు) మాత్రమే ఉపయోగించవచ్చు.
నెదర్లాండ్స్‌లో పలు షాప్స్‌లో ఈ కరెన్సీని ఉపయోగించేవారని, 2003లో నెదర్లాండ్స్‌లో 1 రామ్‌కి 10 యూరోల విలువ ఉండేదని ఈ కథనం రిపోర్ట్ చేసింది. దీన్నిబట్టి ఈ కరెన్సీని కేవలం అంతర్గతంగా వాడుతున్నారు కాని, ప్రభుత్వాలు మాత్రం అధికారికంగా గుర్తించలేదని స్పష్టమవుతుంది.
చివరగా, అమెరికాలో ప్రత్యేక హిందూ దేశం అంటూ ఈ వీడియోలో చెప్తున్న సమాచారం అసంపూర్ణంగా ఉంది.


text:
హరిద్వార్‌లో ఒక యువతిని చంపి సూట్ కేసులో తీసుకెళ్తూ యువకుడు పట్టుబడ్డ ఘటనలో లవ్ జిహాద్ కోణమేది లేదు - FACTLY
Sai Krishna Muthyanolla
March 29, 2022
హరిద్వార్‌లో హిందూ యువతిని ఒక ముస్లిం యువకుడు ప్రేమించానని వెంటపడి పెళ్ళిచేసుకొన్న తర్వాత చంపి ఇలా సూట్ కేసులో పెట్టి తీసుకెళ్తుండగా దొరికాడని ఒక వీడియోతో ఉన్న పోస్టును సోషల్ మీడియాలో బాగా షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: హరిద్వార్‌లో హిందూ యువతిని ఒక ముస్లిం చంపి సూట్ కేసులో తీసుకెళ్తుండగా దొరికినప్పడి దృశ్యాలు.
ఫాక్ట్: హరిద్వార్‌లో ఒక హోటల్ లో సూట్ కేస్ నుండి ఒక యువతి మృతదేహం లభించడం వాస్తవమే కానీ, వీడియోలో కనిపిస్తున్న యువతీ యువకుడు ఇద్దరూ ముస్లింలు. హరిద్వార్‌లో ఒక ముస్లిం యువతీ యువకుడు కలిసి పిరాన్ కలియార్ లో కాజోల్ అనే పేరుతో ఒక ఫేక్ ఐడి చూపించి హోటల్ రూమ్ తీసుకున్నారు. పెళ్ళిచేసుకోడానికి అమ్మాయి నిరాకరించినందుకు అబ్బాయి ఆమెను చంపి శవాన్ని సూట్ కేసులో పెట్టుకొని వెళ్తుండగా హోటల్ స్టాఫ్ కి దొరికాడు. తర్వాత పోలీసులు వచ్చి విషయం తెల్సుకుని అబ్బాయి పేరు గుల్జేబ్ హుస్సేన్ అన్సారి, అమ్మాయి పేరు రామ్స అన్సారి అని తెలిపారు. కావున, పోస్ట్ ద్వారా చెప్పేది తప్పుదోవ పట్టించే విధంగా ఉంది.
వీడియోను స్క్రీన్‌షాట్స్ తీసి రివర్స్ ఇమేజ్ సెర్చ్ చేసినప్పుడు, అదే దృశ్యాలతో ఉన్న ఒక ఆర్టికల్ లభించింది. పిరాన్ కలియార్, హరిద్వార్‌లో ఒక హోటల్ లో సూట్ కేస్ నుండి ఒక యువతి మృతదేహం లభించిందని ఆర్టికల్‌లో రిపోర్ట్ చేసారు. ఆ యువతిని ఒక యువకుడు హత్య చేసాడని పోలీసులు తెలిపారు. ఆ అమ్మాయి ఆత్మహత్య చేసుకుందని యువకుడు అబద్ధం చెప్పాడని, కాజోల్ అనే పేరుతో ఒక ఫేక్ ఐడి చూపించి హోటల్ లో రూమ్ తీసుకున్నట్టు పోలీసులు తెలిపారు. అబ్బాయి పేరు గుల్జేబ్ అని, అమ్మాయి పేరు రామ్స అని తెలుస్తుంది.
ఇటీవల, హరిద్వార్‌లో ఒక ముస్లిం యువతీ యువకుడు కలిసి పిరాన్ కలియార్ లో హోటల్ రూమ్ తీసుకున్నారు. ఆ అబ్బాయి పేరు గుల్జేబ్ హుస్సేన్ అన్సారి, అమ్మాయి పేరు రామ్స అన్సారి. కొద్దిసేపటి తర్వాత, ఆ అబ్బాయి హోటల్ రూమ్ బయటినుంచి సూట్ కేసుతో వచ్చినప్పుడు కొంతమంది హోటల్ స్టాఫ్ కి అనుమానం వచ్చి సూట్ కేసు తీసి చూసినప్పుడు అమ్మాయి మృతదేహం ఉంది. అయితే, పెళ్ళిచేసుకోడానికి అమ్మాయి నిరాకరించినందుకు అబ్బాయి ఆమెను చంపి ఉంటాడని రిపోర్ట్స్ ఉన్నాయి.
ఇదే విషయం గురించి వివరాలు తెలుసుకోవడానికి ‘ఇండియా టుడే’  సంస్థ పిరాన్ కాలియర్ స్టేషన్ ఆఫీసర్ ధర్మేంద్ర రాతిని సంప్రదించగా “అబ్బాయి మరియు అమ్మాయి ఇద్దరు ముస్లింలు. అబ్బాయి పేరు గుల్జేబ్ హుస్సేన్, అమ్మయి పేరు రామ్స, రషీద్ యొక్క కూతురు.” అని తెలిపారు.
చివరగా, హరిద్వార్‌లో ఒక యువతిని ఒక యువకుడు చంపి సూట్ కేసులో తీసుకెళ్తుండగా దొరికిపోయిన ఘటనలో లవ్ జిహాద్ కోణమేది లేదు.


text:
మొరాదాబాద్ అల్లర్లకు సంబంధించిన జ్యుడిషియల్ కమిషన్ తమ నివేదికను 1983లోనే ప్రభుత్వానికి సమర్పించింది - FACTLY
Sai Krishna Muthyanolla
August 11, 2023
1980 నాటి మొరాదాబాద్ అల్లర్లకు కారణమైన ఇద్దరు ముస్లిం లీగ్ సూత్రదారులను దోషులుగా ప్రకటించేందుకు జ్యూడీషియల్ ప్యానల్‌కు 43 ఏళ్లు పట్టిందని, ఈ లోపు ఇద్దరు దోషులు వృద్ధాప్యంతో మరణించారని చెప్తూ, దీనికి న్యాయవ్యవస్థను తప్పు బడుతున్న పోస్ట్ ఒకటి సోషల్ మీడియాలో విస్తృతంగా షేర్ అవుతుంది. ఐతే ఈ కథనం ద్వారా ఆ విషయానికి సంబంధించి నిజమేంటో చూద్దాం.
క్లెయిమ్: 1980 నాటి మొరాదాబాద్ అల్లర్లకు కారణమైన ఇద్దరు ముస్లిం లీగ్ సూత్రదారులను దోషులుగా ప్రకటించేందుకు జ్యూడీషియల్ ప్యానల్‌కు 43 ఏళ్లు పట్టింది.
ఫాక్ట్(నిజం): 1980లో జరిగిన మొరాదాబాద్ అల్లర్లకు సంబంధించిన ఏర్పాటైన జ్యుడిషియల్ కమిషన్ తమ నివేదికను 1983లోనే ప్రభుత్వానికి సమర్పించింది. కాగా ఈ 40 ఏళ్లలో రాష్ట్రంలో ప్రభుత్వాలు ఏర్పాటు చేసిన కాంగ్రెస్, బీజేపీ, ఎస్పీ మరియు  జనతాదళ్ పార్టీలు ఏవి కూడా ఈ నివేదికను బహిర్గతం చేయలేదు. కాబట్టి ఈ ఆలస్యానికి జ్యుడిషియల్ కమిషన్/న్యాయవ్యవస్థ భాద్యత కాదని స్పష్టమవుతుంది. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
ఆగష్టు 2023లో ఉత్తరప్రదేశ్ ప్రభుత్వం 1980 నాటి మొరాదాబాద్ అల్లర్లకు సంబంధించిన జ్యుడిషియల్ కమిషన్ నివేదికను అసెంబ్లీలో ప్రవేశపెట్టింది. ఈ అల్లర్లకు ముస్లిం లీగ్‌కు చెందిన ఇద్దరు నాయకులు హమీద్ హుస్సేన్ అలియాస్ అజ్జీ మరియు షమీమ్ అహ్మద్ కారకులని, అల్లర్లలో RSS మరియు సాధారణ ముస్లింల పాత్ర ఏమి లేదని ఈ నివేదిక పేర్కొంది.
ఈ నేపథ్యంలోనే ఆనాటి అల్లర్లకు కారకులైన వారిని దోషులుగా తేల్చడానికి 43 ఏళ్లు పట్టిందని వార్తలు ప్రస్తుతం సోషల్ మీడియాలో షేర్ అవుతున్నాయి. కానీ, నిజానికి జ్యుడిషియల్ కమిషన్ తమ నివేదికను 1983లోనే ప్రభుత్వానికి సమర్పించింది.
సుమారు 100 మంది చనిపోయిన మొరాదాబాద్ అల్లర్ల సమయంలో కాంగ్రెస్ పార్టీ అధికారంలో ఉండేది. ఈ ఘటనను విచారించేందుకు వి.పి. సింగ్ నేతృత్వంలోని అప్పటి కాంగ్రెస్ ప్రభుత్వం అలహాబాద్ హైకోర్టు మాజీ న్యాయమూర్తి జస్టిస్ M.P సక్సేనా నేతృత్వంలో ఒక వన్ మ్యాన్ కమిషన్‌ను ఏర్పాటు చేసింది. ఈ కమిషన్ 1983లో తన నివేదికను ప్రభుత్వానికి సమర్పించింది.
ఐతే గత 40 సంవత్సరాలుగా ప్రభుత్వాలు ఈ నివేదికను బహిర్గతం చేయకుండా ఉంచాయి. ఈ కాలంలో ప్రభుత్వాలు ఏర్పాటు చేసిన కాంగ్రెస్, బీజేపీ, ఎస్పీ మరియు  జనతాదళ్ పార్టీలు ఏవి కూడా ఈ నివేదికను బహిర్గతం చేయలేదు. కాబట్టి ఈ అల్లర్లకు సంబంధించి జ్యుడిషియల్ కమిషన్ విచారణలో ఆలస్యం కాలేదని స్పష్టమవుతుంది. దీనికి సంబంధించిన పలు వార్తా కథనాలు ఇక్కడ మరియు ఇక్కడ.
చివరగా, మొరాదాబాద్ అల్లర్లకు సంబంధించిన జ్యుడిషియల్ కమిషన్ తమ నివేదికను 1983లోనే ప్రభుత్వానికి సమర్పించింది.


text:
కర్ణాటక కాంగ్రెస్ ప్రభుత్వం మహిళలకు బస్సుల్లో ఉచిత ప్రయాణం అందించే పథకానికి సంబంధించి ఇంకా గైడ్లైన్స్ విడుదల చేయలేదు - FACTLY
Sai Krishna Muthyanolla
May 29, 2023
కర్ణాటకలోని కాంగ్రెస్ పార్టీ ఎన్నికల ముందు మహిళలకు బస్సుల్లో ఉచిత ప్రయాణం అని చెప్పి గెలిచిన తరవాత ఈ పథకానికి అనేక నిబంధనలు విధించారని ఆరోపిస్తున్న పోస్ట్ ఒకటి సోషల్ మీడియాలో విస్తృతంగా షేర్ అవుతోంది. ప్రభుత్వ ఉద్యోగులకు, ఆదాయ పన్ను కట్టే వాళ్ళకు వర్తించదు అంటూ ఒక పది నిబంధనల గురించి ఈ పోస్టులో ప్రస్తావించారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: కర్ణాటకలోని కాంగ్రెస్ పార్టీ ఎన్నికల ముందు మహిళలకు బస్సుల్లో ఉచిత ప్రయాణం అని చెప్పి గెలిచిన తరవాత ఈ పథకానికి అనేక నిబంధనలు విధించింది.
ఫాక్ట్(నిజం):  కర్ణాటకలోని కాంగ్రెస్ పార్టీ తమ ఎన్నికల మేనిఫెస్టోలో శక్తి పేరుతో పబ్లిక్ ట్రాన్స్‌పోర్ట్ బస్సుల్లో మహిళలకు ఉచిత ప్రయాణం కల్పించే పథకాన్ని ప్రారంభిస్తామని హామీ ఇచ్చింది. అదే విధంగా, గెలిచిన అనంతరం జరిగిన మొదటి కాబినెట్ మీటింగ్‌లో మేనిఫెస్టోలో ప్రధానంగా ప్రస్తావించిన గృహ జ్యోతి, గృహ లక్ష్మి, అన్న భాగ్య, యువనిధి, శక్తి పథకాల అమలుకు సూత్రప్రాయంగా ఆమోదం తెలిపింది. కాకపోతే ఈ పథకాలకు సంబంధించి నిర్దిష్ట ప్రణాళిక/నిబంధనలు ఇంకా రూపొందించలేదు. వైరల్ పోస్టులో ప్రస్తావించిన నిబంధనలు కల్పితమైనవి. కావున పోస్టు ద్వారా చెప్పేది తప్పు.
కర్ణాటకలోని కాంగ్రెస్ పార్టీ తాము అధికారంలోకి వస్తే వివిధ రంగాలలో తాము చేయబోయే పనులకు సంబంధించి ఒక సంక్లిప్తమైన మేనిఫెస్టోను విడుదల చేసింది. ప్రతీ కుటుంబంలోని మహిళా పెద్దలకు గృహలక్ష్మి స్కీం కింద రూ. 2,000 నెలవారీ అందించడం, గృహజ్యోతి పథకం ద్వారా ప్రతీ ఇంటికి 200 యూనిట్ల ఉచిత విద్యుత్, యువనిధి పథకం కింద గ్రాడ్యుయేషన్ చేసిన యువతకు ప్రతి నెల రూ. 3,000 మరియు డిప్లొమా హోల్డర్లు రూ.1,500 అందించడం, మొదలైన సంక్షేమ పథకాలు అమలు చేస్తామని ఈ మేనిఫెస్టోలో పేర్కొన్నారు.
వీటితోపాటే ప్రజా రవాణాలో మహిళలకు ఉచిత ప్రయాణం అందించేలా శక్తి అనే పేరుతో ఒక పథకాన్ని అమలు చేస్తామని కూడా కాంగ్రెస్ పార్టీ తమ మేనిఫెస్టోలో పేర్కొంది.
ఐతే అసెంబ్లీ ఎన్నికల్లో గెలిచి ప్రభుత్వాన్ని ఏర్పాటు చేసిన తర్వాత కాంగ్రెస్ పార్టీ తమ మొదటి కాబినెట్ మీటింగ్‌లో మేనిఫెస్టోలో ప్రధానంగా ప్రస్తావించిన గృహ జ్యోతి, గృహ లక్ష్మి, అన్న భాగ్య, యువనిధి, శక్తి పథకాల అమలుకు సూత్రప్రాయంగా ఆమోదం తెలిపింది.
రాష్ట్ర ముఖ్యమంత్రి సిద్ధరామయ్య కూడా కర్ణాటకకు చెందిన మహిళలు రాష్ట్రంలో ఎక్కడైనా బీఎంటీసీకి చెందిన నాన్-ఏసీ బస్సులు, రాష్ట్ర రవాణా సంస్థ బస్సుల్లో ఉచితంగా ప్రయాణించవచ్చని ప్రకటించారు.
ఐతే ఇక్కడ గమనించవలసిన విషయం ఏమిటంటే, కాబినెట్ ఒక సూత్రప్రాయ ఆమోదం తెలిపిందే తప్ప, ఈ పథకాలకు సంబంధించి నిర్దిష్ట ప్రణాళిక/నిబంధనలు ఇంకా రూపొందించలేదు. ఇప్పటికి వరకు కర్ణాటక ప్రభుత్వం ఈ పథకం అమలుకు సంబంధించి ఒక ప్రణాళికను విడుదల చేయలేదు. కాబట్టి పోస్టులో శక్తి (మహిళలకు ఉచిత ప్రయాణం) పథకానికి సంబంధించిన నిబంధనలు అంటూ షేర్ చేస్తున్నది కల్పిత సమాచారమే అని అర్ధం చేసుకోవచ్చు.
చివరగా, కర్ణాటక కాంగ్రెస్ ప్రభుత్వం మహిళలకు బస్సుల్లో ఉచిత ప్రయాణం అందించే పథకానికి అనేక నిబంధనలు విధించిందంటూ షేర్ చేస్తున్న ఈ సమాచారం కల్పితమైనది.


text:
ఇటీవల కర్ణాటక ప్రభుత్వం తగ్గించింది కార్మిక మంత్రిత్వ శాఖ ద్వారా భవన నిర్మాణ కార్మికుల పిల్లలకు అందించే స్కాలర్షిప్ మాత్రమే - FACTLY
Sai Krishna Muthyanolla
November 14, 2023
కర్ణాటకలో కాంగ్రెస్ ప్రభుత్వం విద్యార్థుల స్కాలర్షిప్స్ కట్ చేసిందన్న వార్త సోషల్ మీడియాలో విస్తృతంగా షేర్  అవుతోంది. ఇంతకుముందు రూ. 60,000 & రూ. 35,000 ఉన్న ఎంబీబీఎస్ మరియు పీజీ విద్యార్థుల స్కాలర్షిప్‌లను రూ. 11,000 & రూ. 10,000కి  తగ్గించారని ఈ సోషల్ మీడియా పోస్టులలో క్లెయిమ్ చేస్తున్నారు. ఐతే ఈ కథనం ద్వారా ఆ వార్తల్లో నిజమెంతుందో చూద్దాం.
క్లెయిమ్: కర్ణాటకలో కాంగ్రెస్ ప్రభుత్వం విద్యార్థుల స్కాలర్షిప్స్ కట్ చేసింది; ఇంతకుముందు రూ. 60,000 & రూ. 35,000 ఉన్న ఎంబీబీఎస్ మరియు పీజీ విద్యార్థుల స్కాలర్షిప్‌లను రూ. 11,000 & రూ. 10,000కి తగ్గించారు.
ఫాక్ట్(నిజం):  కర్ణాటకలో కాంగ్రెస్ ప్రభుత్వం తగ్గించింది ఆ రాష్ట్ర కార్మిక మంత్రిత్వ శాఖ బిల్డింగ్ మరియు ఇతర నిర్మాణ కార్మికుల సంక్షేమ బోర్డుకు సంబంధించిన నిర్మాణ కార్మికుల పిల్లలకు అందించే స్కాలర్షిప్స్ మాత్రమే. ఇతర డిపార్టుమెంట్ల ద్వారా ఇతర విద్యార్థులకు అందించే స్కాలర్షిప్‌లు యదావిధిగా కొనసాగుతాయి. ఉదాహారణకి బీసీలు, మైనారిటీలు, మొదలైన వారికి అందిస్తున్న స్కాలర్షిప్‌లలో ఎటువంటి మార్పు లేదు. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
ఇటీవల కర్ణాటకలోని కాంగ్రెస్ ప్రభుత్వం యొక్క కార్మిక మంత్రిత్వ శాఖ స్కూల్ విద్యార్థుల నుండి పీజీ/ఎంబీబీఎస్ వరకు అందిస్తున్న స్కాలర్షిప్‌లను తగ్గిస్తూ నిర్ణయం తీసుకుంది. ప్రస్తుతం షేర్ అవుతున్న పోస్టులో క్లెయిమ్ చేస్తున్నట్టే స్కాలర్షిప్‌లలో భారీ కోత విధించింది.
వార్తా కథనాల ప్రకారం ఇంతకుముందు రూ. 60,000 & రూ. 35,000 ఉన్న ఎంబీబీఎస్ మరియు పీజీ విద్యార్థుల స్కాలర్షిప్‌లను రూ. 11,000 & రూ. 10,000కి తగ్గించారు. కొత్తగా సవరించిన స్కాలర్షిప్‌లను ఈ కథనంలో చూడొచ్చు.
ఐతే ఈ స్కాలర్షిప్‌ల సవరణ అనేది కేవలం కర్ణాటక బిల్డింగ్ మరియు ఇతర నిర్మాణ కార్మికుల సంక్షేమ బోర్డుకు సంబంధించిన నిర్మాణ కార్మికుల పిల్లలకు మాత్రమే వర్తిస్తుంది, మిగతా విద్యార్థులకు కాదు. ఇతర డిపార్టుమెంట్ల ద్వారా ఇతర విద్యార్థులకు అందించే స్కాలర్షిప్‌లు యదావిధిగా కొనసాగుతాయి. ఉదాహారణకి బీసీలు, మైనారిటీలు, మొదలైన వారికి అందిస్తున్న స్కాలర్షిప్‌లలో ఎటువంటి మార్పు లేదు (ఇక్కడ & ఇక్కడ).
ఐతే విద్యార్థుల స్కాలర్షిప్‌లలో కోత విధిస్తూ ప్రభుత్వం తీసుకున్న నిర్ణయంపై విమర్శలు రావడంతో కార్మిక శాఖ మంత్రి వివరణ ఇస్తూ బోగస్ కార్డులను (స్కాలర్షిప్‌లను) అరికట్టడంతోపాటు, వివిధ శాఖల వారీగా స్కాలర్‌షిప్‌లు ఒకేరకంగా ఉండేలా ఈ సవరణ చేసినట్లు తెలిపారు.
కార్మిక మంత్రి అందించిన వివరణ నేపథ్యంలో సవరించిన నిర్మాణ కార్మికుల పిల్లల స్కాలర్షిప్‌లను కర్ణాటకలో బీసీలకు అందిస్తున్న ప్రీమెట్రిక్ మరియు పోస్ట్ మెట్రిక్ స్కాలర్షిప్‌లతో పోలుస్తూ అందించిన సమాచారం కింది టేబుల్‌లో చూడొచ్చు (ఇక్కడ).
చివరగా, ఇటీవల కర్ణాటక ప్రభుత్వం తగ్గించింది కార్మిక మంత్రిత్వ శాఖ ద్వారా నిర్మాణ కార్మికుల పిల్లలకు అందించే స్కాలర్షిప్ మాత్రమే.

created: November 14, 2023


text:
కర్ణాటకలోని కాంగ్రెస్ ప్రభుత్వం 'గృహలక్ష్మి' పథకం కింద అన్ని మతాల మహిళలకు ఆర్ధిక సహాయం అందజేస్తుంది - FACTLY
Sai Krishna Muthyanolla
September 13, 2023
కర్ణాటకలో కాంగ్రెస్ ప్రభుత్వం అమలుచేస్తున్న ‘గృహలక్ష్మీ’ పథకం కార్యక్రమానికి కేవలం ముస్లిం మహిళలు మాత్రమే హాజరయిన దృశ్యమంటూ సోషల్ మీడియాలో ఒక ఫోటో బాగా షేర్ అవుతుంది. కర్ణాటకలో గృహలక్ష్మీ పథకం కింద కేవలం ముస్లిం మహిళలు మాత్రమే లబ్దిపొందుతున్నారని ఈ పోస్టులో తెలుపుతున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: కర్ణాటకలో కాంగ్రెస్ ప్రభుత్వం అమలుచేస్తున్న గృహలక్ష్మీ పథకంలో కేవలం ముస్లిం మహిళలు మాత్రమే లబ్ధిపొందుతున్నారు.
ఫాక్ట్ (నిజం): ఆహార మరియు పౌరసరఫరాల శాఖ జారీ చేసిన అంత్యోదయ, బిపిఎల్ మరియు ఎపిఎల్ రేషన్ కార్డులలో కుటుంబ పెద్దగా పేర్కొనబడిన మహిళలు అందరూ ‘గృహలక్ష్మీ’  పథకానికి అర్హులని కర్ణాటక ప్రభుత్వం స్పష్టంగా తెలిపింది. గృహలక్ష్మీ పథకంతో లబ్ధిపొందడానికి ముస్లింలతో పాటు అన్ని మతాల మహిళలు కూడా ఈ పథకానికి దరఖాస్తు చేసుకున్నారు. గృహలక్ష్మీ పథకం కింద కేవలం ముస్లిం మహిళలు మాత్రమే లబ్ధిదారులుగా ఎంపిక చేయబడుతారని కర్ణాటక ప్రభుత్వం ఎప్పుడూ, ఎక్కడా  చెప్పలేదు. కావున, పోస్టులో చేస్తున్న క్లెయిమ్ తప్పు.
పోస్టులో చేస్తున్న ఫోటోని రివర్స్ ఇమేజ్ సర్చ్ చేసి వెతికితే, ఈ ఫోటో గృహలక్ష్మీ పథకం లాంచ్  కార్యక్రమానికి సంబంధించి ఏర్పాటు చేసిన ఒక సమావేశంలో  తీశారని  పలు యూసర్లు ఇటీవల షేర్ చేసినట్టు తెలిసింది. 30 ఆగస్టు 2023 నాడు రాహుల్ గాంధీ సమీక్షంలో కర్ణాటక ప్రభుత్వం గృహలక్ష్మీ పథకాన్ని లాంచ్ చేసిన దృశ్యాలను లబ్ధిదారులు లైవ్‌గా వీక్షించడానికి రాష్ట్రంలోని పలు ప్రాంతాలలో ఈ సమావేశాలను ఏర్పాటు చేశారు.
గృహలక్ష్మీ పథకం లాంచ్ దృశ్యాలను వీక్షించడానికి ఏర్పాటు చేసిన సమావేశాలలో ముస్లింలతో సహా ఇతర మతస్థుల మహిళలు కూడా హాజరయిన వీడియోలు మరియు ఫోటోలని ఇక్కడ, ఇక్కడ మరియు ఇక్కడ చూడవచ్చు. గృహలక్ష్మీ పథకం కింద లబ్ధిపొందడానికి వివిధ మతాల  మహిళలు 2023 జులై నెల నుండే గృహలక్ష్మీ పథకంలో దరఖాస్తు (రిజిస్టర్) చేసుకున్నారు. వాటికి సంబంధించిన ఫోటోలని ఇక్కడ, ఇక్కడ చూడవచ్చు.
ಅಗತ್ಯ ವಸ್ತುಗಳ ಬೆಲೆಯೇರಿಕೆಯಿಂದ ನೊಂದಿರುವ ನಾಡಿನ ನನ್ನ ತಾಯಂದಿರ, ಅಕ್ಕ ತಂಗಿಯರ ಆರ್ಥಿಕ ಹೊರೆಯನ್ನು ತುಸು ತಗ್ಗಿಸಿ, ನೆಮ್ಮದಿಯ ಬದುಕು ಕಟ್ಟಿಕೊಳ್ಳಲು ನೆರವಾಗುವ ದೃಷ್ಟಿಯಿಂದ ನಾವು ಘೋಷಣೆ ಮಾಡಿರುವ ಗೃಹಲಕ್ಷ್ಮಿ ಯೋಜನೆಯ ಅರ್ಜಿ ಸಲ್ಲಿಕೆ ಪ್ರಕ್ರಿಯೆಗೆ ಇಂದು ಚಾಲನೆ ನೀಡಿದ್ದೇನೆ.
ಅರ್ಹ ಫಲಾನುಭವಿಗಳು ತಪ್ಪದೇ ಅರ್ಜಿ ಸಲ್ಲಿಸುವ ಮೂಲಕ… pic.twitter.com/NbvU4buUKt
గృహలక్ష్మీ పథకం కింద అర్హులైన మహిళలకు కర్ణాటక ప్రభుత్వం ప్రతి నెల రూ. 2000 అందిస్తుంది. రాష్ట్రవ్యాప్తంగా 1.28 కోట్ల మంది అర్హులైన మహిళలు ఈ పథకానికి దరఖాస్తు చేసుకున్నారని అని కర్ణాటక ప్రభుత్వం జులై నెలలో ప్రకటించింది.
ఆహార మరియు పౌరసరఫరాల శాఖ జారీ చేసిన అంత్యోదయ, బిపిఎల్ మరియు ఎపిఎల్ రేషన్ కార్డులలో కుటుంబ పెద్దగా పేర్కొనబడిన మహిళలు అందరూ ఈ పథకానికి అర్హులని కర్ణాటక ప్రభుత్వం స్పష్టంగా తెలిపింది. 30 ఆగస్టు 2023 నాడు ఈ పథకం ప్రారంభంతో కర్ణాటక రాష్ట్రంలోని సుమారు 1.1 కోట్ల మంది మహిళలకు నెలకు రూ. 2000 డైరెక్ట్ డెబిట్ ట్రాన్స్‌ఫర్ (DBT) ద్వారా బ్యాంక్ ఖాతాలోకి క్రెడిట్ అవ్వనున్నట్టు పలు వార్తా సంస్థలు రిపోర్ట్ చేశాయి. గృహలక్ష్మీ పథకంలో లబ్ధిదారులను మాతాలానుసారంగా ఎంపిక చేయరు. గృహలక్ష్మీ పథకంలో కేవలం ముస్లిం మహిళలు మాత్రమే లబ్ధిదారులుగా ఎన్నుకోబడుతారని కర్ణాటక ప్రభుత్వం ఎప్పుడూ, ఎక్కడా చెప్పలేదు.
చివరగా, కర్ణాటక ప్రభుత్వం అమలు చేస్తున్న గృహలక్ష్మి పథకం కింద అన్ని మతాల మహిళలు లబ్ధిపొందవచ్చు.

created: September 13, 2023


text:
టిప్పు సుల్తాన్ ఒక జిహాదీ, రేపిస్టు అంటూ కర్ణాటక హై కోర్టు ఎటువంటి తీర్పు ఇవ్వలేదు - FACTLY
Sai Krishna Muthyanolla
August 17, 2021
టిప్పు సుల్తాన్ గురించి కర్ణాటక హై కోర్టు తీర్పునిచ్చింది అని ఒక సోషల్ మీడియా పోస్ట్ ద్వారా బాగా షేర్ చేస్తున్నారు. “టిప్పు సుల్తాన్ ఒక జిహాదీ, ఒక రేపిస్టు, ఎన్నో పురాతన దేవాలయాలను కూల్చి, ఎందరో అమాయకపు హిందువులను అతి కిరాతకంగా హత్య చేశాడని, మరెందరినో మతం మార్చాడని.తన రాజ్యాన్ని రక్షించు కోవడం కోసం మాత్రమే బ్రిటిష్ వారితో పోరాటం చేశాడు ఆ స్వార్థ పరుడు. అంతే గానీ వాడు మన భారత దేశం కోసం పోరాడిన స్వాతంత్ర సమరయోధుడు కాదు.” అని కర్ణాటక హై కోర్టు తీర్పునిచ్చింది అని అంటున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: టిప్పు సుల్తాన్ ఒక జిహాదీ, రేపిస్టు అని కర్ణాటక హై కోర్ట్ ఇచ్చిన తీర్పు.
ఫాక్ట్: టిప్పు సుల్తాన్ గురించి కర్ణాటక హై కోర్టు తమ తీర్పుల్లో ఇలా వ్యాఖ్యానించినట్టు ఎటువంటి ఆధారాలు లేవు. నవంబర్ 2016లో ఒక ప్రజా ప్రయోజన వ్యాజ్యం కేసు విచారణలో భాగంగా చీఫ్ జస్టిస్ ఎస్.కే ముఖర్జీ, టిప్పు సుల్తాన్ ఓ రాజ్యానికి రాజు మాత్రమే అని, స్వతంత్య్ర పోరాటంలో పాల్గొన్న వ్యక్తిగా ఎలా అంటారని వ్యాఖ్యానించినట్టు వార్తలు ఉన్నాయి. కానీ, 03 నవంబర్ 2016న ఈ ప్రజా ప్రయోజన వ్యాజ్యాన్ని కోర్టు డిస్పోస్ చేసింది, ఆ తీర్పులో టిప్పు సుల్తాన్ గురించి కోర్టు ఇటువంటి వ్యాఖ్యలు చేయలేదు. కావున, పోస్ట్ ద్వారా చెప్పేది తప్పుదోవ పట్టించే విధంగా  ఉంది
టిప్పు సుల్తాన్ గురించి కర్ణాటక హై కోర్ట్ ఇటువంటి వ్యాఖ్యలు చేసిందా అని ఇంటర్నెట్‌లో వెతకగా కొన్ని ఆర్టికల్స్ లభించాయి. కర్ణాటక రాష్ట్ర ప్రభుత్వం టిప్పు సుల్తాన్ జయంతిని కొడగు  జిల్లాలో నిర్వహించడం సరికాదని పేర్కొంటూ మంజునాథ్ అనే వ్యక్తి ప్రజా ప్రయోజన వ్యాజ్యాన్ని వేసారు. నవంబర్ 2016లో ఈ కేసు విచారణలో భాగంగా చీఫ్ జస్టిస్ ఎస్.కే ముఖర్జీ, ‘టిప్పు సుల్తాన్ ఓ రాజ్యానికి రాజు మాత్రమే. నిజాంలపై ఆంగ్లేయులు దండెత్తినప్పుడు తన రాజ్యాన్ని కాపాడుకోవడం కోసం మాత్రమే నిజాంలకు మద్దతు ఇచ్చారు. అందువల్ల టిప్పు సుల్తాన్ స్వతంత్య్ర పోరాటంలో పాల్గొన్న వ్యక్తిగా ఎలా చెబుతారు? అసలు టిప్పు సుల్తాన్ జయంతి ఉద్దేశం ఏమిటీ?’ అని ప్రశ్నిస్తూ కేసును వాయిదా వేసారు.
కానీ, 03 నవంబర్ 2016న ఈ ప్రజా ప్రయోజన వ్యాజ్యాన్ని కోర్టు డిస్పోస్ చేసింది. టిప్పు సుల్తాన్ జయంతి వేడుకలకు సంబంధించి లేవనెత్తిన అభ్యంతరాలను పిటిషనర్ రాష్ట్ర ప్రభుత్వ ప్రధాన కార్యదర్శి ముందుకు తీసుకువెళ్ళాలి అని చెప్పింది. అవి పరిగణనలోకి తీసుకొని జయంతి వేడుకలకు సంబంధించి ఉత్తర్వులు జారీ చేయాలని ఆదేశించింది. కోర్టు ఆర్డర్ ఇక్కడ చూడొచ్చు, అందులో టిప్పు సుల్తాన్ గురించి కర్ణాటక హై కోర్టు ఎటువంటి వ్యాఖ్యలు చేయలేదు.
టిప్పు సుల్తాన్ జయంతిని (10 నవంబర్) రాష్ట్రం జరుపుతుందని కర్ణాటక మాజీ ముఖ్యమంత్రి సిద్ధరామయ్య 2015లో ప్రకటించినప్పటి నుండి ప్రతి నవంబర్ నెలలో  కొడగు  జిల్లాలో నిరసనలు జరుగుతూనే ఉంది. టిప్పు సుల్తాన్ 1785లో తమ పూర్వీకులను ఊచకోత కోసాడని విశ్వసించే స్థానిక కొడగు ప్రజలకి ఈ వేడుకలు బాగా కోపం తెప్పించేవి.
జులై 2019లో టిప్పు సుల్తాన్ జయంతిని జరుపుకోవడం నిలిపివేయాలని అప్పట్లో కొత్తగా ఎర్పడ్డ బి.ఎస్. యడ్యూరప్ప నాయకత్వంలోని కర్ణాటక ప్రభుత్వం నిర్ణయించింది. టిప్పు జయంతిని జరుపుకోవద్దని ముఖ్యమంత్రి బి.ఎస్. యడ్యూరప్ప కన్నడ, సాంస్కృతిక శాఖను ఆదేశించారు.
pic.twitter.com/APoel4cPJb
టిప్పు సుల్తాన్ గురించి కర్ణాటక హై కోర్టు తమ తీర్పుల్లో పోస్టులో ఉన్నట్టుగా వ్యాఖ్యానించినట్టు ఎటువంటి న్యూస్ ఆర్టికల్స్ మాకు లభించలేదు.
చివరగా, టిప్పు సుల్తాన్ ఒక జిహాదీ మరియు రేపిస్టు అంటూ కర్ణాటక హై కోర్టు ఎటువంటి తీర్పు ఇవ్వలేదు.


text:
వీడియోలో బల్బు వెలిగింది కరోనా టీకా వల్ల కాదు, అది ఒక రీఛార్జిబుల్/ఇన్వర్టర్ బల్బు - FACTLY
Sai Krishna Muthyanolla
June 10, 2021
‘కరోనా టీకా వేసుకున్నాక ఒంట్లో కరెంట్; టీకా వేసుకున్న దగ్గర బల్బు పెడితే ఫుల్ లైట్’, అని చెప్తూ ఒక వీడియోని సోషల్ మీడియాలో కొందరు షేర్ చేస్తున్నారు. ఆ పోస్ట్ లో ఎంతవరకు నిజముందో చూద్దాం.
క్లెయిమ్: కరోనా టీకా వేసుకున్న దగ్గర బల్బు పెడితే ఫుల్ లైట్ వస్తున్న వీడియో.
ఫాక్ట్:  వీడియోలో లైట్ వచ్చింది కరోనా టీకా వల్ల కాదని, తను ఒక రీఛార్జిబుల్/ఇన్వర్టర్ బుల్బ్ తో కేవలం సరదాకి ఆ వీడియో చేసినట్టు వీడియోలోని వ్యక్తి ‘Dighvijay News’ వారితో తెలిపాడు. కరోనా టీకా వల్ల అలాంటివి ఏమీ జరగవని ‘ప్రెస్ ఇన్ఫర్మేషన్ బ్యూరో’ వారు కూడా వివరణ ఇచ్చారు. కావున పోస్ట్ లో చెప్పింది తప్పు.
పోస్ట్ లోని వీడియో పై ‘న్యూస్18 – తెలుగు’ లోగో ఉన్నట్టు చూడవొచ్చు. వీడియో గురించి వారి ఫేస్బుక్ ప్రొఫైల్ లో వెతకగా, ఆ వీడియోని వారు నిజంగానే పోస్ట్ చేసినట్టు తెలిసింది. ముందు కేవలం – ‘అవును ఇది నిజం. కర్నాటకలోని హుబ్లీలో ఈ వింత జరిగింది’ అని వివరణలో రాసి పోస్ట్ చేసారు. అయితే, తర్వాత అందరు అది ఫేక్ న్యూస్ అని కామెంట్ చేయడంతో, వివరణలో – ‘ఐతే ఇది నిజం కాదని.. ఏదో మ్యాజిక్ ఉందని మరికొందరు కొట్టిపారేస్తున్నారు’, అని జోడించారు.
వీడియోకి సంబంధించిన ఇతర వివరాల కోసం వెతకగా, ‘Dighvijay News’ వారి ఒక వీడియో సెర్చ్ రిజల్ట్స్ లో వచ్చింది. పోస్ట్ లోని వీడియోలో ఉన్న వ్యక్తి ‘Dighvijay News’ వారితో మాట్లాడుతూ, ఆ వీడియో అతను సరదాగా రీఛార్జిబుల్/ఇన్వర్టర్ బల్బు తో చేసాడని, శరీరం పై తేమ వల్ల బల్బు ఆన్ అయిందని, లైట్ వచ్చింది కరోనా టీకా వల్ల కాదని వివరణ ఇచ్చాడు. ధార్వాడ్ డీహెచ్ఓ కూడా ఇదే విషయం ‘ప్రజావాణి’ వార్తాసంస్థ తో మాట్లాడుతూ తెలిపాడు.
అంతేకాదు, ఇలాంటి వీడియోనే ఒకటి మే నెలలో వైరల్ అవ్వగా, అది ఒక ఫేక్ న్యూస్ అని, కరోనా టీకా వల్ల అలాంటివి ఏమీ జరగవని ‘ప్రెస్ ఇన్ఫర్మేషన్ బ్యూరో’ వారు కూడా వివరణ ఇచ్చారు. 2018 లో ఇలాంటి మరో వార్తా పై స్పందిస్తూ, శరీరం పై పెట్టినప్పుడు రీఛార్జిబుల్ బల్బు ఎందుకు ఆన్ అవుతుందో నిపుణులు చెప్పిన కారణం ఇక్కడ చదవొచ్చు.
सोशल मीडिया पर शेयर किए जा रहे एक वीडियो में दावा किया गया जा रहा है कि #COVID19 के टीकाकरण के बाद, टीका लगाए हुए बाहों से बिजली उत्पन्न हो जाती है।#PIBFactCheck: यह दावा #फ़र्ज़ी है। #CovidVaccine पूरी तरह सुरक्षित है। ऐसे फ़र्ज़ी सूचनाओं पर विश्वास न करें,टीकाकरण जरूर करवाएं। pic.twitter.com/pngYElNSjp
చివరగా, వీడియోలో బల్బు వెలిగింది కరోనా టీకా వల్ల కాదు. అది ఒక రీఛార్జిబుల్/ఇన్వర్టర్ బల్బు.


text:
పలాస రైల్వే స్టేషన్ లో దొరికిన పర్సు, ID కార్డులకి సంబంధించి వైరల్ అవుతున్న ఈ మెసేజ్, 2019లో పోస్ట్ చేసినది - FACTLY
Sai Krishna Muthyanolla
October 8, 2020
పలాస రైల్వే స్టేషన్ లో తనకు దొరికిన పర్సు, ID కార్డులకి సంబంధించి ఒక వ్యక్తి పెట్టిన ఫార్వర్డ్ మెసేజ్ ఇప్పుడు సోషల్ మీడియాలో వైరల్ అవుతోంది. పలాస రైల్వే స్టేషన్ లో తనకు ఒక పర్సు, ID కార్డులు దొరికాయి అని, అందులో 3300 రూపాయలతో పాటు కొన్ని కార్డ్స్, ఫోటోలు ఉన్నాయంటూ ఈ మెసేజ్ లో పేర్కొన్నారు. ఈ పర్సు పోగొట్టుకున్నది గణపతి దిల్లెశ్వర్రావు అనే దేశ సైనికుడంటూ అందులో తెలిపారు. తన పేరు, మొబైల్ నెంబర్ ఈ మెసేజ్ లో తెలుపుతూ, వీలైనంత మందికి ఈ మెసేజ్ ఫార్వర్డ్  చేయండి అని అందులో పేర్కొన్నారు. ఈ మెసేజ్ ని వైరల్ చేస్తూ పెడుతున్న పోస్టులలో ఎంతవరకు నిజముందో చూద్దాం.
క్లెయిమ్: పలాస రైల్వే స్టేషన్ లో దొరికిన పర్సు, ID కార్డులకి సంబంధించి ఒక వ్యక్తి పెట్టిన ఫార్వర్డ్ మెసేజ్.
ఫాక్ట్ (నిజం): సోషల్ మీడియాలో వైరల్ అవుతున్న ఈ ఫార్వర్డ్ మెసేజ్ 2019లో పోస్ట్ చేసినది. పది నెలల క్రితం, పలాస రైల్వే స్టేషన్ లో తనకి దొరికిన పర్సు, ID కార్డులకి సంబంధించి ఒక వ్యక్తి ఈ మెసేజ్ ఫార్వర్డ్ చేసినట్టు మా విశ్లేషణలో తెలిసింది. తన మెసేజ్ వైరల్ అవ్వడంతో తరువాతి రోజు అవి పోగొట్టుకున్న ఆర్మీ జవాను బంధువు తన నుంచి ఆ వస్తువులన్నీ తీసుకొని వెళ్లినట్లు ఈ మెసేజ్ ని పెట్టిన వ్యక్తి FACTLY కి వివరించారు.
ఈ ఫార్వర్డ్ మెసేజ్ లో పేర్కొన్న వ్యక్తి మొబైల్ నెంబర్ కి కాల్ చేసి సంప్రదించగా, సోషల్ మీడియాలో షేర్ అవుతున్న అతని మెసేజ్ కి సంబంధించిన పూర్తి వివరాలు తెలిపారు. పది నెలల క్రితం తనకి పలాస రైల్వే స్టేషన్ లో ఒక పర్సు దొరికింది అని ఆయన తెలిపారు. దొరికిన ఆ పర్సులో  కొంత డబ్బు, ఆధార్ కార్డు, పాన్ కార్డు అలాగే ATM కార్డులు ఉన్నట్టు తెలిపారు. ఈ కార్డుల ఆధారంగా పర్సు  పోగొట్టుకున్న వ్యక్తి ఒక ఆర్మీ జవాన్ అని కనుగొన్నట్టు ఆయన మాకు చెప్పారు. అది పోగొట్టుకున్న ఆ ఆర్మీ జవాన్ ని సంప్రదించడానికి పర్సు లోని ఫోటోలని, కార్డులని అలాగే డబ్బులని ఫోటోలు తీసి వాట్సాప్, ఫేస్బుక్ అలాగే మరికొన్ని సోషల్ మీడియా సైటులలో పోస్ట్ చేసినట్టు అయన తెలిపారు.
సోషల్ మీడియాలో తను పెట్టిన ఈ మెసేజ్ వైరల్ అవ్వడంతో, మూడు గంటల్లోనే పర్సు పోగొట్టుకున్న వ్యక్తికి సంబంధించిన బంధువులు తనని సంప్రదించారని  తెలిపారు. తరువాతి రోజు, పలాస రైల్వే స్టేషన్ లో క్లర్క్ గా పనిచేస్తున్న ఆ ఆర్మీ జవాన్ బందువు, తన నుంచి ఆ వస్తువులన్నీ  తీసుకొని వెళ్లినట్లు  ఆయన స్పష్టం చేసారు.
అయితే, పది నెలల క్రితం తను పెట్టిన ఈ మెసేజ్ ని స్క్రీన్ షాట్ తీసి ఈ మధ్య వాట్సాప్ లో షేర్ చేయడంతో, మళ్ళీ ఈ మెసేజ్ వైరల్ అవుతున్నట్టు ఆయన వివరణ ఇచ్చారు. తన మెసేజ్ లో ‘ఈ రోజు’ కి బదులు ‘తేది’ పెట్టి ఉంటే ఈ ఫోన్ కాల్స్ బాధ తనకు ఉండేది కాదు అని ఆయన తెలిపారు. 2019 లో ఇదే మెసేజ్ ని ఫార్వర్డ్ చేస్తూ పెట్టిన పోస్టులని ఇక్కడ మరియు ఇక్కడ చూడవచ్చు.
చివరగా, 2019 లో పలాస రైల్వే స్టేషన్ దగ్గర తనకు దొరికిన పర్సు, ID కార్డులకి సంబంధించి పెట్టిన ఫార్వర్డ్ మెసేజ్ ని ఇప్పుడు సోషల్ మీడియాలో వైరల్ చేస్తున్నారు.

created: October 8, 2020


text:
నివాస ప్రాంతాల్లో ఎవరికీ ఇబ్బంది కలగకుండా ప్రార్ధనలు చేసుకోవడానికి ఎటువంటి అనుమతి అవసరం లేదని మాత్రమే మద్రాసు హైకోర్టు పేర్కొంది - FACTLY
Sai Krishna Muthyanolla
July 18, 2023
ఎటువంటి అనుమతులు లేకుండా తమ సొంత ఇళ్లలోనే చర్చిలను నిర్మించుకునే అధికారం క్రైస్తవులకు మద్రాసు హైకోర్టు ఇచ్చిందని చెప్తూ కోర్టు తీర్పు కాపీని కలిగి ఉన్న పోస్టు ఒకటి సోషల్ మీడియాలో బాగా ప్రచారంలో ఉంది. దీంట్లో ఎంత నిజముందో ఇప్పుడు చూద్దాం.
క్లెయిమ్: ఎటువంటి అనుమతులు లేకుండా క్రైస్తవులకు తమ సొంత ఇళ్లలోనే చర్చిలను నిర్మించుకోవచ్చని మద్రాసు హైకోర్టు తీర్పు ఇచ్చింది.
ఫాక్ట్: 2018లోమద్రాసు హైకోర్టు ఇచ్చిన తీర్పులో నివాస గృహంలో ప్రార్థనలు జరుపుకోవడానికి ఏ అధికారి దగ్గర అనుమతి తీసుకోవాల్సిన అవసరం లేదని పేర్కొంది. కానీ, ఒకవేళ ఇలాంటి కార్యక్రమాలలో శబ్దకాలుష్యం లేదా మరేదైనా ప్రజలకు ఇబ్బంది కలిగించే ఘటనలు జరిగితే వారిపై చట్టపరమైన చర్యలు తీసుకునే అధికారాలు సంబంధిత డిపార్ట్‌మెంట్‌కు ఉంటాయని స్పష్టం చేసింది. ఈ తీర్పులో ఎక్కడా కూడా నివాస గృహంలో చర్చిని నిర్మించుకోవచ్చని కోర్టు చెప్పలేదు. కావున పోస్టులో చేయబడ్డ క్లెయిమ్ తప్పుదోవ పట్టించే విధంగా ఉంది.
ముందుగా వైరల్ పోస్టులో ఇవ్వబడిన కోర్టు తీర్పు కాపీని పరిశీలించాం. తమిళనాడులోని తిరునల్వేలి జిల్లాలోని రాజగోపాలపేరి  గ్రామానికి చెందిన సౌందరపాండ్యన్ అనే వ్యక్తి మద్రాసు హైకోర్టులో పిటిషన్ దాఖలు చేయడం జరిగింది. విచారణ పేరుతో స్థానిక పోలీస్ ఇన్స్పెక్టర్ తన ఇంట్లో ప్రార్ధనలు చేసుకోనివ్వకుండా వేధిస్తున్నాడని ఆయన పిటిషన్లో పేర్కొన్నాడు.
అయితే కోర్టు ఇదే విషయంపై ఇదివరకే జారీ చేసిన తీర్పులను ప్రస్తావిస్తూ, నివాస గృహంలో ప్రార్థనలు జరుపుకోవడానికి ఏ అధికారి దగ్గర అనుమతి తీసుకోవాల్సిన అవసరం లేదని పేర్కొంది. కానీ ఒకవేళ ఇలాంటి కార్యక్రమాలలో శబ్దకాలుష్యం లేదా మరేదైనా ప్రజలకు ఇబ్బంది కలిగించే ఘటనలు జరిగితే వారిపై చట్టపరమైన చర్యలు తీసుకునే అధికారాలు సంబంధిత డిపార్ట్‌మెంట్‌కు ఉంటాయని స్పష్టం చేసింది.
పైగా, ఈ తీర్పులో ఎక్కడా కూడా నివాస గృహంలో చర్చిని నిర్మించుకోవచ్చునని కోర్టు చెప్పలేదు. కేవలం నివాస గృహంలో ప్రజలకు ఇబ్బంది కలగకుండా ప్రార్థనలు చేసుకోవచ్చని మాత్రమే చెప్పబడింది.
ఇక చర్చిల నిర్మాణం విషయానికి వస్తే, Andhra Pradesh Gram Panchayat Land Development (Layout and Building) Rules, 2002 ప్రకారం, చర్చిలు, ఆలయాలు, మసీదులు వంటి మతపరమైన కట్టడాలను నిర్మించడానికి జిల్లా కలెక్టర్ అనుమతి తప్పనిసరి అని ఆంధ్ర ప్రదేశ్ హైకోర్టు 2021లో తీర్పునిచ్చింది.
అయితే, తెలంగాణ రాష్ట్రం ఏర్పడిన తర్వాత, 2014లో మతపరమైన కట్టడాలకు జిల్లా కలెక్టర్ అనుమతిని రద్దు చేస్తూ ఈ నిబంధనలకు షరతులతో కూడిన సవరణను చేయడం జరిగింది.
చివరిగా, నివాస ప్రాంతాల్లో ఎవరికి ఇబ్బంది కలగకుండా ప్రార్ధనలు చేసుకోవడానికి ఎటువంటి అనుమతి అవసరం లేదని మాత్రమే మద్రాసు హైకోర్టు తీర్పునిచ్చింది.


text:
వీడియోలో దాడికి గురైన వ్యక్తి కేంద్ర మంత్రి హర్ష వర్ధన్ కాదు, పశ్చిమ బెంగాల్ లోని ఒక బీజేపి కార్యకర్త - FACTLY
Sai Krishna Muthyanolla
September 30, 2020
హర్యానా బీజేపి ఎంపి, కేంద్ర మంత్రి  హర్ష వర్ధన్ ని ప్రజలు కొడుతున్న దృశ్యాలు, అంటూ షేర్ చేస్తున్న ఒక పోస్ట్ సోషల్ మీడియాలో వైరల్ అవుతోంది. ఆ పోస్టులో ఎంతవరకు నిజముందో చూద్దాం.
క్లెయిమ్: కేంద్ర మంత్రి హర్ష వర్ధన్ ని ప్రజలు కొడుతున్న వీడియో.
ఫాక్ట్ (నిజం): వీడియోలో దెబ్బలు తింటున్న వ్యక్తి పశ్చిమ బెంగాల్ కి చెందిన ఒక బీజేపి పార్టీ కార్యకర్త. 2016లో పశ్చిమ బెంగాల్ లోని ఆసన్ సోల్  జిల్లాలో జరిగిన ఒక ర్యాలిలో, బీజేపి ఎంపి బాబుల్ సుప్రియో, అతని వెంట వచ్చిన కార్యకర్తలపై త్రిణమూల్ కాంగ్రెస్ పార్టీ సభ్యలు దాడి చేసారు. ఈ వీడియోకి కేంద్ర మంత్రి హర్ష వర్ధన్ కి ఎటువంటి సంబంధము లేదు. కావున, పోస్టులో చేస్తున్న క్లెయిమ్ తప్పు.
పోస్టులోని వీడియో యొక్క స్క్రీన్ షాట్లని రివర్స్ ఇమేజ్ సెర్చ్ చేయగా, అవే దృశ్యాలు కలిగి ఉన్న వీడియోని ‘ABP News’ ఛానల్ ‘19 అక్టోబర్ 2016’ నాడు యూట్యూబ్ లో పోస్ట్ చేసినట్టు తెలిసింది. పశ్చిమ బెంగాల్ లోని ఆసన్ సోల్ జిల్లాలో బీజేపి ఎంపి బాబుల్ సుప్రియో పై త్రిణమూల్ కాంగ్రెస్ పార్టీ సభ్యలు చేసిన దాడికి సంబంధించిన వీడియో అని వివరణలో తెలిపారు. ఈ వివరాల ఆధారంగా ఆ ఘర్షణకి సంబంధించిన వివరాల కోసం వెతకగా, ఇవే దృశ్యాలు కలిగి ఉన్న వీడియో ‘ANI News’ అధికారిక యూట్యూబ్ ఛానెల్లో దొరికింది. కేంద్ర మంత్రి బాబుల్ సుప్రియో ఆసన్ సోల్ జిల్లాలో చేసిన ప్రచార కార్యక్రమంలో త్రిణమూల్ కాంగ్రెస్ పార్టీ సభ్యలు అతనిపై దాడి చేసారని వివరణలో తెలిపారు. త్రిణమూల్ కాంగ్రెస్ పార్టీ సభ్యలు బాబుల్ సుప్రియో పై రాళ్లు రువ్వడంతో పాటు అతని వెంట వచ్చిన కార్యకర్తల బట్టలు చించుతూ కొడుతున్న దృశ్యాలు, అని అందులో తెలిపారు.
ఇవే దృశ్యాలు కలిగి ఉన్న వీడియోని ‘inKhabar’ న్యూస్ ఛానల్ కూడా యూట్యూబ్ లో పోస్ట్ చేసారు. ఈ వీడియో పశ్చిమ బెంగాల్ లోని ఆసన్ సోల్ జిల్లాలో బీజేపి ఎంపి బాబుల్ సుప్రియో పై జరిగిన దాడికి సంబంధించింది, అని వారు కూడా తెలిపారు. ఈ ఘటనకి సంబంధించి రాసిన ఆర్టికల్స్ ని ఇక్కడ మరియు ఇక్కడ చూడవచ్చు.
చివరగా, వీడియోలో దాడికి గురైన వ్యక్తి కేంద్ర మంత్రి  హర్ష వర్ధన్ కాదు, పశ్చిమ బెంగాల్ లోని ఒక బీజేపి కార్యకర్త.

created: September 30, 2020


text:
ఈ వీడియోలో మహిళల పై దాడి చేస్తున్న వ్యక్తి బీజేపీ ఎమ్మెల్యే కాదు; ఘటన ఉత్తరప్రదేశ్ లో జరగలేదు - FACTLY
Sai Krishna Muthyanolla
March 22, 2021
‘ఉత్తర్ ప్రదేశ్ లో బీజేపీ ఎమ్మెల్యే ఘాతుకం. తల్లి, బిడ్డను కోరిక తీర్చమని బెదిరించి, అఘాయిత్యానికి పాల్పడిన బీజేపీ ఎమ్మెల్యే’, అని చెప్తూ ఒక వీడియోని సోషల్ మీడియాలో చాలా మంది షేర్ చేస్తున్నారు. ఆ పోస్ట్ లో ఎంతవరకు నిజముందో చూద్దాం.
క్లెయిమ్: ఉత్తరప్రదేశ్ లో మహిళల పై అఘాయిత్యానికి పాల్పడుతున్న బీజేపీ ఎమ్మెల్యే వీడియో.
ఫాక్ట్: వీడియోలో మహిళల పై దాడి చేస్తున్న వ్యక్తి పేరు అశోక్ గోయల్. అతను బీజేపీ ఎమ్మెల్యే కాదు. వీడియోలోని వ్యక్తి అతను ఒక బీజేపీ నేత అని చెప్పుకుంటాడు అని మాత్రం కొన్ని వార్తాసంస్థలు రిపోర్ట్ చేసాయి. అంతేకాదు, వీడియోలోని ఘటన జరిగింది హర్యానా లో; ఉత్తరప్రదేశ్ లో కాదు. కావున, ‘ఉత్తర్ ప్రదేశ్ లో బీజేపీ ఎమ్మెల్యే ఘాతుకం’, అని పోస్ట్ లో చెప్తూ ప్రజలను తప్పుదోవ పట్టిస్తున్నారు.
పోస్ట్ లోని వీడియోపై ‘City NEWS 100’ అనే లోగో ఉన్నట్టు చూడవొచ్చు. ఆ పేరుతో వెతకగా, ‘City NEWS 100’ అనే ఫేస్బుక్ పేజీ దొరికింది. పోస్ట్ లోని వీడియోని ‘City NEWS 100’ వారు 13 మార్చి 2021 న పెట్టిన వీడియో నుండి తీసుకున్నట్టు తెలిసింది. ‘City NEWS 100’ వారు పెట్టిన వీడియోలో ఇరుపక్షాల వాదన వినొచ్చు. అయితే, వీడియోలోని ఘటన హర్యానా లోని ఫరీదాబాద్ లో జరిగిందని, వీడియోలో మహిళల పై దాడి చేస్తున్న వ్యక్తి పేరు అశోక్ గోయల్ అని తెలిసింది. అశోక్ గోయల్ పై POCSO చట్టం కింద లైంగిక వేధింపుల కేసు నమోదైందని చెప్తూ, ఆ కేసు సంబంధించిన FIR కాపీని తో ‘City NEWS 100’ వారు పెట్టిన పోస్ట్ ని ఇక్కడ చూడవొచ్చు.
‘అశోక్ గోయల్’ అనే పేరుతో ప్రస్తుత హర్యానా అసెంబ్లీలో బీజేపీ ఎమ్మెల్యే ఎవరూ లేరు. అయితే, వీడియోలోని వ్యక్తి అతను ఒక బీజేపీ నేత అని చెప్పుకుంటాడు అని మాత్రం కొన్ని వార్తాసంస్థలు రిపోర్ట్ చేసినట్టు ఇక్కడ, ఇక్కడ, మరియు ఇక్కడ చదవొచ్చు.
చివరగా, ఈ వీడియోలో మహిళల పై దాడి చేస్తున్న వ్యక్తి బీజేపీ ఎమ్మెల్యే కాదు. వీడియోలోని ఘటన జరిగింది హర్యానా లో; ఉత్తరప్రదేశ్ లో కాదు.


text:
చర్చి పాస్టర్‌పై దాడి చేసిన ఈ ఘటన 2018లో తెలంగాణలో జరిగింది, పైగా ఈ దాడితో BJPకు ఎటువంటి సంబంధం లేదు - FACTLY
Sai Krishna Muthyanolla
April 16, 2024
బెంగుళూరులోని CSI చర్చిలో ఒక BJP కార్యకర్త పాస్టర్ చేతిలోని మైక్రోఫోన్ లాక్కొని అతని తల పగల కొట్టినట్టు ఒక వీడియో సోషల్ మీడియాలో షేర్ అవుతుంది (ఇక్కడ, ఇక్కడ & ఇక్కడ). ఈ కథనం ద్వారా అందులో ఎంత నిజముందో చూద్దాం.
క్లెయిమ్: బెంగుళూరులోని CSI చర్చిలో ఒక BJP కార్యకర్త పాస్టర్ చేతిలోని మైక్రోఫోన్ లాక్కొని అతని తల పగలగొట్టాడు, దానికి సంబంధించిన వీడియో.
ఫాక్ట్(నిజం): ఈ ఘటన 2018లో తెలంగాణలోని కొత్తగూడెంలో జరిగినట్టు వార్తా కథనాలు రిపోర్ట్ చేసాయి. గతంలో చర్చి కమిటీ నుండి బహిష్కరించబడ్డ సభ్యులు పాస్టర్‌పై దాడి చేసారని, దాడి చేసిన వారు కూడా క్రైస్తవులేనని ఈ కథనం స్పష్టం చేసింది. కావున పోస్టు ద్వారా చెప్పేది తప్పు.
ప్రస్తుతం వైరల్ అవుతున్న వీడియోలో చూపిస్తున్నట్టు చర్చి పాస్టర్‌పై దాడి జరిగిన ఘటన నిజమే అయ్యినప్పటికీ, ఈ దాడిలో ఎటువంటి రాజకీయ కోణం లేదు. పైగా ఈ ఘటన జరిగింది బెంగుళూరులో కాదు, తెలంగాణలోని కొత్తగూడెం జిల్లాలో.
ఈ వీడియోను జాగ్రత్తగా పరిశీలిస్తే పాస్టర్ తెలుగులో మాట్లాడడం గమనించొచ్చు. దీని ఆధారంగా వెతకగా 2018లో ఈ ఘటనను రిపోర్ట్ చేసిన ఒక వార్తా కథనం మాకు కనిపించింది (ఇక్కడ). ఈ కథనం ప్రకారం తెలంగాణలోని కొత్తగూడెంలోని ఒక చర్చిలో ఈ ఘటన జరిగింది. చర్చి పాస్టర్ ఆనంద రావుపై గతంలో చర్చి కమిటీ నుండి బహిష్కరించబడ్డ సభ్యులు దాడి చేసారు. కాగా దాడి చేసిన వారు కూడా క్రైస్తవులేనని ఈ కథనం స్పష్టం చేసింది.
దీన్నిబట్టి ఈ వీడియోలోని ఘటనకు బెంగుళూరుతో గానీ లేక BJPతో గానీ ఎటువంటి సంబంధం లేదని స్పష్టమవుతుంది. ఐతే గతంలో ఒకసారి ఇదే ఘటన కన్యాకుమారిలో జరిగిందంటూ సోషల్ మీడియాలో షేర్ అవడంతో తమిళనాడు పోలీసులు దీన్ని ఖండిస్తూ, ఈ ఘటన తెలంగాణలో జరిగిందని తెలిపారు. గతంలో కూడా ఈ వీడియో షేర్ అయినప్పుడు, FACTLY దీన్ని ఫాక్ట్-చెక్ చేస్తూ రాసిన కథనాన్ని ఇక్కడ చూడొచ్చు.
చివరగా, చర్చి పాస్టర్‌పై దాడి చేసిన ఈ ఘటన 2018లో తెలంగాణలో జరిగింది, పైగా ఈ దాడితో BJPకు ఎటువంటి సంబంధం లేదు.


text:
ఈ వీడియోలో ఒక మహిళతో డాన్స్ చేస్తున్న వ్యక్తి రాజస్థాన్ బీజేపీ ఎంపీ దేవ్‌జీ పటేల్ కాదు - FACTLY
Sai Krishna Muthyanolla
June 16, 2023
రాజస్థాన్ బీజేపీ ఎంపీ దేవ్‌జీ పటేల్ ఓ మహిళతో సన్నిహితంగా డ్యాన్స్ చేస్తున్న దృశ్యాలు అని చెపుతూ సోషల్ మీడియాలో ఒక వీడియో షేర్ అవుతోంది. బీజేపీ నేత దేవ్‌జీ పటేల్ రాజస్థాన్‌లోని జలోర్ నియోజకవర్గం నుంచి లోక్‌సభ సభ్యుడు. ఈ ఆర్టికల్ ద్వారా, పోస్ట్‌లో చేసిన క్లెయిమ్ వెనుక ఉన్న నిజానిజాలను పరిశీలిద్దాం.
క్లెయిమ్: బీజేపీ ఎంపీ దేవ్‌జీ పటేల్ ఒక మహిళతో సన్నిహితంగా డ్యాన్స్ చేస్తున్న వీడియో.
ఫాక్ట్(నిజం): ఇది పాకిస్తాన్‌లోని ప్రముఖ కంటి స్పెషలిస్ట్ డాక్టర్ జాఫర్ ఇక్బాల్ తన ఆసుపత్రి గదిలో పార్టీ చేసుకొని ఒక మహిళతో కలిసి డ్యాన్స్ చేస్తున్న పాత వీడియో. ఈ వీడియో ఫిబ్రవరి 2020లో లీక్ అయ్యింది. ఆ తర్వాత భారతదేశంలోని వివిధ పార్టీలకు చెందిన రాజకీయ నాయకులకు ఆపాదిస్తూ ఇదే వీడియో ప్రచారం చేయబడింది. జలోర్ పోలీసులు ఒక ట్వీట్ ద్వారా వీడియోలో కనిపిస్తున్న వ్యక్తి దేవ్‌జీ పటేల్ కాదని ధృవీకరించారు మరియు ఇది రెండేళ్ల నాటి వీడియో అని స్పష్టం చేశారు. 25 జూన్ 2022న, జలోర్ ఎంపీ దేవ్‌జీ పటేల్‌కు ఆపాదిస్తూ ఈ పాత వీడియోను షేర్ చేసిన నిందితుల్లో ఒకరిని జలోర్ పోలీసులు అరెస్టు చేశారు. కావున పోస్ట్‌లో చేసిన క్లెయిమ్ తప్పు.
వీడియో యొక్క స్క్రీన్‌షాట్‌లని ఉపయోగించి ఇంటర్నెట్లో రివర్స్ ఇమేజ్ సెర్చ్ చేయగా, 13 ఫిబ్రవరి 2020న ఒక పాకిస్తాన్ మీడియా వెబ్‌సైట్ పోస్ట్ చేసిన ఇలాంటి విజువల్స్‌తో కూడిన వీడియో ఒకటి కనిపించింది . ఈ వార్తా వెబ్‌సైట్ ఇందులో ఉన్న వ్యక్తి  పాకిస్తాన్‌లోని సౌత్ పంజాబ్‌కి చెందిన ప్రముఖ కంటి స్పెషలిస్ట్ డాక్టర్ జాఫర్ ఇక్బాల్ అని పేర్కొనింది. తన ఆసుపత్రి గదిలో పార్టీ చేసుకున్న తర్వాత ఒక మహిళతో కలిసి డ్యాన్స్ చేసాడని ఈ పోస్టు ద్వారా తెలిసింది.
02 ఫిబ్రవరి 2020న, డాక్టర్ జాఫర్ ఇక్బాల్ స్కాండల్ వీడియోలు సోషల్ మీడియాలో లీక్ అయ్యాయని  ‘డైలీ పాకిస్థాన్’ న్యూస్ వెబ్‌సైట్ ఒక కథనాన్ని ప్రచురించింది. తరువాత, అదే వీడియో భారతదేశంలోని వివిధ రాజకీయ పార్టీల నాయకులకు ఆపాదించబడింది.
పోస్ట్‌లో చేసిన క్లయిముకి సంబంధించిన మరిన్ని ఆధారాల కోసం ఇంటర్నెట్లో వెతుకగా, జలోర్ బీజేపీ ఎంపీ దేవ్‌జీ పటేల్‌కి ఆపాదించబడిన ఈ వైరల్ వీడియోకు సంబంధించి జలోర్ పోలీసులు ప్రచురించిన ట్వీట్ ఒకటి దొరికింది. జలోర్ పోలీసులు ఒక ప్రెస్ రిలీజ్ యొక్క స్క్రీన్‌షాట్‌ను షేర్ చేస్తూ, దేవ్‌జీ పటేల్‌కు ఆపాదించబడిన ఈ వైరల్ వీడియో రెండేళ్ల నాటిదని పేర్కొన్నారు. దేవ్‌జీ పటేల్‌కు ఆపాదించే ఈ పాత వీడియోను షేర్ చేసిన ప్రధాన నిందితులలో ఒకరిని అరెస్టు చేసినట్లు ప్రజలకు తెలియజేశారు.
पुलिस थाना चितलवाना द्वारा सांसद के विरूद्व #आपत्तिजनक_टिप्पणी सोशल मीडिया पर #वायरल करने वाले 2 आरोपियों को किया #गिरफ्तार…@PoliceRajasthan @DIPRRajasthan @Igp_Jodhpur @DmJalore @hva_ips pic.twitter.com/zTf9ZqDrsf
దేవ్‌జీ పటేల్‌కు ఆపాదించబడిన ఈ వైరల్ వీడియోకు సంబంధించి జాలోర్ పోలీసులు విడుదల చేసిన మరో పత్రికా ప్రకటనను ఇక్కడ చూడవచ్చు. జలోర్ పోలీసులు జారీ చేసిన వివరణను నివేదిస్తూ పలు వార్తా వెబ్‌సైట్‌లు కథనాలు మరియు వీడియోలను ప్రచురించాయి. అవి ఇక్కడ, ఇక్కడ మరియు ఇక్కడ చూడవచ్చు.
మొత్తానికి, బీజేపీ ఎంపీ దేవ్‌జీ పటేల్ ఒక మహిళతో సన్నిహితంగా డ్యాన్స్ చేస్తున్న వీడియోగా పాకిస్థాన్‌కు చెందిన సంబంధం లేని పాత వీడియో షేర్ చేస్తున్నారు.


text:
ఈ ఫోటో 'నిర్భయ' కేసులో అరెస్ట్ అయిన మైనర్ నిందితుడిది కాదు, పోలీసులు అరెస్ట్ చేసిన అడల్ట్ నిందితుల్లో ఒకరిది - FACTLY
Sai Krishna Muthyanolla
December 10, 2019
ఢిల్లీలో జరిగిన ‘నిర్భయ’ కేసులో పోలీసులు అరెస్ట్ చేసిన మైనర్ నిందుతుడి ఫోటో అని క్లెయిమ్ చేస్తూ ఒక పోస్ట్ సోషల్ మీడియా లో ప్రచారం కాబడుతుంది. ఆ పోస్ట్ లోని క్లెయిమ్ లో ఎంతవరకు నిజం అనేది కనుక్కుందాం.
2012 ‘నిర్భయ’ గ్యాంగ్-రేప్, హత్య కేసులో అరెస్ట్ కాబడ్డ మైనర్ నిందితుడి ఫోటో.
ఫాక్ట్ (నిజం): ఫోటోలో ఉన్న అతని పేరు వినయ్ శర్మ, నిర్భయ కేసులో పోలీసులు అరెస్ట్ చేసిన అడల్ట్ నిందితుల్లో ఇతను ఒకడు. ఆ కేసులో పోలీసులు అరెస్ట్ చేసిన మైనర్  నేరస్థుడు ఇతను కాదు. కావున, పోస్ట్ లోని క్లెయిమ్ తప్పుదోవ పట్టించేదిలా ఉంది.
పోస్ట్ లోని ఫోటోలో ఉన్న అతని ముఖాన్ని క్రాప్ చేసి గూగుల్  రివర్స్ ఇమేజ్ టెక్నిక్ ద్వారా వెతికితే, ‘Hindustan Times’ 2016లో ప్రచురించిన ఒక ఆర్టికల్ లో కనిపించింది. ఆ ఆర్టికల్ ప్రకారం, అతని పేరు వినయ్ శర్మ అని, 2012లో జరిగిన ‘నిర్భయ’ కేసులో పోలీసులు అరెస్ట్ చేసిన అడల్ట్ నిందితుల్లో ఇతను ఒకడు అని, ఆ కేసులో అరెస్టు కాబడిన జువనైల్ నేరస్తుడు ఇతడు కాదు అని తెలిసింది.
‘The Hindu’ వారు ప్రచురించిన ఒక ఆర్టికల్లో, ‘నిర్భయ’ కేసు లో పోలీసులు అరెస్ట్ చేసిన మైనర్ దోషిని 20 డిసెంబర్ 2015 న ఒక నాన్ గవర్నమెంట్ ఆర్గనైజేషన్ కి విడుదల చేసారని, అతన్ని అక్కడ నుండి ఉత్తర్ ప్రదేశ్ లోని తన ఊరికి తరలించి ఉండుంటారని సమాచారం లభించింది. ఈ మధ్యనే ‘India Today’ వారు రాసిన ఆర్టికల్ లో వినయ్ శర్మని 8 డిసెంబర్, 2019 న మండాలి జైలు నుండి తీహార్ జైలుకి తరలించారని తెలిసింది.
చివరగా, ఫొటోలో ఉన్నది ‘నిర్భయ’ కేసులో అరెస్ట్ అయిన మైనర్ నేరస్థుడిది కాదు, అతడు (వినయ్ శర్మ), అదే కేసులో అరెస్ట్ కాబడ్డ అడల్ట్ నిందితుల్లో ఒకడు.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: December 10, 2019


text:
వీడియోలో ఉన్న వ్యక్తి యోగి కాదు, తమిళనాడులో 300 ఏళ్లుగా సమాధి చేయబడలేదు - FACTLY
Sai Krishna Muthyanolla
September 30, 2022
ఈ వీడియోలోని  వ్యక్తి ‘300 ఏళ్ల క్రితం తమిళనాడులోని వల్లియూర్‌లో జీవసమాధిలోకి వెళ్లిన యోగి’ అంటూ సోషల్ మీడియాలో  షేర్ చేస్తున్నారు. వల్లియూర్ ఆలయాన్ని పునరుద్ధరించేందుకు మట్టిని తవ్వుతుండగా అతడు సజీవంగా కనిపించాడు అని,  అతను దొరికినప్పుడు యోగాసనంలో కూర్చొని ఉన్నాడని పోస్ట్‌లో రాసి ఉంది. ఇందులోని నిజానిజాలు ఏంటో ఈ ఆర్టికల్ ద్వారా తెలుసుకుందాం.
క్లెయిమ్: తమిళనాడులో 300 సంవత్సరాల పాటు జీవసమాధిలో ఉన్న తర్వాత సజీవంగా కనుగొనబడిన యోగి యొక్క వీడియో.
ఫ్యాక్ట్ (నిజం): వీడియోలో ఉన్న వ్యక్తి యోగి కాదు. అంతే కాదు, అతను తమిళనాడులో 300 ఏళ్లుగా సమాధి చేయబడలేదు. అతని పేరు అలెగ్జాండర్, కజకిస్తాన్ నివాసి. అతను ‘సోరియాసిస్’ అనే వ్యాధితో బాధపడుతున్నాడు. అందువల్ల పోస్ట్‌లో చేసిన క్లెయిమ్ తప్పు.
వీడియోలోని స్క్రీన్‌షాట్స్‌ని ఉపయోగించి రివర్స్ ఇమేజ్ సెర్చ్ చేసి వెతకగా పొస్ట్‌లో ఉన్న ఫోటో కలిగిన అనేక వార్తా కథనాలు లభించాయి. ‘డైలీ మెయిల్’ కథనంలో, వీడియోలో ఉన్న వ్యక్తి కజకిస్థాన్‌లోని అక్టోబ్ నగర నివాసి అలెగ్జాండర్ అని పేర్కొన్నారు. ఈ కథనం ప్రకారం, వీడియోలోని వ్యక్తిపై ఎలుగుబంటి దాడి చేసిందనే వాదనతో గతంలో ఇదే వీడియో వైరల్ అయినట్లు తెలిసింది. కానీ ఆ వ్యక్తిపై ఎలుగుబంటి దాడి చేయలేదని, ‘సోరియాసిస్’ అనే వ్యాధితో తాను బాధపడుతున్నాడని తేలింది.
‘డైలీ మెయిల్’తో డాక్టర్ (వ్యక్తికి చికిత్స చేసిన) మాట్లాడుతూ, ‘అతను మెడికల్ అసెస్‌మెంట్‌లో ఉన్నప్పుడు ఎవరో చిత్రీకరించారు మరియు దీనిని యూట్యూబ్‌లో లీక్ చేశారు. అతను సోరియాసిస్‌తో బాధపడుతున్నాడు కానీ వైద్య చికిత్స పొందడంలో ఆలస్యం చెయ్యడం వల్ల అతని పరిస్థితి మరింత దిగజారింది.’  అని అన్నారు.  వేరే మీడియా కథనాల ప్రకారం ఆ వ్యక్తి సోరియాసిస్ గాయాలకు ఇన్ఫెక్షన్ అవ్వటం వల్ల, సెప్సిస్తో మరణించాడు అని తెలిసింది. అలెగ్జాండర్‌కి సంబంధించిన మరింత సమాచారం ఇక్కడ, ఇక్కడ మరియు ఇక్కడ చూడవచ్చు.
చివరిగా, వీడియోలో ఉన్న వ్యక్తి యోగి కాదు, మరియు తమిళనాడులో 300 ఏళ్లుగా సమాధి చేయబడలేదు.

created: September 30, 2022


text:
వీడియోలోని వ్యక్తి యోగీ కాదు, 300 సంవత్సరాల క్రితం తమిళనాడు లో జీవ సమాధీ కాలేదు - FACTLY
Sai Krishna Muthyanolla
February 25, 2020
తమిళనాడు లోని వల్లియూర్లో 300 సంవత్సరాల క్రితం జీవ సమాధి అయిన ఒక యోగి ఇంకా సజీవంగానే ఉన్నాడని క్లెయిమ్ చేస్తూ ఒక వీడియో ఫేస్ బుక్ లో షేర్ చేస్తున్నారు. ఆ క్లెయిమ్ లో ఎంతవరకు నిజం ఉందో చూద్దాం.
తమిళనాడు లోని వల్లియూర్లో 300 సంవత్సరాల క్రితం జీవ సమాధికి వెళ్లి ఇప్పుడు సజీవంగా దొరికిన ఒక యోగి.
ఫాక్ట్ (నిజం): ఆ వీడియోలోని వ్యక్తి యోగి కాదు. అతడు 300 సంవత్సరాల క్రితం తమిళనాడు లో జీవ సమాధి కూడా కాలేదు. తన పేరు అలెగ్జాండర్, కజకిస్థాన్ కి చెందినవాడు. అతను ‘సోరియాసిస్’ వ్యాధి తో బాధపడుతున్నాడు. కావున, ఆ పోస్ట్ లోని క్లెయిమ్ తప్పు.
ఆ వీడియో యొక్క స్క్రీన్ షాట్స్ ని ‘Yandex’ రివర్స్ ఇమేజ్ టెక్నిక్ ద్వారా వెతికితే, ఆ విజువల్స్ తో ఉన్న చాలా ఆర్టికల్స్ సెర్చ్ రిజల్ట్స్ లో కనిపించాయి. ‘Daily Mail’ వారు రాసిన ఆర్టికల్ ప్రకారం ఆ వీడియోలో ఉన్న అతని పేరు అలెగ్జాండర్ పి అని, ఆయన కజకిస్థాన్ లోని అక్టోబె నగరం లో ఉంటాడని  తెలిసింది.  అదే ఆర్టికల్ లో, ఇంతకముందు అదే వీడియో ఎలుగుబంటి చేత దాడి కాబడ్డ ఒక వ్యక్తి వీడియో అని వైరల్ అయ్యింది అని ఉంది.  కానీ, తరువాత  ఆ వీడియోలోని వ్యక్తి ఎలుగుబంటి చేత దాడికి గురి కాలేదని, అతను ‘సోరియాసిస్’ అనే వ్యాధి తో భాదపడుతున్నాడు అని తెలిసింది అని ఉంది.
ఆ వీడియో లోని వ్యక్తికి చికిత్స చేసిన డాక్టర్ ‘Daily Mail’ తో మాట్లాడుతూ అతనికి వైద్య పరీక్షలు చేసేటప్పుడు, ఎవరో అతని వీడియోని లీక్ చేసి యూట్యూబ్ లో పెట్టారని తెలిపాడు. ఆ వీడియోలోని వ్యక్తి ‘సోరియాసిస్’ వ్యాధి తో బాధపడుతున్నాడు అని, అతను చికిత్స తీసుకోకపోవడం వళ్ళ ఆ వ్యాధి ఎక్కువ అయ్యింది అని తెలిపాడు. ఇతర మీడియా సంస్థల రిపోర్ట్ ప్రకారం, సోరియాసిస్ గాయాల వళ్ళ వచ్చిన ఇన్ఫెక్షన్ తరువాత ఆ వ్యక్తి సెప్సిస్ వలన చనిపోయాడు అని తెలిసింది. ఆ వీడియోలోని వ్యక్తి గురించి మరింత సమాచారాన్ని ఇక్కడ, ఇక్కడ మరియు ఇక్కడ  చదవవచ్చు.
చివరగా, ఆ వీడియోలోని వ్యక్తి ఒక యోగీ కాదు,  300 సంవత్సరాల క్రితం తమిళనాడు లో జీవ సమాధీ కాలేదు.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: February 25, 2020


text:
వీడియోలో కనిపిస్తున్న వ్యక్తి ఢిల్లీ (వెస్ట్) బీజేపీ ఎంపీ పర్వేశ్ వర్మ కాదు. - FACTLY
Sai Krishna Muthyanolla
February 7, 2020
ఫేస్బుక్ లో ఒక వీడియో ని పెట్టి, షాహీన్ బాగ్ నిరసనకారులకి వ్యతిరేకంగా బీజేపీ ఎంపీ పర్వేశ్ వర్మ వ్యాఖ్యలు చేసినందుకు గానూ ఆయన్ని కొట్టి, బట్టలు విప్పించ్చారని చెప్తున్నారు. అందులో ఎంతవరకు నిజముందో విశ్లేషిద్ధాం.
షాహీన్ బాగ్ (ఢిల్లీ) నిరసనకారులకి వ్యతిరేకంగా బీజేపీ ఎంపీ పర్వేశ్ వర్మ వ్యాఖ్యలు చేసినందుకు గానూ ఆయన్ని కొట్టి, బట్టలు విప్పించ్చిన వీడియో.
ఫాక్ట్ (నిజం): వీడియోలో కొట్టబడిన వ్యక్తి పేరు ‘పవన్’. అంబాలా (హర్యానా) లో ముగ్గురు అమ్మాయిలను లైంగికంగా వేధిస్తున్నందుకు గానూ అక్కడి వారు అతన్ని కొట్టారు. కావున, వీడియోలో కనిపిస్తున్న వ్యక్తి ఢిల్లీ (వెస్ట్) బీజేపీ ఎంపీ పర్వేశ్ వర్మ కాదు. పోస్ట్ లో చెప్పింది తప్పు.
ఢిల్లీ (వెస్ట్) బీజేపీ ఎంపీ పర్వేశ్ వర్మ షాహీన్ బాగ్ నిరసనల్లో పాల్గొనే వారు ఢిల్లీ చుట్టుపక్కల ప్రాంతాల్లోని ఇళ్లల్లోకి ప్రవేశించి, వారి ఇంట్లో ఉన్న మహిళలను రేప్ చేసి చంపేస్తారని వివాదాస్పదంగా మాట్లాడినట్లుగా ‘ANI’ వారి ట్వీట్ లో ఉన్న వీడియో ద్వారా తెలుస్తుంది. పర్వేశ్ వర్మ వ్యాఖ్యలు ‘28 జనవరి 2020’ న చేశారు.
#WATCH: BJP MP Parvesh Verma says, "…Lakhs of people gather there (Shaheen Bagh). People of Delhi will have to think & take a decision. They'll enter your houses, rape your sisters&daughters, kill them. There's time today, Modi ji & Amit Shah won't come to save you tomorrow…" pic.twitter.com/1G801z5ZbM
పోస్టులోని వీడియో యొక్క స్క్రీన్ షాట్లని గూగుల్ రివర్స్ ఇమేజ్ సెర్చ్ చేసినప్పుడు, ‘Dainik Bhaskar’ వారి కథనం లభించింది. దాని ద్వారా, అంబాలా (హర్యానా) లో ముగ్గురు పాఠశాల అమ్మాయిలను ‘పవన్’ అనే వ్యక్తి లైంగికంగా వేధిస్తున్నందుకు గానూ అతన్ని అక్కడి వారు కొట్టారని తెలిసింది. ఆ ఘటన ‘21 జనవరి 2020’ న జరిగింది.
ఇదే వీడియో ఇంతకముందు వేరే క్లెయిమ్ తో వైరల్ అయినప్పుడు FACTLY రాసిన ఫాక్ట్-చెక్ ఆర్టికల్ ని ఇక్కడ చూడవొచ్చు.
చివరగా, వీడియోలో కనిపిస్తున్న వ్యక్తి ఢిల్లీ (వెస్ట్) బీజేపీ ఎంపీ పర్వేశ్ వర్మ కాదు.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: February 7, 2020


text:
ఈ ఫొటోలోని వ్యక్తిని ఒక న్యాయమూర్తిను చంపిన నేరానికి 2007లో ఇరాన్‌లో బహిరంగంగా ఉరి తీసారు - FACTLY
Sai Krishna Muthyanolla
May 23, 2024
ఇటీవల ఇరాన్ అధ్యక్షుడు ఇబ్రహీం రైసీ హెలికాప్టర్ ప్రమాదంలో మృతి చెందిన విషయం తెలిసిందే. ఈ నేపథ్యంలో సోషల్ మీడియాలో  ఇరాన్ అధ్యక్షుడుకి వ్యతిరేకంగా రాసినందుకు ఒక వ్యక్తిని క్రేన్‌కు వేలాడదీసి ఉరి వేసారంటూ ఒక ఫోటో విస్తృతంగా షేర్ అవుతుంది (ఇక్కడ & ఇక్కడ). తన 5 సంవత్సరాల కూతురి ముందే ఉరి తీసారంటూ ఒక అమ్మాయి ఫోటోను కూడా షేర్ చేస్తున్నారు. ఈ కథనం ద్వారా ఈ విషయానికి సంబంధించి నిజమేంటో చూద్దాం.
క్లెయిమ్: ఇరాన్ అధ్యక్షుడుకి వ్యతిరేకంగా సోషల్ మీడియాలో రాసినందుకు ఒక వ్యక్తిని క్రేన్‌కు వేలాడదీసి ఉరి తీసిన ఫోటో.
ఫాక్ట్(నిజం): ఈ ఫోటోలో ఉన్న వ్యక్తి ఇరాన్‌కు చెందిన మజిద్ కవౌసిఫర్. ఒక న్యాయమూర్తిని హత్య చేసిన నేరానికి ఇతనిని ఇరాన్‌లోని 2007లో సెంట్రల్ టెహ్రాన్‌లో బహిరంగంగా ఉరి తీశారు. వైరల్ ఫొటోలో ఉన్న అమ్మాయి ఈ ఉరి తీసే సమయంలో అక్కడే ఉందని పలు కథనాలు రిపోర్ట్ చేసాయి. కానీ ఈ అమ్మాయి అతని కూతురు అనడానికి ఎలాంటి ఆధారాలు లేవు. కావున పోస్టు ద్వారా చెప్పేది తప్పు.
ఈ ఫొటోలో ఉన్న వ్యక్తిని ఇరాన్ లో నిజంగానే ఉరి తీసిన మాట నిజమే అయినప్పటికీ, ఈ ఘటన చాలా సంవత్సరాల క్రితం జరిగింది. పైగా ఆ వ్యక్తిని ఉరి తీసింది ఒక హత్య చేసినందుకు, ఇరాన్ అధ్యక్షుడిపై సోషల్ మీడియాలో రాసినందుకు కాదు. ప్రస్తుతం షేర్ అవుతున్న ఫోటోను రివర్స్ ఇమేజ్ సెర్చ్ చేయగా ఇదే ఫోటోను ప్రచురించిన పలు బ్లాగ్‌లు మాకు కనిపించాయి (ఇక్కడ & ఇక్కడ). ఈ బ్లాగులలో చెప్తున్నదాని ప్రకారం ఈ వ్యక్తి పేరు ఇరాన్‌కు చెందిన మజిద్ కవౌసిఫర్. ఒక న్యాయమూర్తిని చంపినందుకు ఇతనిని బహిరంగంగా ఉరి తీసారు.
ఈ బ్లాగ్‌లో అందించిన వివరాల ఆధారంగా గూగుల్‌లో వెతకగా ఈ వ్యక్తిని ఉరి తీసినప్పటి కొన్ని స్టాక్ ఫోటోలు మాకు దొరికాయి (ఇక్కడ, ఇక్కడ & ఇక్కడ). ఈ ఫోటోల వివరణ ప్రకారం మజిద్ కవౌసిఫర్ అనే ఇతన్ని, ఇతని మేనల్లుడు హోస్సేన్ కవౌసిఫర్‌తో కలిపి ఒక న్యాయమూర్తిని చంపిన నేరానికి 2007లో సెంట్రల్ టెహ్రాన్‌లో బహిరంగంగా ఉరి తీసారు. ఈ ఘటనను రిపోర్ట్ చేసిన పళ్ళు వార్తా కథనాలు ఇక్కడ, ఇక్కడ మరియు ఇక్కడ చూడొచ్చు.
ఐతే ఈ కథనాలలో ఎక్కడ కూడా ఇతన్ని తన ఐదు ఏళ్ల కూతురు ముందు ఉరి తీసినట్టు మాత్రం చెప్పలేదు. కాకపోతే ప్రస్తుతం షేర్ అవుతున్న ఫొటోలో ఉన్న అమ్మాయి ఈ ఉరి తీసిన సమయంలో అక్కడే ఉన్నదని పలు కథనాలు రిపోర్ట్ చేసాయి. ఐతే ఈ అమ్మాయి మజిద్ కవౌసిఫర్ కూతురు అని మాత్రం ఏ కథనం ప్రస్తావించలేదు.
గతంలో ఇదే ఫోటోను హంజా బెండెల్లాడ్జ్ (బ్యాంకులను హ్యాక్ చేసి, ఆఫ్రికా మరియు పాలస్తీనాకు డబ్బులు  విరాళంగా ఇచ్చిన వ్యక్తి) ఉరి తీసినప్పటి ఫోటో అంటూ సోషల్ మీడియాలో షేర్ చేసారు. అప్పడు ఈ క్లెయిమ్‌ను ఫాక్ట్-చెక్ చేస్తూ FACTLY రాసిన కథనం ఇక్కడ చూడొచ్చు.
చివరగా, ఈ ఫొటోలోని వ్యక్తిని ఒక న్యాయమూర్తిను చంపిన నేరానికి 2007లో ఇరాన్‌లో బహిరంగంగా ఉరి తీసారు.


text:
ఫొటోలో ఢిల్లీ బీజేపీ లీడర్ కపిల్ మిశ్రా తో ఉన్న వ్యక్తి మరియు ఢిల్లీ లోని జఫరాబాద్ లో కాల్పులు జరిపిన వ్యక్తి ఒకరు కాదు - FACTLY
Sai Krishna Muthyanolla
February 26, 2020
ఢిల్లీ లోని జఫరాబాద్ లో ఫిబ్రవరి 24 న ఒక వ్యక్తి పిస్టల్ తో అనేక రౌండ్లు కాల్పులు జరిపాడు. అయితే, ఆ కాల్పులు జరిపిన వ్యక్తి షారుఖ్ అనే ముస్లిం అని బీజేపీ అసత్య ప్రచారం చేస్తోందనీ, వాస్తవానికి ఆ కాల్పులు జరిపింది ఫొటోలో ఢిల్లీ బీజేపీ లీడర్ కపిల్ మిశ్రా తో ఉన్న వ్యక్తి అని చెప్తూ, అతనికి సంబంధించిన ఫోటోను కొంతమంది ఫేస్బుక్ యూజర్స్ పోస్టు చేస్తున్నారు. పోస్టులో చెప్పిన విషయంలో ఎంతవరకు నిజముందో చూద్దాం.
ఢిల్లీ లోని జఫరాబాద్ లో కాల్పులు జరిపిన వ్యక్తి  ‘షారుఖ్’ అనే ముస్లిం కాదు. ఆ కాల్పులు జరిపింది ఫొటోలో ఢిల్లీ బీజేపీ లీడర్ కపిల్ మిశ్రా తో ఉన్న వ్యక్తి.
ఫాక్ట్ (నిజం): ఢిల్లీ లోని జఫరాబాద్ లో కాల్పులు జరిపిన వ్యక్తి మరియు పోస్టులో ఉన్న ఫోటో లో బీజేపీ లీడర్ కపిల్ మిశ్రా తో ఉన్న వ్యక్తి  ఒకరు కాదు. కాల్పులు జరిపిన వ్యక్తి పేరు ‘మహమ్మద్ షారుఖ్’ మరియు కపిల్ మిశ్రాతో ఉన్న వ్యక్తి ‘రోహిత్ రాజ్ పుత్’. కావున, పోస్టులో చెప్పింది తప్పు.
ఢిల్లీ లోని జఫరాబాద్ లో ఫిబ్రవరి 24 న ‘ఎర్ర రంగు చొక్కా మరియు నీలం రంగు ప్యాంటు’ వేసుకున్న వ్యక్తి పిస్టల్ తో అనేక రౌండ్లు కాల్పులు జరిపాడని ‘Hindustan Times’ కథనం ద్వారా తెలుస్తుంది. ఆ కథనంలో అతనికి సంబంధించిన ఫోటో కూడా ఉంటుంది. ‘ANI’ ట్వీట్ ద్వారా కాల్పులు జరిపిన వ్యక్తిని ఢిల్లీ పోలీసులు ‘మహమ్మద్ షారుఖ్’ గా గుర్తించినట్లు తెలుస్తుంది.
ఢిల్లీలో సీఏఏ వ్యతిరేక నిరసనకారులను మూడు రోజుల్లో నిరసన క్షేత్రాల నుండి ఖాళీ చేయించాలని  పోలీసులను ఉద్దేశించి కపిల్ మిశ్రా మాట్లాడిన వీడియోని ఇక్కడ  చూడవొచ్చు. పోస్టులో కపిల్ మిశ్రా మరియు అతని అనుచరులు ఉన్న ఫోటో యొక్క స్టిల్ ని ఆ వీడియో నుండి తీసుకున్నారు. ఫొటోలో కాల్పులు చేసినట్లుగా చెప్పబడుతున్న వ్యక్తిని మరియు ‘మహమ్మద్ షారుఖ్’ ని పోల్చి చూసినప్పుడు, వారు ఇద్దరు వేరు వేరు వ్యక్తులని స్పష్టంగా తెలుస్తుంది. ఆ రెండు ఫోటోల్లోని వ్యక్తుల జుట్టు, గడ్డం మరియు మొహం యొక్క ఆకారానికి సంబంధించిన తేడాలను గమనించవచ్చు.
ఫొటోలో తనతో పాటు ఉన్న వ్యక్తి గురించి సమాచారం కోసం కపిల్ మిశ్రా ని BOOM వారు సంప్రదించినప్పుడు, అతను తన అనుచరుడు ‘రోహిత్ రాజ్ పుత్’ అని తెలిపాడు.‘రోహిత్ రాజ్ పుత్’ ఫేస్బుక్ ప్రొఫైల్ లోని ఫొటోతో ‘మహమ్మద్ షారుఖ్’ ఫోటోని పోల్చి చూసిన, ఇద్దరు వేరువేరే అని తెలుస్తుంది.
చివరగా, ఢిల్లీ లోని జఫరాబాద్ లో కాల్పులు జరిపిన వ్యక్తి ఫొటోలో ఢిల్లీ బీజేపీ లీడర్ కపిల్ మిశ్రా తో ఉన్న వ్యక్తి కాదు.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: February 26, 2020


text:
ఈ వీడియోలో చిన్ననాటి టీచర్ చేత సరదాగా బెత్తంతో దెబ్బలు తింటున్న వ్యక్తి కలెక్టర్ కాదు - FACTLY
Sai Krishna Muthyanolla
March 29, 2023
చిన్నప్పుడు చదువు నేర్పిన టీచర్ చేత మళ్ళీ బెత్తంతో దెబ్బలు తిని, ఆమె కాళ్ళకు నమస్కరిస్తూ తన సంస్కారాన్ని చాటుకున్న ఒక కలెక్టర్ వీడియో అంటూ సోషల్ మీడియాలో ఒక పోస్టు బాగా షేర్ అవుతోంది. ఈ పోస్టులో ఎంతవరకు నిజముందో చూద్దాం.
క్లెయిమ్: చిన్నప్పుడు చదువు నేర్పిన టీచర్ చేత బెత్తంతో మళ్ళీ దెబ్బలు తిన్న కలెక్టర్ యొక్క వీడియో.
ఫాక్ట్ (నిజం): ఈ వీడియోలో తన చిన్ననాటి టీచర్ చేత దెబ్బలు తింటున్న వ్యక్తి కేరళకు చెందిన జీజు జార్జ్ అని తెలిసింది. జీజు జార్జ్ అనే పేరుతో ఉన్న ఏ అభ్యర్ధి ఇప్పటివరకు సివిల్ సర్వీసెస్‌లో ఉత్తీర్ణులై కలెక్టర్‌గా నియామకం అవలేదు. జిజు జార్జ్ తాను కలెక్టర్ కాదని, కేవలం ఒక సాధారణ పౌరుడిని మాత్రమే అని, సోషల్ మీడియాలో తాను కలెక్టర్ అంటూ చేస్తున్న ప్రచారం పూర్తిగా అవాస్తవమని మాకు స్పష్టం చేశారు. కావున, పోస్టులో చేస్తున్న  క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సర్చ్ చేసి వెతికితే, ఇవే దృశ్యాలు కలిగిన వీడియోని జీజు జార్జ్ అనే వ్యక్తి 17 మార్చి 2023 నాడు తన ఫేస్‌బుక్ పేజీలో షేర్ చేసినట్టు తెలిసింది. తన 10వ తరగతి టీచర్ చేత మళ్ళీ దెబ్బలు తింటూ పాత జ్ఞాపకాలను నెమరు వేసుకున్నానని జీజు జార్జ్ ఈ వీడియోని షేర్ చేస్తూ తెలిపారు.
జీజు జార్జ్ ఫేస్‌బుక్ పేజీలోని చిత్రాలని వీడియోలో కనిపిస్తున్న దృశ్యాలతో పోల్చి చూస్తే, ఈ వీడియోలో కనిపిస్తున్నది జీజు జార్జ్ అని స్పష్టమయ్యింది. తమ 1984 పదవ తరగతి బ్యాచ్ విధ్యార్ధుల రీయూనియన్ వేడుక సందర్భంగా తమ హిందీ టీచర్‌తో మళ్ళీ బెత్తంతో దెబ్బలు తిని పాత జ్ఞాపకాలను గుర్తు చేసుకున్నామని జీజు జార్జ్ కామెంట్ల కింద సమాధానమిచ్చారు.
జీజు జార్జ్ పేరుతో ఐఏఎస్ అధికారి ఎవరైనా ప్రస్తుతం భాధ్యతలు చేపడుతున్నారా అని వెతికితే, ఇప్పటివరకు జీజు జార్జ్ పేరుతో ఏ ఒక్క వ్యక్తి ఐఏఎస్ అధికారిగా నియామకం కాలేదని ప్రభుత్వ అధికారిక వెబ్సైటులో సమాచారం ఆధారంగా స్పష్టమయ్యింది.
సోషల్ మీడియాలో తనని కలెక్టర్‌గా వర్ణిస్తూ షేర్ చేస్తున్న వీడియోపై స్పష్టత కోసం జీజు జార్జ్‌ని మేము సంప్రదించాము. జిజు జార్జ్ తాను కలెక్టర్ కాదని, కేవలం ఒక సాధారణ పౌరుడిని మాత్రమే అని, సోషల్ మీడియాలో తాను కలెక్టర్ అంటూ చేస్తున్న ప్రచారం పూర్తిగా అవాస్తవమని మాకు స్పష్టం చేశారు. పై వివరాల ఆధారంగా పోస్టులో షేర్ చేస్తున్న వీడియోలో టీచర్ చేత దెబ్బలు తిన్న వ్యక్తి కలెక్టర్ కాదని ఖచ్చితంగా చెప్పవచ్చు.
చివరగా, ఈ వీడియోలో తన చిన్ననాటి టీచర్ చేత దెబ్బలు తింటున్న వ్యక్తి కేరళకు చెందిన జీజు జార్జ్ అని తెలిసింది; అతను కలెక్టర్ కాదు.


text:
ఈ వీడియోలో అమ్మాయిని చంపుతున్న వ్యక్తి ముస్లిం మతస్థుడు కాదు; ఇద్దరూ ఒకే సామాజిక వర్గానికి చెందినవారు - FACTLY
Sai Krishna Muthyanolla
February 15, 2022
“సూరత్‌లో ఒక హిందూ బాలికను పట్టపగలు ఒక ముస్లిం కత్తితో నరికి చంపాడు, ఆ హిందూ అమ్మాయి ముస్లింగా మారడానికి నిరాకరించింది”, అని చెప్తూ ఒక వీడియోని సోషల్ మీడియాలో కొంత మంది షేర్ చేస్తున్నారు. ఆ పోస్ట్‌లో ఎంతవరకు నిజముందో చూద్దాం.
క్లెయిమ్: సూరత్‌లో ఒక హిందూ బాలికను పట్టపగలు ఒక ముస్లిం కత్తితో నరికి చంపుతున్న వీడియో.
ఫాక్ట్: వీడియోలోని ఘటన గుజరాత్‌లో జరిగిన మాట వాస్తవమే. కానీ, వీడియోలో అమ్మయిని చంపిన వ్యక్తి ముస్లిం మతస్థుడు కాదు. అబ్బాయి, అమ్మాయి ఇద్దరూ ఒకే సామజిక వర్గానికి (‘గుజరాతీ పటేల్ ’) చెందినవారు అని కామ్రేజ్ పోలీస్ అధికారులు తెలిపారు. కావున పోస్ట్‌లో చెప్పింది తప్పు.
పోస్ట్‌లోని వీడియో యొక్క స్క్రీన్‌షాట్స్‌ని గూగుల్ రివర్స్ ఇమేజ్ సెర్చ్‌లో వెతకగా, అదే వీడియోతో ఉన్న ‘ది టైమ్స్ అఫ్ ఇండియా’ న్యూస్ ఆర్టికల్ సెర్చ్ రిజల్ట్స్‌లో వస్తుంది. వీడియోలోని ఘటన గత వారం సూరత్ (గుజరాత్) నగరం దగ్గరలోని కామ్రేజ్ ప్రాంతంలో జరిగినట్టు తెలిసింది. అబ్బాయి పేరు ‘ఫెనిల్ గొయాని’ మరియు అమ్మాయి పేరు ‘గ్రీష్మా’ అని, వారు చిన్నప్పటి నుండి స్నేహితులని, అయితే హత్య చేయడానికి గల కారణాలు దర్యాప్తు చేస్తున్నామని పోలీసులు తెలిపినట్టు ‘ది టైమ్స్ అఫ్ ఇండియా’ అర్టికల్‌లో చదవచ్చు.
అంతేకాదు, హత్య చేసాక చుట్టూ అందరూ వచ్చేయడంతో ఏం చేయాలో తేలిక తన చేయిని ఫెనిల్ గొయాని కోసుకున్నాడని, పోలీసులు తనని పట్టుకొని హాస్పిటల్‌కి తీసుకొని వెళ్లినట్టు తెలిసింది. ఈ ఘటనలో గ్రీష్మా బంధువులు కూడా గాయపడ్డారు.
అయితే, పోస్ట్‌లో చెప్పినట్టు హత్య చేసిన ఫెనిల్ గొయాని ముస్లిం మతస్థుడు కాదు. అబ్బాయి మరియు అమ్మాయి ఇద్దరూ ఒకే సామజిక వర్గానికి చెందినవారని ‘అహ్మదాబాద్ మిర్రర్’ అర్టికల్‌లో చదవచ్చు. అంతేకాదు, కామ్రేజ్ పోలీస్ అధికారులకి FACTLY ఫోన్ చేసి మాట్లాడగా, వారు కూడా అబ్బాయి ముస్లిం మతస్థుడు కాదని, అబ్బాయి మరియు అమ్మాయి ఇద్దరూ ఒకే సామజిక వర్గానికి (‘గుజరాతీ పటేల్’) చెందినవారని తెలిపారు.
ఈ హత్యకు సంబంధించిన మరిన్ని వివరాలు ఇక్కడ మరియు ఇక్కడ చదవచ్చు. హత్యపై నమోదు అయిన FIR కాపీని ఇక్కడ చూడవచ్చు.
చివరగా, వీడియోలో అమ్మాయిని నరికి చంపుతున్న వ్యక్తి ముస్లిం మతస్థుడు కాదు. ఇద్దరూ ఒకే సామాజిక వర్గానికి చెందినవారు.

created: February 15, 2022


text:
ఫోటోలో ఆంధ్రప్రదేశ్ మంత్రి రోజా సెల్వమణికి ముద్దు పెడుతున్న వ్యక్తి తన సోదరుడు; పరాయి వ్యక్తి కాదు - FACTLY
Sai Krishna Muthyanolla
April 29, 2022
ఒక వ్యక్తి ఆంధ్రప్రదేశ్ మంత్రి రోజా సెల్వమణికి ముద్దు పెడుతున్న ఫోటోని కొంత మంది సోషల్ మీడియాలో విస్త్రుతంగా షేర్ చేస్తున్నారు. అంతేకాదు, ఆ ఫోటో కింద చాలా అసభ్యకరంగా కామెంట్లు పెడుతున్నట్టు చూడవచ్చు. ఆ పోస్ట్‌లో ఎంతవరకు నిజముందో చూద్దాం.
క్లెయిమ్: ఒక పరాయి వ్యక్తి ఆంధ్రప్రదేశ్ మంత్రి రోజా సెల్వమణికి ముద్దు పెడుతున్న ఫోటో.
ఫాక్ట్: ఫోటోలో ఆంధ్రప్రదేశ్ మంత్రి రోజా సెల్వమణికి ముద్దు పెడుతున్న వ్యక్తి పరాయి వాడు కాదు, అతను తన సోదరుడు రామ్ ప్రసాద్ రెడ్డి. తాజాగా రోజాసెల్వమణికి మంత్రి పదవి వచ్చిన సందర్భంలో చేసుకున్న వేడుకల్లో తీసిన ఫోటో అది. కావున, పోస్ట్‌లో ముద్దు పెడుతుంది తన సోదరుడు అని చెప్పకుండా తప్పుదోవ పట్టిస్తున్నారు.
పోస్ట్ చేసిన ఫోటోలో ‘సాక్షి’ ఛానల్ లోగో ఉన్నట్టు గమనించవచ్చు. దాని ఆధారంగా వెతకగా, ఆ స్క్రీన్‌షాట్‌కి సంబంధించిన వీడియో ‘సాక్షి’ యూట్యూబ్ ఛానల్‌లో దొరుకుతుంది. తాజాగా రోజా సెల్వమణికి మంత్రి పదవి వచ్చిన సందర్భంలో కుటుంబ సభ్యులతో చేసుకున్న వేడుకలకు ఆ వీడియో సంబంధించినట్టు తెలిసింది.
ఫోటోలోని వ్యక్తి గురించి వెతకగా, అతను రోజా సెల్వమణి సోదరుడు రామ్ ప్రసాద్ రెడ్డి అని తెలిసింది.
వివిధ సందర్భాల్లో తన సోదరుడికి శుభాకాంక్షలు చెప్తూ, రోజా పెట్టిన పోస్టులను ఇక్కడ, ఇక్కడ, ఇక్కడ, మరియు ఇక్కడ చూడవచ్చు.
చివరగా, ఫోటోలో ఆంధ్రప్రదేశ్ మంత్రి రోజా సెల్వమణికి ముద్దు పెడుతున్న వ్యక్తి తన సోదరుడు; పరాయి వ్యక్తి కాదు.


text:
ఈ ఫోటోలో కరుణానిధి రిక్షా నడుపుతున్నది తమిళనాడు ప్రస్తుత మంత్రి ఈ.వి.వేలు కాదు - FACTLY
Sai Krishna Muthyanolla
November 21, 2023
తమిళనాడు ప్రస్తుత పబ్లిక్ వర్క్స్ డిపార్ట్‌మెంట్ మంత్రి ఈ.వి.వేలు ఒకప్పుడు డీఎంకే మాజీ అధినేత కరుణానిధి రిక్షా నడిపేవాడంటూ సోషల్ మీడియాలో ఒక ఫోటో బాగా షేర్ అవుతోంది. ఈ.వి.వేలుపై ఇటీవల నిర్వహించిన ఐటి దాడులలో ఆయనకు దాదాపుగా 20000 కోట్ల ఆస్తి ఉందని బయటపడిందని ఈ పోస్టులో తెలుపుతున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: తమిళనాడు ప్రస్తుత పబ్లిక్ వర్క్స్ డిపార్ట్‌మెంట్ మంత్రి ఈ.వి.వేలు గతంలో కరుణానిధి రిక్షాను నడుపుతున్నప్పుడు  తీసిన ఫోటో.
ఫాక్ట్ (నిజం): ఈ ఫోటోలో డీఎంకే మాజీ అధినేత కరుణానిధి రిక్షాను నడుపుతున్నది  ఈ.వి.వేలు కాదు. 1991 తమిళనాడు అసెంబ్లీ ఎన్నికల నేపథ్యంలో కరుణానిధి చెన్నైలో నిర్వహించిన ఒక ప్రచార కార్యక్రమంలో ఈ ఫోటోని తీశారు. బస్ కండక్టరుగా ఉద్యోగాన్ని ప్రారంభించిన ఈ.వి.వేలు, అన్నాడఎంకే (AIADMK) పార్టీ తరుపున మొట్టమొదటి సారిగా 1984 తమిళనాడు అసెంబ్లీ ఎన్నికలలో పోటీ చేసి, విజయం సాధించారు. 1991 తమిళనాడు అసెంబ్లీ ఎన్నికల సమయంలో ఈ.వి.వేలు డీఎంకే పార్టీకి ప్రచారం చేసినట్టు ఏ ఒక్క వార్తా సంస్థ రిపోర్ట్ చేయలేదు. ఈ.వి.వేలు 2000లో డీఎంకే పార్టీలో చేరారు. ఈ ఫోటోలో కరుణానిధి రిక్షా నడుపుతున్నది ఈ.వి.వేలు కాదని కొందరు తమిళనాడు జర్నలిస్టులు కూడా స్పష్టం చేశారు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన ఫోటోని రివర్స్ ఇమేజ్ సర్చ్ చేసి వెతికితే, ఇదే ఫోటో ‘The Hindu’ వార్తా సంస్థ 28 నవంబర్ 2018 నాడు పబ్లిష్ చేసిన ఆర్టికల్‌లో (ఆర్కైవ్డ్) దొరికింది. తమిళనాడు అసెంబ్లీ ఎన్నికల నేపథ్యంలో, కరుణానిధి 11 మే 1991 నాడు చెన్నైలోని హార్బర్ నియోజకవర్గంలో నిర్వహించిన ప్రచార కార్యక్రమంలో ఈ ఫోటోని తీశారని ఆర్టికల్‌లో తెలిపారు. ఫోటోలో రిక్షా నడుపుతున్నది ఈ.వి.వేలు అని ఈ కథనంలో ఎక్కడ తెలుపలేదు.
ఈ.వి.వేలు రాజకీయ ప్రయాణం గురించి వివరిస్తూ ‘Vikatan’ వార్తా సంస్థ ఒక ఆర్టికల్ పబ్లిష్ చేసింది. తమిళ లిటరేచర్‌లో డిగ్రీ పూర్తి చేసిన ఆయన మొట్టమొదట బస్ కండక్టరుగా ఉద్యోగం చేశాడని ఈ వార్తా సంస్థ రిపోర్ట్ చేసింది. ఈ.వి.వేలు 1984 తమిళనాడు అసెంబ్లీ ఎన్నికలలో అన్నాడీఎంకే (AIADMK) పార్టీ తరుపున మొట్టమొదటి సారిగా తాండరంపటు నియోజకవర్గం నుండి పోటీ చేసి, విజయం సాధించాడని ఈ ఆర్టికల్‌లో తెలిపారు.
1987లో ఎం.జి.రామచంద్రన్ మరణం తరువాత, ఈ.వి.వేలు అన్నాడీఎంకేలోని జానకి వర్గానికి మద్దతిచ్చాడు. తర్వాత కే. భాగ్యరాజ్ స్థాపించిన MGR పార్టీకి ఈ.వి.వేలు పాలిసి సెక్రెటరీగా పనిచేశారు. ఈ.వి.వేలు 2000లో డీఎంకే పార్టీలో చేరి, 2001 మరియు 2006 తమిళనాడు అసెంబ్లీ ఎన్నికలలో తాండరంపటు నియోజకవర్గం నుండి వరుసగా గెలిపొందారని పలు వార్తా సంస్థలు రిపోర్ట్ చేశాయి.
తర్వాత ఈ.వి.వేలు తన నియోజకవర్గాన్ని తీరువన్నమలై మార్చుకొని 2011, 2016 మరియు 2016 ఎన్నికలలో వరుసగా గెలిపొందారని తెలిసింది. 1991 తమిళనాడు అసెంబ్లీ ఎన్నికల సమయంలో ఈ.వి.వేలు డీఎంకే పార్టీకి ప్రచారం చేసినట్టు ఏ ఒక్క వార్తా సంస్థ రిపోర్ట్ చేయలేదు. పోస్టులో షేర్ చేసిన ఫోటోలో కరుణానిధి రిక్షా నడుపుతున్నది ఈ.వి.వేలు కాదని కొందరు తమిళనాడు జర్నలిస్టులు కూడా స్పష్టం చేశారు.
తమిళనాడులోని ఈ.వి.వేలుకు సంబంధించిన ఆస్తులపై ఆదాయపన్ను శాఖ అధికారులు ఇటీవల దాడులు నిర్వహించి రూ. 22 కోట్ల రూపాయల డబ్బును సీజ్ చేసినట్టు పలు వార్తా సంస్థలు రిపోర్ట్ చేశాయి. అంతేకాదు, లెక్కలు చూపని వందల కోట్ల లావాదేవీలను ఐటి అధికారులు ఈ రైడ్‌లలో బయట పెట్టినట్టు ఈ వార్తా సంస్థలు రిపోర్ట్ చేశాయి. ఈ. వి. వేలు ఆస్తులపై ఐటి అధికారులు నిర్వహించిన సోదాల గురించి పబ్లిష్ చేసిన వార్తా కథనాలను ఇక్కడ, ఇక్కడ చూడవచ్చు.
చివరగా, ఈ ఫోటోలో కరుణానిధి రిక్షా నడుపుతున్నది తమిళనాడు ప్రస్తుత పబ్లిక్ వర్క్స్ డిపార్ట్‌మెంట్ మంత్రి ఈ.వి.వేలు కాదు.

created: November 21, 2023


text:
ఈ వీడియోలో అమ్మాయిని బెదిరిస్తున్న వ్యక్తి ముస్లిం కాదు - FACTLY
Sai Krishna Muthyanolla
August 8, 2022
ఓ వ్యక్తి ఓక అమ్మాయిని కత్తితో బెదిరిస్తున్నట్లుగా సోషల్ మీడియాలో ఓ పోస్ట్ షేర్ అవుతోంది. పోస్ట్‌లో వ్యక్తి ముస్లిం అని (పోస్ట్‌లో జిహాదీ అని ఉంది), అమ్మాయి హిందువు అని ఉంది. ఈ పోస్ట్‌లో నిజానిజాలు ఎంతో చూద్దాం.
క్లెయిమ్: మధ్యప్రదేశ్‌లోని ఇండోర్‌లో ఓ ముస్లిం వ్యక్తి హిందూ అమ్మాయిని  కత్తితో బెదిరించాడు.
ఫాక్ట్ (నిజం): ఈ  సంఘటన ఇండోర్‌లో  నిజంగానే జరిగింది. బాలికను బెదిరించిన వ్యక్తిని పోలీసులు పట్టుకుని ఆయుధాల చట్టం కింద కేసు కుడా నమోదు చేశారు. కాకపోతే, బెదిరించిన వ్యక్తి ముస్లిం కాదు.  F.I.R కాపీలో అతని పేరు పీయూష్ రావత్ అని చూడవచ్చు. అతను ముస్లిం కాదు. అందుకే, పోస్ట్‌లో చెప్తున్న విషయం తప్పుదోవ పట్టించేలాగా ఉంది.
సంబంధిత కీ వర్ద్స్‌తో ఇంటర్నెట్‌లో శోధించిన తర్వాత, ఇండోర్‌లో జరిగిన సంఘటనకు సంబంధించిన అనేక వార్తా కథనాలు మాకు కనిపించాయి. ఈ సంఘటనపై కథనాలు ఇక్కడ, ఇక్కడ మరియు ఇక్కడ చదవవచ్చు. ఏబిపి లైవ్‌లో ప్రచురించిన కథనం యొక్క థంబ్‌నైల్‌లో వీడియోలో ఉన్న అదే వ్యక్తిని మనం చూడవచ్చు.
వీడియోలో కనిపిస్తున్న వ్యక్తి పేరు పీయూష్ అని, తనకు తెలిసిన ఒక అమ్మాయిని పెళ్లి చేసుకోమని బలవంతం చేస్తున్నాడని వార్తా కథనాలు రిపోర్ట్ చేసాయి. సంఘటనా స్థలంలో ఉన్న వారిలో ఒకరు ఈ వీడియోను సోషల్ మీడియాలో పెట్టారు. వీడియో సాక్ష్యాల ఆధారంగా పీయూష్‌ను పట్టుకున్న పోలీసులు అతనిపై ఆయుధ చట్టం కింద కేసు నమోదు చేశారు. మధ్యప్రదేశ్ పోలీసుల రిజిస్టర్ చేసిన F.I.R కాపీ ప్రకారం, అతని పూర్తి పేరు పీయూష్ రావత్, మరియు అతని తండ్రి పేరు భారత్ సింగ్ రావత్. వీటన్నిటి బట్టి, ఆ వ్యక్తి ముస్లిం కాదని మనం నిర్ధారించవచ్చు.
చివరగా, ఈ వీడియోలో బాలికను కత్తితో బెదిరిస్తున్న వ్యక్తి ముస్లిం కాదు.

created: August 8, 2022


text:
వీడియోలో తనను తాను కాల్చుకున్న వ్యక్తి మంగోలియా బొగ్గు గనుల యూనియన్ నాయకుడు, మంగోలియా మంత్రి కాదు - FACTLY
Sai Krishna Muthyanolla
April 3, 2023
మంగోలియాలో ఆ దేశ గృహ నిర్మాణ శాఖ మంత్రి తాను చేసిన వాగ్దానాన్ని నెరవేర్చలేకపోయినందుకు మీడియా ముందు తనకు తాను నిప్పంటించుకున్నాడంటూ ఒక వీడియో సోషల్ మీడియాలో విస్తృతంగా షేర్ చేస్తున్నారు.  సంవత్సరంలోపు లక్ష ఇళ్ళు నిర్మిస్తానని వాగ్దానం చేసి, కేవలం 70,000 ఇళ్ళు మాత్రమే నిర్మించడంతో ఇలా నిప్పంటించుకున్నాడని పోస్టులో క్లెయిమ్ చేస్తున్నారు. ఈ కథనం ద్వారా ఆ వీడియోకు సంబంధించి నిజమేంటో చూద్దాం.
క్లెయిమ్: మంగోలియా దేశ గృహ నిర్మాణ శాఖ మంత్రి తాను చేసిన వాగ్దానాన్ని నెరవేర్చలేకపోయినందుకు తనకు తాను నిప్పంటించుకున్న వీడియో.
ఫాక్ట్(నిజం): ఈ వీడియోలో నిప్పంటించుకుంటున్నది మంగోలియా సాలిడారిటీ లేబర్ యూనియన్ బోర్డ్ ఛైర్మన్ ఎస్. ఎర్డెన్, ఆ దేశ మంత్రి కాదు. మంగోలియా బొగ్గు మైనింగ్‌ను చైనా స్వాధీనం చేసుకోవడాన్ని నిరసిస్తూ తాను మీడియా ముందే ఇలా నిప్పంటించుకున్నాడు. ఈ ఘటన 2015లో జరిగింది. కావున పోస్టు ద్వారా చెప్పేది తప్పు.
వైరల్ అవుతున్న ఈ వీడియో మంగోలియాకు సంబంధించిందే అయినా, వీడియోలో నిప్పంటించుకుంటున్నది ఆ దేశ మంత్రి కాదు. వీడియో స్క్రీన్ షాట్స్‌ను రివర్స్ ఇమేజ్ సెర్చ్ చేయగా ఈ దృశ్యాలను నవంబర్ 2015లో రిపోర్ట్ చేసిన పలు వార్తా కథనాలు మాకు లభించాయి.
ఈ కథనాల ప్రకారం వీడియోలో నిప్పంటించుకుంటున్నది మంగోలియన్ సాలిడారిటీ లేబర్ యూనియన్ బోర్డ్ ఛైర్మన్ ఎస్. ఎర్డెన్. మంగోలియా బొగ్గు మైనింగ్‌ను చైనా స్వాధీనం చేసుకోవడాన్ని నిరసిస్తూ తాను ఇలా మీడియా ముందే ఇలా నిప్పంటించుకున్నాడు.
ఇదే కారణాన్ని ధృవీకరిస్తూ 2015లో ఈ ఘటనను రిపోర్ట్ చేసిన పలు వార్తా కథనాలు ఇక్కడ మరియు ఇక్కడ చూడొచ్చు. ఇదిలా ఉంటే మంగోలియాలో తాను చేసిన వాగ్దానాన్ని నెరవేర్చలేకపోయినందుకు మంత్రి తనని తాను కాల్చుకునే ప్రయత్నం చేసినట్టు ఎటువంటి వార్తా కథనాలైతే లేవు.
చివరగా, వీడియోలో తనను తాను కాల్చుకున్న వ్యక్తి మంగోలియా బొగ్గు గనుల యూనియన్ నాయకుడు, మంగోలియా మంత్రి కాదు


text:
పోస్ట్ లో దెబ్బలతో ఉన్న వ్యక్తి ఫోటో పాతది; ఒక ప్రమాదంలో ఆ వ్యక్తికి గాయాలయ్యాయి - FACTLY
Sai Krishna Muthyanolla
January 29, 2021
దెబ్బలతో ఉన్న ఒక వ్యక్తి ఫోటో పెట్టి, ఢిల్లీ లో గణతంత్ర దినోత్సవం రోజున ట్రాక్టర్ ర్యాలీ లో నిహంగ్ సిక్కు చేసిన ఆక్షన్ (పోలీసు పై కత్తి లేపినందుకు) కి రియాక్షన్ ఇది అని చెప్తూ, ఒక పోస్ట్ ని కొందరు సోషల్ మీడియాలో షేర్ చేస్తున్నారు. ఆ పోస్ట్ లో ఎంతవరకు నిజముందో చూద్దాం.
క్లెయిమ్: ట్రాక్టర్ ర్యాలీ లో పోలీసు పై కత్తి లేపిన నిహంగ్ సిక్కు తర్వాత దెబ్బలతో ఉన్న ఫోటో.
ఫాక్ట్: దెబ్బలతో ఉన్న వ్యక్తి ఫోటో గణతంత్ర దినోత్సవం ట్రాక్టర్ ర్యాలీ తరువాత తీసినది కాదు. ఢిల్లీ లో జరుగుతున్న రైతుల నిరసనలో పాల్గొనడానికి డిసెంబర్ 2020లో వెళ్తుండగా ఒక ప్రమాదంలో  ఫోటోలోని వ్యక్తికి గాయాలయ్యాయి. కావున పోస్ట్ లో చెప్పింది తప్పు.
నిహంగ్ సిక్కు పోలీసు పై కత్తి లేపిన ఫోటోని గూగుల్ రివర్స్ ఇమేజ్ సెర్చ్ లో వెతకగా, ఆ ఫోటో గణతంత్ర దినోత్సవం రోజున రైతులు నిర్వహించిన ట్రాక్టర్ ర్యాలీ కి సంబంధించినది అని ‘ది ఇండియన్ ఎక్స్‌ప్రెస్’ ఆర్టికల్ లో చూడవొచ్చు.
దెబ్బలతో ఉన్న వ్యక్తి ఫోటో గురించి వెతకగా, ఆ ఫోటోని డిసెంబర్ 2020 నుండి సోషల్ మీడియాలో షేర్ చేస్తున్నట్టు తెలిసింది. ఢిల్లీ లో జరుగుతున్న రైతుల నిరసనలో పాల్గొనడానికి డిసెంబర్ లో వెళ్తుండగా ఒక ప్రమాదంలో ఫోటోలోని వ్యక్తికి గాయాలు అయినట్టు శిరోమణి అకాలీ దళ్ ఎంఎల్ఏ బిక్రం మరియు ‘కిర్తి కిసాన్ యూనియన్’ డిసెంబర్ 2020 లో పోస్ట్ చేసినట్టు చూడవొచ్చు. వారి పోస్టుల ఆధారంగా ‘న్యూస్18-పంజాబ్’ ప్రచురించిన ఆర్టికల్ ని ఇక్కడ చదవొచ్చు. కాబట్టి, దెబ్బలతో ఉన్న వ్యక్తి ఫోటో పాతది. ఆ ఫోటో గణతంత్ర దినోత్సవం ట్రాక్టర్ ర్యాలీ తరువాత తీసినది కాదు మరియు ఫోటోలో ఉన్న వ్యక్తికి ప్రమాదంలో దెబ్బలు తగిలాయి.
చివరగా, పోస్ట్ లో దెబ్బలతో ఉన్న వ్యక్తి ఫోటో పాతది; ఒక ప్రమాదంలో ఆ వ్యక్తికి గాయాలయ్యాయి.

created: January 29, 2021


text:
మణిపూర్‌లో ప్రస్తుతం జరుగుతున్న అల్లర్లకు కాంగ్రెస్ కారణమని మణిపూర్ కాంగ్రెస్ అధ్యక్షుడు రాహుల్ గాంధీకి లేఖ రాయలేదు - FACTLY
Sai Krishna Muthyanolla
July 11, 2023
మణిపూర్‌లో ప్రస్తుతం జరుగుతున్న హింసకు కాంగ్రెస్ పార్టీనే కారణమంటూ మణిపూర్‌కు చెందిన ఓ పార్టీ నాయకుడు రాహుల్ గాంధీకి లేఖ రాశారని ఇండియా టుడే వారి వార్తా క్లిప్ ఒకటి సోషల్ మీడియాలో షేర్ అవుతోంది.  ఈ క్లిప్‌ను ఒక పోస్ట్ ద్వారా షేర్ చేస్తూ, ఈ లేఖ రాసింది మణిపూర్ కాంగ్రెస్ పార్టీకి అధ్యక్షుడిని, రోహింగ్యాల దొంగ ఓట్ల కోసం చూస్తే వారే ఇప్పుడు మణిపూర్ అల్లర్లకు కారణమంటూ లేఖలో పేర్కొన్నాడని క్లెయిమ్ చేస్తున్నారు. ఈ కథనం ద్వారా ఈ పోస్టులోని నిజానిజాలు చూద్దాం.
క్లెయిమ్: మణిపూర్‌లో ప్రస్తుతం జరుగుతున్న అల్లర్లకు కాంగ్రెస్ కారణమంటూ మణిపూర్ కాంగ్రెస్ పార్టీ అధ్యక్షుడు రాహుల్ గాంధీకి లేఖ రాశారు.
ఫాక్ట్(నిజం): వైరల్ వీడియో ఇండియా టుడే ప్రచురించిన ఒక వార్తా కథనం యొక్క ఎడిటెడ్ వెర్షన్. పూర్తి వెర్షన్‌లో, మణిపూర్ పేట్రియాటిక్ పార్టీ ప్రధాన కార్యదర్శి ‘నౌరెమ్ మోహేన్’ రాహుల్ గాంధీకి లేఖ రాశారు అని చెప్పారు. కావున, పోస్ట్‌లో చేసిన దావా తప్పు.
ముందుగా, వైరల్ వీడియోను నిశితంగా పరిశీలిస్తే, ‘Crisis outcome of policy by Congress’ అనే కోట్‌ను మోహేన్ అనే వ్యక్తికి ఆపాదించడాన్ని మేము గమనించాము. అలాగే, న్యూస్ క్లిప్ యొక్క 0:14 సెకన్ల మార్క్ దగ్గర, యాంకర్ రాహుల్ గాంధీకి లేఖ రాసిన వ్యక్తి నౌరెమ్ మోహేన్ అని చెప్పడాన్ని కూడా గమనించాము.
దీన్ని క్లూగా తీసుకుని, మేము ఇంటర్నెట్‌లో తగిన కీ వర్డ్స్ ఉపయోగించి వెతకగా, ఇది గత నెల ప్రచురితమైన కొన్ని వార్త కథనాలకి (ఇక్కడ మరియు ఇక్కడ) దారితీసింది.
మణిపూర్ పేట్రియాటిక్ పార్టీ జనరల్ సెక్రటరీగా ఉన్న నౌరెమ్ మోహేన్ అనే వ్యక్తి రాహుల్ గాంధీకి బహిరంగ లేఖ రాశారు, ఇందులో కాంగ్రెస్ పార్టీ బ్రిటిష్ విధానాలను కొనసాగించడమే మణిపూర్‌లో ప్రస్తుత రాజకీయ సంక్షోభానికి కారణమని రాసారు. వైరల్ వీడియో భాగమైన ఇండియా టుడే వార్తా నివేదిక యొక్క పూర్తి రిపోర్టులో, రాహుల్ గాంధీకి లేఖ రాసిన వ్యక్తి నౌరెమ్ మోహేన్ అని స్పష్టంగా పేర్కొన్నారు.
ఇండియా టుడే ప్రచురించిన ఈ వార్తా నివేదికలో మీరు నౌరెమ్ మోహేన్ రాసిన లేఖను చూడచ్చు . GroundReport.in ప్రచురించిన ఈ కథనాన్ని క్లిక్ చేయడం ద్వారా మీరు నౌరెమ్ మోహేన్ గురించి మరింత తెలుసుకోవచ్చు. మణిపూర్ ప్రాంతీయ పార్టీకి చెందిన నౌరెమ్ మోహేన్ రాసిన ఈ లేఖని మణిపూర్ కాంగ్రెస్ అధ్యక్షుడు లేఖ రాసినట్టు తప్పుడు ప్రచారం చేస్తున్నారు.
చివరిగా, మణిపూర్‌లో ప్రస్తుతం జరుగుతున్న అల్లర్లకు కాంగ్రెస్ కారణమని మణిపూర్ కాంగ్రెస్ అధ్యక్షుడు రాహుల్ గాంధీకి లేఖ రాయలేదు.


text:
ఇండియా సర్వీస్ మెడల్ పై ముద్రించింది అఖండ భారత్ మ్యాప్ కాదు, కేవలం బ్రిటిష్ నియంత్రణలో ఉన్న భూభాగం మాత్రమే - FACTLY
Sai Krishna Muthyanolla
August 20, 2021
బ్రిటిష్ వారి హయాంలో పాకిస్తాన్‌తో కూడిన అఖండ భారత మ్యాప్‌ని ముద్రించిన ఒక పతకం ఆధారంగా బ్రిటిష్ ప్రభుత్వం కూడా అఖండ భారతాన్ని గుర్తించిందని చెప్తున్న పోస్ట్ ఒకటి సోషల్ మీడియాలో విస్తృతంగా షేర్ అవుతుంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: పాకిస్తాన్‌తో కూడిన అఖండ భారత మ్యాప్‌ని ముద్రించిన బ్రిటిష్ పతకం.
ఫాక్ట్(నిజం): ఇది ఇండియా సర్వీస్ మెడల్, 1939-45 మధ్య జరిగిన రెండోవ ప్రపంచ యుద్ద సమయంలో భారత్‌లో గాని లేక ఇతర ప్రాంతాలలో గాని నాన్-ఆపరేషనల్ విభాగాలలో సేవలందించిన భారత సైనికులకు దీనిని అందించారు. ఐతే బ్రిటిష్ ప్రభుత్వం కేవలం బ్రిటిష్ నియంత్రణలో ఉన్న భూభాగాన్ని సూచించడానికి చిహ్నంగా మాత్రమే పతకంపై ఈ మ్యాప్‌ని ముద్రించిందే తప్ప అఖండ భారతాన్ని గుర్తిస్తూ కాదు. సాధారణంగా ఆర్‌ఎస్‌ఎస్ (RSS), దాని అనుబంధ సంస్థలు క్లెయిమ్ చేసే అఖండ భారత మ్యాప్‌లో భారత్, పాకిస్తాన్, బంగ్లాదేశ్, అఫ్గానిస్తాన్, టిబెట్ మరియు మయన్మార్‌లను కలిపి ఒకే భూభాగంగా (అఖండ భారత్) చూపిస్తుంటారు. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
ఇది ఇండియా సర్వీస్ మెడల్, 1939-45 మధ్య జరిగిన రెండోవ ప్రపంచ యుద్ద సమయంలో భారత్‌లో గాని లేక ఇతర ప్రాంతాలలో నాన్-ఆపరేషనల్ విభాగాలలో సేవలందించిన భారత సైనికులకు ఈ మెడల్‌ని అందించారు. ఈ పతకంపై ఒక వైపు కిరీటాన్ని ధరించిన కింగ్ జార్జ్ VI ముఖం ముద్రించి, చుట్టూ ‘GEORGIVS VI D : G :BR : OMN : REX ET INDIAE IMP’ అని రాసి ఉంటుంది. మరోవైపు పాకిస్తాన్‌తో కూడిన భారత మ్యాప్ ముద్రించి, పైన INDIA అని కింద 1939 – 45 అని రాసి ఉంటుంది. ఈ పతకానికి సంబంధించిన సమాచారం ఇక్కడ మరియు ఇక్కడ చూడొచ్చు. ఐతే బ్రిటిష్ ప్రభుత్వం కేవలం బ్రిటిష్ నియంత్రణలో ఉన్న భూభాగాన్ని సూచించడానికి చిహ్నంగా మాత్రమే పతకంపై ఈ మ్యాప్‌ని ముద్రించిందే తప్ప అఖండ భారతాన్ని గుర్తిస్తూ కాదు. పైగా అప్పటికింకా దేశ విభజన జరగలేదు, అందుకే పాకిస్తాన్‌ని ఇదే మ్యాప్‌లో చూపించారు.
పైగా ఆర్‌ఎస్‌ఎస్ (RSS), దాని అనుబంధ సంస్థలు క్లెయిమ్ చేసే అఖండ భారత మ్యాప్‌కి పోస్టులోని మ్యాప్‌కి చాలా వ్యత్యాసం ఉంది. సాధారణంగా ఈ సంస్థలు ప్రచురించే అఖండ భారత మ్యాప్‌లో  భారత్, పాకిస్తాన్, బంగ్లాదేశ్, అఫ్గానిస్తాన్, టిబెట్ మరియు మయన్మార్‌లను కలిపి ఒకే భూభాగంగా (అఖండ భారత్) చూపిస్తుంటారు. నాగపూర్‌లోని ఆర్‌ఎస్‌ఎస్ హెడ్ క్వార్టర్స్ లో ఉన్న అఖండ భారత మ్యాప్‌లో కూడా ఇదే విధంగా ఉంటుందని ఈ కథనాల (ఇక్కడ మరియు ఇక్కడ) ద్వారా తెలుస్తుంది.
ఆర్‌ఎస్‌ఎస్ ఆధ్వర్యంలో నడిచే సురుచి ప్రకాశన్ అనే ప్రచురణ సంస్థ ‘పుణ్యభూమి భారత్’ అనే మ్యాప్‌ని విడుదల చేసింది. హిమాలయాలకు దక్షిణాన మరియు హిందూ మహాసముద్రానికి ఉత్తరాన ఉన్నదంతా భారత దేశమేనని ఈ మ్యాప్ ద్వారా స్పష్టం చేసారు. ఈ మ్యాప్‌లో కూడా పాకిస్తాన్, బంగ్లాదేశ్, అఫ్గానిస్తాన్, టిబెట్ మరియు మయన్మార్ లని కలిపి ఒకే భూభాగంగా చూపించారు.
పైగా ఈ మ్యాప్‌లో ఆఫ్ఘనిస్తాన్‌ను ‘ఉపగనాథన్’, కాబూల్‌ను ‘కుభా నగర్’, పెషావర్‌ను ‘పురుషపూర్’, ముల్తాన్‌ను ‘మూల్స్తాన్’, టిబెట్ ను ‘త్రివిష్టప్’, శ్రీలంకను ‘సింగల్‌వీప్’ మరియు మయన్మార్‌ను ‘బ్రహ్మదేశ్’ అని సంభోదించారు. ఇటీవల ఉత్తరాఖండ్ ముఖ్యమంత్రి అయిన పుష్కర్ సింగ్ ధామి అఖండ భారత్ పేరుతో షేర్ చేసిన ఒక మ్యాప్‌పై వివాదం చెలరేగింది, ఈ మ్యాప్‌లో ఆఫ్ఘనిస్తాన్ నుండి మయన్మార్, చాలా వరకు చైనా భూభాగాన్ని కూడా అఖండ భారత్‌గానే పరిగణించారు. వీటన్నిటి ఆధారంగా వైరల్ అయిన పతకంపై ఉన్న మ్యాప్ అఖండ భారతానిది కాదని, రెండింటికి చాలా వ్యత్యాసం ఉందని స్పష్టమవుతుంది.
చివరగా, ఇండియా సర్వీస్ మెడల్ పై ముద్రించింది అఖండ భారత్ మ్యాప్ కాదు, కేవలం బ్రిటిష్ నియంత్రణలో ఉన్న భూభాగం మాత్రమే.


text:
‘కోవిడ్ మెడికల్ కిట్’ అని సూచిస్తూ టాటా గ్రూప్ ఈ అడ్వైజరీని జారీ చేయలేదు - FACTLY
Sai Krishna Muthyanolla
July 23, 2020
‘టాటా గ్రూప్ అడ్వైజరీ సూచించిన కోవిడ్ మెడికల్ కిట్’ అనే టైటిల్ తో ఉన్న ఒక మెసేజ్ సోషల్ మీడియా లో చలామణీ అవుతోంది. మెసేజ్ లో ఆ మెడికల్ కిట్ యొక్క వివరాలు మరియు కోవిడ్-19 యొక్క మూడు దశల గురించి వివరణ ఉంది. పోస్ట్ లో చెప్పిన దాంట్లో ఎంతవరకు నిజముందో చూద్దాం.
‘కోవిడ్ మెడికల్ కిట్’ అని సూచిస్తూ టాటా గ్రూప్ జారీ చేసిన అడ్వైజరీ.
ఫాక్ట్ (నిజం): టాటా గ్రూప్ వారు పోస్టులోని వివరాలతో ఉన్న ‘కోవిడ్-19 మెడికల్ కిట్’ ని జారీ చేయలేదని స్పష్టం చేసారు. కావున, పోస్టులో చేసిన క్లెయిమ్ తప్పు.
మెసేజ్ గురించి స్పష్టత కోసం ట్విట్టర్ లో ఒక వ్యక్తి టాటా గ్రూప్ వారి ‘టాటా హెల్త్’ విభాగాన్ని టాగ్ చేసినప్పుడు, ‘టాటా హెల్త్’ వారు తమ సంస్థ అటువంటి  అడ్వైజరీ జారీ చేయలేదని తెలిపింది.
We are sorry but the above message received by you is not from Tata Health. Kindly inform the same to the group from where you received this message.
‘టాటా హెల్త్’ మరొక ట్వీట్ లో తమ సంస్థ పేరుతో సోషల్ మీడియా లో చలామణీ అవుతోన్న మెసేజ్ లను నమ్మవద్దని , కోవిడ్-19 కి సంబంధించిన సమాచారం మరియు సలహాల కోసం డాక్టర్ ని సంప్రదించాలని తెలిపింది.
Please consult a doctor online or at a hospital nearby regarding doubts and queries related to COVID-19 before resorting to unverified information.
Visit: https://t.co/jVFldNOCws#SehatAapkiSaathHamaara pic.twitter.com/G2bsXPjfuO
అంతేకాదు, మెసేజ్ లో వివరించిన కోవిడ్-19 దశల గురించి సమాచారం కోసం వెతికినప్పుడు, ఏ ప్రఖ్యాత సంస్థ గానీ లేదా ఇన్స్టిట్యూట్ గానీ మెసేజ్ లో పేర్కొన్న  కోవిడ్-19 దశల వర్గీకరణ చేయలేదని తెలిసింది. అయితే, రోగులలో కోవిడ్-19 వ్యాధి పురోగతి యొక్క మూడు విభిన్న దశలను ఇటీవల శాస్త్రవేత్తలు వివరించినట్లు తెలిసింది. ఆ సమాచారాన్ని కింద చూడవచ్చు –
వేడిగా నీరు లేదా వేడి నీటి ఆవిరి తీసుకుంటే కోవిడ్-19 తగ్గిపోతుందనే మెసేజ్ లు సోషల్ మీడియా లో వైరల్ అయినప్పుడు ‘FACTLY’ రాసిన కథనాన్ని ఇక్కడ చూడవచ్చు.
చివరగా, ‘కోవిడ్ మెడికల్ కిట్’ అని సూచిస్తూ టాటా గ్రూప్ ఈ అడ్వైజరీని జారీ చేయలేదు.